text:
(ၵ)
- Details
- Category: ၵ
- Published on Monday, 01 August 2016 14:05
- Written by Shanyoma
- Hits: 62
(ၵ) တူဝ်မႄႈလိၵ်ႈဢၼ်ထူၼ်ႈၼိူင်ႈ
ၵ
ၵ - The First Alphabet
ၵၵ ၶၢႆၶၢႆ - ငိုၼ်းႁၢႆ ၵွပ်ႈဢမ်ႇၼပ်ႉ
ၵၵႅမ်ၵျႂင်း - တွင်းတွင်းႁွမ်ၶဝ်ႈႁႅင်ႈ
ၵၵိူဝ်းတွၼ်း - ၼွၼ်း ၵိူဝ်းဢုၼ်ႇ
ၵၵိူဝ်းလႆႈ - ၶႆႈ ၵိူဝ်းၶိုတ်း-ပိုတ်း ၵိူဝ်းတိူဝ်ႉ
ၵၶိုၼ်ႈ ၵလွင်ႈ - ငိုၼ်းယေႈႁွင်ႈ ၵိုတ်းသၢမ်ပႄး
ၵၸဵဝ်းပွၵ်ႈ - ၵၢမ်ႇ မျႂၵ်ႈပၼ်
ၵၸဵဝ်းမႃး - ၺႃးၵမ်းသုၼ်ႇ
ၵၸဵဝ်းမီး - ၵႂၢမ်းပီးၼႃႇ
ၵၸဵဝ်းမိူဝ်း - ၸူမ်းသိူဝ်းၼႃႇ
ၵꩡဵဝ်းယဝ်ႉ - ၶဝ်ႈ ၸဵဝ်းသုၵ်း
ၵၸဵဝ်းလႆႈ - ဢမ်ႇမႆႈၸႂ်
ၵၸဵဝ်းဝၢႆႇ - မႅၼ်ႈၽၢႆႇမၼ်း
ၵသုမ်းတိုၼ်း - ၶႅၼ်းသေ ဢိုၼ်းယူႇဝၢၼ်ႈ
ၵတၢၵ်ႈ (v) cackle
ၵတီႉ (n) promise
ပၼ်ၵတီႉ (v) promise
ၵတီႉသဵတ်ႉၸႃႇ (n) promise
ၵတီႉမၼ်ႈ (adj) faithful
ၵလၢတ်ႈ (v) slip ပလၢတ်ႈ
ၵရမ်ႇ (n) gram
ၵရီႉယႃႇ (n) tool
ၵရူႉၼႃႇ (n) pity
ၵလၢင်ႇ (n) syphilis
ၵလပ်ႉ (n) club
ၵလႃးဢူၵ်ႉ (n) camel
ၵလွင်ႇ-ၵမ်ၸိုမ်း (n) pen, fountain pen
ၵဝီႉ (n) wise man
ၵႃ
ၵႃ (n) crow
ၵႃ (n) သတ်းတူဝ်မိၼ်ၶိူဝ်းၼိူင်ႈ။ တူဝ်သွင်တိၼ်မီးပိၵ်ႇၵႃလမ်၊ ၵႃၸၢၵ်ႇ၊ ၵႃၸၺ်း၊ ၵႃၵႄ၊ ၵႃဢိုဝ်ႈ၊ ၵႃယၢင်း၊ ၵႃၶၢပ်ႇ၊ ၵႃလူၼ်ႇ။
ၵႃ(n) ဝူဝ်းၸိူဝ်ႉၼိူင်ႈ"ဝူဝ်းၵႃ"။
ၵႃ(n) မႃႉၸိူဝ်ႉၼိူင်ႈ"မႃႉၵႃ"။
ၵႃ(n) ၽႅၼ်ႇၽႄးၸိူဝ်ႉၼိူင်ႈ၊ ဢၼ်မိူဝ်ႈၵွၼ်ႇ မႃးတၢင်းမိူင်းၶႄႇ"ၽႄးၵႃ"။
ၵႃ(n) မီႇၸိူဝ်ႉၼိူင်ႈဢၼ်လၺ်ႈၽုၵ်ႇၸွမ်းၶၢဝ်း"မီၵႃ"။
-တူဝ်သွင်တိၼ် မီးပိၵ်ႇ မေႃမိၼ် မဵဝ်းၼိူင်ႈ ဢၼ်ဢမ်ႇပေႃးယႂ်ႇ ပေႃးလဵၵ်ႉ၊ ႁူႉငၢႆႈၵွပ်ႈ သီၽိဝ်ၶူၼ်မၼ်းလမ်။ (ၵႃ၊ ၵႃလမ်-သႅၼ်းတူဝ်ယႂ်ႇ ပႂ်ႉၵိၼ်ၸွမ်းဝၢၼ်ႈ)
-သႅၼ်းတူဝ်လဵၵ်ႉ ယူႇၸွမ်းပႃႇထိူၼ်ႇ၊ ၵႃလမ်ဢႅၵ်ႉ၊ ၵႃလမ်ထိူၼ်ႇ)
-တူဝ်ႁႅတ်ႉ သဵမ်ႈသဵမ်ႈ ၶေႃးယၢဝ်း ႁၢင်ယၢဝ်း သူပ်းလႅမ်၊ ယူႇၸွမ်းၼမ်ႉ ၸွမ်းၼွင် မေႃလမ်ၼမ်ႉ တီႉၵိၼ်ပႃ။ (ၵႃၸႆး)
-ပိူဝ်ႈမီးၶူၼ်ၶၢဝ်တင်းတူဝ်လႄႈ ပိၼ်ႇဝႃႈ ၼူၵ်ႉယၢင်း၊ တိၼ်ယၢဝ်း ၶေႃးယၢဝ်း သူပ်းလႅမ်။ (ၼူၵ်ႉယၢင်း၊ ၵႃယၢင်း)
-တူဝ်လဵၵ်ႉ မီးသီၶူၼ်လၢႆးလေႃး၊ ယူႇၸွမ်းႁိူၼ်းၸွမ်းဝတ်ႉ ပႂ်ႉၵိၼ် တၢင်းၵိၼ် ဢၼ်ၵူၼ်းဢွႆႇ (ၵႃၵႄ-ယွၼ်ႉမေႃယူႇ ပဵၼ်ၽုင်် ပဵၼ်ၸုမ်း ၼမ်လၢႆ၊ ၵႃဢိုဝ်ႈ-ယွၼ်ႉသဵင်ၶင်းၶဝ်)
-တူဝ်မေႃၸၢပ်ႇၵိၼ် ယူႇပဵၼ်ၽုင် ပဵၼ်မူႇ၊ ယူႇၸွမ်းၼမ်ႉၼွင်၊ ပေႃးၵႂႃႇဢႅဝ်ႇၼႂ်းၼွင်ႁၢႆးယႃႈ တေလႆႈႁၼ်ၶဝ် ပဵၼ်မူႇပဵၼ်ၽုင် သေ မိၼ်ၸွမ်းႁိူဝ်းယွၼ်းၵိၼ်တၢင်းၵိၼ် တီႈၵူၼ်းဝိုတ်ႉဢွႆႇလဵင်ႉၼၼ်ႉ မိူၼ်ပဵတ်းမဵဝ်းၼိူင်ႈယဝ်ႉ (ၵႃသိတ်ႈ၊ ၵႃၵႄၼမ်ႉ၊ ၵႃ ၸၢပ်ႇ။ ၵွပ်ႈလီႁၵ်ႉသေ ငႄႈၵူၼ်းလႄႈ ၼူၵ်ႉၼၢင်းဢီႇ ၼႆၵေႃႈႁွင်ႉ။)
-မီးသီလမ် တူဝ်လဵၵ်ႉသေ ၵႃၵႄ၊ ယႂ်ႇလိူဝ် ၼူၵ်ႉသႅဝ်း၊ ယူႇတူဝ်လဵဝ်ၵွၺ်း။ ယွၼ်ႉပိူဝ်ႈ သဵင်ႁွင်ႉမၼ်းသေ ဢွၼ်ၵၼ်ဝႃႈ ပဵၼ် ၼူၵ်ႉၶဝ်ႈႁၢဝ်ႉ။ (ၵႃဝဝ်း)
-တူဝ်မီးသီၶဵဝ် မူၼ်ႇ သွမ်ႇ လေႃးၵၼ်၊ ပေႃးၶၢဝ်းၾႆးမႆႈပႃႇမႆႈပႃႇၼႆ ၵႆႉလႆႈႁၼ် ႁႃၸၢပ်ႇၵိၼ် မႅင်းပၢႆႊၾႆး (ၵႃၶၢပ်ႇ)၊ (သႅင်ဢၼ် မီးသွမ်ႇ ၼင်ႇတူဝ်ၵႃၼႆႉ-သႅင်ၵႃၶၢပ်ႇ)
-မီးသီလၢႆးၶၢဝ် လမ်၊ မေႃယူႇၸွမ်းၵၼ် သွင်တူဝ် သီႇတူဝ်၊ သဵင်ႁွင်ႉၸၢၵ်ႉၸၢၵ်ႉ (ၵႃၸၢၵ်ႇ-ပေႃးၵႃၸၢၵ်ႇ ႁဵတ်းႁင်းသႂ်ႇငၢမ်ႈမႆႉ ယႂ်ႇ ႁမ်ႉ တႅမ်ႇလူမ်းတေႁႅင်း၊၊ ႁဵတ်းသႂ်ႇငၢမ်ႈမႆႉလဵၵ်ႉ တီႈသုင်ၸိုင် လူမ်းဢမ်ႇ ႁႅင်း ဝႃႈၼႆ)
-ၸိုဝ်ႈတီႈယူႇဝၢၼ်ႈ၊ ဝဵင်း ဢၼ်ၵိုၵ်းမႃး ၼႂ်းပိုၼ်းတႆး။ (ၵႃလီႉ၊ ၵႃလႅင်၊ ၵႃလိုဝ်း၊ ၵႃသပေႃး၊ ၵႃ........)
-ၽႅၼ်ႇၽႄးၸိူဝ်ႉၼိူင်ႈ (ဢၼ်မိူဝ်ႈၵွၼ်ႇ မႃးတၢင်းမိူင်းၶႄႇ)။ (ၽႄးၵႃ)
-ၸိုဝ်ႈႁွင်ႉတေႃႇ တူဝ်သီႇတိၼ်ၸိူဝ်ႉၼိူင်ႈ ဢၼ်မီးသီလမ်။ (ဝူဝ်းၵႃ။ မႃႉၵႃ)
-ၸိုဝ်ႈမႆႉ သႅၼ်းတူၼ်ႈလူင်ၸိူဝ်ႉၼိူင်ႈ။ (မႆႉၵႃယွင်း)
-ၸိုဝ်ႈမွၵ်ႇၸိူဝ်ႉၼိူင်ႈ ပဵၼ်မဵဝ်းသႅၼ်းတူၼ်ႈယုမ်း။ (ၵႃပဝ်ႈ)
-သဵင်ၵႂၢမ်းႁွင်ႉ မိူဝ်ႈတေႃႇတၢင်းဢဵၼ်ႈ လုၵ်ႈဢွၼ်ႇၶဝ် လၢႆးၼိူင်ႈ။ (ၵႃယုၵ်းယုၵ်း ၵႃယၢႆႇယၢႆႇ)
-ၸိုဝ်ႈသဵင်ၼူၵ်ႉလူင်မဵဝ်းၼိူင်ႈ ဢၼ်ႁႅင်းပိၵ်ႇမၼ်းယႂ်ႇၼႃႇၼႃႇ။ (ၵႃလူၼ်ႇ)
ၵႃၵႄ (n) pigeon
ၵႃၶၢပ်ႇ (n) jay
ၵႃလမ် (n) crow
ၵႃၸၢႆး (n) snake bird, cormorant
ၵႃလိူဝ်း (n) မေႃၵႂၢမ်းလူင်ၵေႃႉၼိူင်ႈ ယူႇမၢၼ်ႈၵႃလိူဝ်းၵွင်းႁူင်း၊ လိၼ်မိူင်းသီႇပေႃႉ။ ပၢၼ်ႁိမ်းႁွမ်း 18 ႁူဝ်ပၢပ်ႇပီႊ။
ၵႃလီႉ (v) ဢိူင်ႇလုၵ်ႈၼိူင်ႈတၢင်းၵုၼ်ႁိင်း။
ၵႃယွင်း (v) မၺ်ႉၸိူဝ်ႉၼိူင်ႈတူၼ်ႈလူင်။
ၵႃပဝ်ႈ (n) မွၵ်ႇၸိူဝ်ႉၼိူင်ႈ ဢၼ်ပဵၼ်တူၼ်ႈယုမ်း။
ၵႃယုၵ်းယုၵ်း ၵႃယၢၺ်ႇယၢၺ်ႇ (n) ၵႂၢမ်းတေႃႇတၢင်းဢဵၼ်ႈလုၵ်ႈဢွၼ်ႇ။
ၵႃလူၼ်ႇ (n) the Garuda
ၵႃဝၢဝ်ႇ (n) kite
ၵႃသႅဝ်း (n) long-tailed Edolius
ၵႃဢိုဝ်ႈ-ၵႃၶူဝ်ႇ (n) dove, pegeon
ၵႃဢႅပ်း (n) dove
ၵႃႇ
ၵႃႇ(v) တၢင်းၼိူင်ႈပိူင်ၼိူင်ႈ ဢၼ်ပဵၼ်သၢၺ်ႉၶႃၵၼ်တင်း"မႃး"။ လုၵ်ႉတီႈၼိူင်ႈထိုင်တီႈၼိူင်ႈ။ ၵႃႇပၺ်၊ ၵႃႇယူႇ၊ ၵႃႇယဝ်ႉ၊ တေၵႃႇ၊ ၵႃႇၵၺ်၊ ၵႃႇၸမ်၊ ၵႃႇၸဝ်ႉ၊ ၵႃႇလႃႈ၊ ၵႃႇလွၺ်းလွၺ်း၊ ၵႃႇထိူင်း၊ ၵႃႇၽႂ်း၊ ၵႃႇၼႅတ်ႈ၊ ၵႃႇၶိုတ်း၊ ၵႃႇၸူး၊ ၵႃႇသိုဝ်ႈ၊ ၵႃႇသိုဝ်ႈသိုဝ်ႈ၊ ၵႃႇမိူဝ်း၊ ၵႃႇတူၺ်း၊ ၵႃႇႁၼ်၊ ၵႃႇထွမ်ႇ၊ ၵႃႇငိၼ်း၊ ၵႃႇႁဵတ်း၊ ၵႃႇလၢတ်ႈ၊ ၵႃႇဝႃႈ၊ ၵႃႇၶၺ်ႊ၊ ၵႃႇၵုမ်၊ ၵႃႇၵွၼ်ႇ၊ ၵႃႇၵီႇ၊ ၵႃႇငၢၺ်ႈ၊ ၵႃႇယၢပ်ႇ၊ ၵႃႇၸွၺ်ႈၵႃႇထႅမ်၊ ၵႃႇလေ၊ ၵႃႇႁွၼ်ႈ၊ ၵႃႇႁၢင်းၵွၺ်း၊ ၵႃႇႁေႃႈ၊ ၵႃႇတိုၵ်း၊ ၵႃႇတႃႈ၊ ၵႃႇတၢင်း၊ ၵႃႇသိုဝ်ႉၵႃႇၶၢၺ်၊ ၵႃႇတူဝ်လၢၺ်၊ ၵႃႇၵၢတ်ႇ၊ ၵႃႇပွၺ်း၊ ၵႃႇၼမ်ႉၵႃႇတႃႈ၊ ၵႃႇထိူၼ်ႇၵႃႇၶိူဝ်း၊ ၵႃႇႁၺ်ႊၵႃႇၼႃး၊ ၵႃႇလွၺ်းလွၺ်းတင် လိုဝ်ႈ၊ ၵႃႇၼႃႈဢမ်ႇလိုမ်းလင်။
ၵႃႇ (n) ၶိူင်ႈသႂ်ႇသၢၺ်ဢႅဝ်ႇ။
ၵႃႇ(n) ၶိူင်ႈသႂ်ႇၶေႃႈသိူဝ်ႈၽူႈယိင်း။ ၵႃႇၶမ်း၊ ၵႃႇငိုၼ်းၵႃႇတွင်း၊ ၵႃႇလဵၵ်း။
ၵႃႇ/ၵႂႃႇ (v) go
-တၢင်းဢၼ် ပႅၵ်ႇပိူင်ႈၵၼ်၊ ဢမ်ႇမိူၼ်ၵၼ်၊ ၸၼ်ႉတၢၼ်း ၵႆယၢၼ်ၵၼ်။ တၢင်းဢၼ် ၵႆယၢၼ်ၵၼ်ႁႅင်းၼႃႇ။ တၢင်းဢၼ်ၶၢႆႉ လၢႆႊတီႈ၊ ဢွင်ႈတီႈ။ တၢင်းဢၼ် ၸူဝ်းဢဝ်တႃႇၶၢႆႉလၢႆႊ ဢွင်ႈတီႈ၊ တႃႇၽၢတ်ႇ ၽၢၵ်ႈယၢၼ် ဢွင်ႈတီႈ(ၵႃႇၵၼ်၊ ၵႃႇၵၼ်ၶႆႉ၊ ၵႃႇ ၵၼ်ၼႃႇ၊ ၵႃႇၵၼ် လူင်လၢင်၊ ၵႃႇႁႅင်းၼႃႇၽႅဝ်၊ ၵႃႇႁဝ်း၊ ၵႃႇပႆ၊ ၵႃႇၽႅဝ်)
-ၶေႃႈၼႄတၢင်းတူင်ႉၼိုင် ဢၼ်ၶၢႆႉလၢႆႊတီႈ၊ ဢၼ်လုၵ်ႉတီႈၼိူင်ႈထိုင်တီႈၼိူင်ႈ၊ ဢၼ်ပဵၼ်ၶေႃႈသၢႆႉၶႂႃႇၵၼ်တင်း ဢၼ်ဝႃႈမႃး။ (တူၺ်းပႃးတင်း-ၵႂႃႇ)
-(ၵႃႇ၊ ၵႃႇယဝ်ႉ၊ ၵႃႇၸဝ်ႉ၊ ၵႃႇလႃႈ၊ ၵႃႇၵႆ၊ ၵႃႇၸမ်၊ ၵႃႇထိူင်း၊ ၵႃႇၽႂ်း၊ ၵႃႇၼႅတ်ႈ၊ ၵႃႇတူၺ်း၊ ၵႃႇႁၼ်၊ ၵႃႇထွမ်ႇ၊ ၵႃႇငိၼ်း၊ ၵႃႇႁဵတ်း၊ ၵႃႇၶႆႊ၊ ၵႃႇၵုမ်၊ ၵႃႇၵုမ်ႊ၊ ၵႃႇငၢႆႈ၊ ၵႃႇယၢပ်ႇ၊ ၵႃႇလႄႇၵႂႃႇႁွၼ်ႊ၊ ၵႃႇၸွႆႈၵႃႇထႅမ်၊ ၵႃႇတႃႈၵႃႇတၢင်း၊ ၵႃႇႁႆႊၵႃႇၼႃး၊ ၵႃႇ ၼႃႈလိုမ်းလင်၊ ၵႃႇႁိပ်ႈၵႃႇၼႅတ်ႈ)
-ၶေႃႈဢၼ်ၸႂ်ႉ ၸွမ်းတင်း လွင်ႈႁႄႉ၊ လွင်ႈၵင်ႈ၊ လွင်ႈၸႃႇ၊ လွင်ႈငမ်း(ၵင်ႈၵႃႇၸႃႇငမ်း)
-မၢၵ်ႇလီၵိၼ်မဵဝ်းၼိူင်ႈ ဢၼ်ၼႂ်းမၼ်း မီးမဵတ်ႉၵႅၼ်ႇဢွၼ်ႇ ၼမ်လၢႆ။ (မၢၵ်ႇၵႃႇ၊ မဵတ်ႉမၢၵ်ႇၵႃႇ၊ ႁူၺ်ႇမၢၵ်ႇၵႃႇ၊ တူၼ်ႈမၢၵ်ႇၵႃႇ၊ ....)
-ၶေႃႈဢၼ် ၸႂ်ႉလွင်ႈၾၢင်ႉၽိင်ႉဝႆႉ။ (ၵႃႇလေးၵႃႇလႃႇ)
-ၶေႃႈၸႂ်ႉတီႈ ၽွင်းယၢမ်း၊ တၢင်းပဵၼ် ဢၼ်ပေႃႇမႃး ပဵၼ်မိူဝ်ႈ ပဵၼ်ၶၢဝ်း။ (ၵႃႇလႃႉ၊ ပဵၼ်ၵႃႇလႃႉ၊ ပီႊၵႃႇလႃႉလူင် ဢွၵ်ႇမၢၵ်ႇတၢႆ ၵၼ်၊ ၵႃႇလႃႉတွင်ႉလိူတ်ႈ၊ တွင်ႉလူင်ႈ။ ၵႃႇလႃႉၼူတူၵ်း (ပလဵၵ်ႉ-ႁႃႊၼူ)
-ၸိုဝ်ႈၽိူဝ်ႉၵႄႇလူင် ႁၢႆႉလိူဝ်ပိူၼ်ႈ ဢၼ်ၸၢင်ႊပႃးတူဝ်ၸဝ်ႈမၼ်း ပဵၼ်ႁုင်ႉလၢင်းတႃႉသေ မိၼ်ၵႂႃႇလႆႈ။ (ၵႃႇလဝူၺ်ႇ၊ ၽီၵႃႇလ ဝူၺ်ႇ၊ မႄႈၵႃႇလဝူၺ်ႇ၊ ၵႃႇလဝူၺ်ႇလူင်)
-ၶေႃႈႁွင်ႉတေႃႇ ၶိူင်ႈသႂ်ႇသၢႆဢႅဝ်။ (ၵႃႇ၊ ၵႃႇႁႄႉ၊ ၵႃႇ....)
-ၶိူင်ႈသႂ်ႇၶေႃးသိူဝ်ႈၽူႈယိင်း။ (ၵႃႇၶမ်း၊ ၵႃႇငိုၼ်း၊ ၵႃႇတွင်း၊ ၵႃႇလဵၵ်း)
ၵႃႇထႃႇ (n) charms, mantra, spell
ၵႃႇၽီႇ (n) coffee
ၵႃႇမၵုင်ႇ (n) sensual enjoyment, sexual intercourse
ၵႃႇမႃႉ n.(P) sensual desire, passion, lust ၸႂ်ၸပ်းၸႂ်တိတ်း, ၵႃႇမရႃႇၵ
ၵႃႇမရႃႇ n.(E) camera
ၵႃႇမတၼ်ႇၼႃႇ (n) sensual passion, lust
ၵႃႇယႃႉ n.(E) body
ၵႃႇယႃႉၵမ်ႇ n.(P) act ၵမ်ႇတူဝ်ႁဝ်း
ၵႃႇရဝူၺ်ႇ n.(P) wizard, sorcerer, witch, sorceress ၽိူဝ်ႉ၊ သြႃႇမေႃၾီ
ၵႃႇလၢင်ႇ (n) syphlilis, veneral disease
ၵႃႇလႃႉ - ကပ်ရောဂါ
ၵႃႇလႃႉ n.(P) time
ပဵၼ်ၵႃႇလႃႉ epidemic, disease
ၵႃႇလႃႉၶေႃးၵႂ်ႈ (n) anthrax
ၵႃႇရဝႃႉ (v) respect
ၵႃႇလၼ်ႇ n.(E) gallon ၵလၼ်ႇ
ၵႃႈ
ၵႃႈ(adj) တၢင်းဢၼ်ၼမ်ၼမ်လၢၺ်လၢၺ် တၢင်းဢၼ်ဢမ်ႇၵိုတ်း ဢမ်ႇၶင်ႉၶေႃႈၸွၺ်ႈပိူၼ်ႈမီးႁႅင်း-ႁႅင်းယႂ်ႇ။ တင်းမူတ်း တင်းသဵင်ႈ ၵႃႈပဵၼ်၊ ၵႃႈဝႃႈ၊ ၵႃႈမီး၊ ၵႃႈႁၼ်၊ ၵႃႈႁူႉ၊ ၵႃႈႁဵတ်း၊ ၵႃႈလၢတ်ႈ၊ ၵႃႈမႃး၊ ၵႃႈထိုင်၊ ၵႃႈသိုဝ်ႉ၊ ၵႃႈၶၢၺ်၊ ၵႃႈသွၼ်၊ ၵႃႈႁွင်ႉ၊ ၵႃႈႁတ်း၊ ၵႃႈမေႃ၊ ၵႃႈၸၢင်ႊ၊ ၵႃႈဢဝ်။ ၵႃႈၶဝ်ၵႃႈၶိင်းၵႃႈၼၢၺ်း၊ ၵႃႈပူႇၵႃႈယႃႊ ၵႃႈထဝ်ႈၵႃႈၵႄႇ၊ ၵႃႈယိင်းၵႃႈၸၢၺ်း၊ ၵႃႈလုၵ်ႈၵႃႈလၢၼ်၊ ၵႃႈၸိုဝ်ႈ၊ ၵႃႈၸိူဝ်း၊ ၵႃႈဢၼ်။
-တၢင်းဢၼ် ဢမ်ႇၼိမ်၊ ဢၼ်တူင်ႉၼိုင်ၶွၼ်းၶဝ်ႇ၊ ႁၢင်ႊတူင်ႉၼိုင်။ (ၵႃႈ၊ ၵႃႈဝႅၼ်၊ တၢင်းၵႃႈ၊ ၸၢင်ႊၵႃႈ၊ လၢႆးၵႃႈ၊ ၵႃႈၸွမ်း၊ ၵႃႈယွပ်ႇ၊ ၵႃႈလၢႆး၊ ၵႃႈၸိူင်း၊ ၵႃႈၸွမ်းၵွင်ႊမွင်း၊ ၵႃႈတၢမ်ၸႂ် မူၼ်ႊသိူဝ်းၵၼ်၊ ၵႃႈယိူင်း၊ ၵႃႈတႆး၊ ၵႃႈၵွင်ႊ၊ ၵႃႈပၼ်ႇၵွင်ႊ)
-တၢင်းတူင်ႉၼိုင်တူဝ်ၶိင်းတိၼ်မိုဝ်း၊ ဢၼ်ပႃးတၢင်းသူင်သိူဝ်း၊ တၢင်းႁတ်း
-ႁၼ်၊ ဢၼ်လႆႈတူင်ႉၸွမ်းဢၼ်ၵိုၵ်းပႃးလွင်ႈႁႆႇတိုင်ႈပၼ်သဵင်။
-တၢင်းဢၼ်ႁၢင်ႈႁႅၼ်းဝႆႉ၊ ပိုၼ်ႊၽုၵ်ႇဝႆႉ(ၵႃႈ၊ ၵႃႈဝႆႉ၊ ၵႃႈ...)၊ (ဝၢၼ်ႇၵႃႈ)
-တူၼ်ႈၶဝ်ႈဢွၼ်ႇၼုမ်ႇၼုမ်ႇ တႃႇထူၺ်ႈသေ ၶိုၼ်းၶၢႆႉသွမ်ႈၼႂ်းၼႃး။ (ၵႃႈ၊ တူၼ်ႈၵႃႈ၊ ထူၺ်ႈၵႃႈ၊ ႁၢႆးၵႃႈ၊ ၸွၵ်းၵႃႈ)
-တူၼ်ႈၸိူဝ်ႉၾၼ်းဢွၼ်ႇ ဢၼ်ၸင်ႇႁႃယႂ်ႇမႃး။ (ၵႃႈ၊ ၵႃႈမေႈ၊ တူၼ်ႈၵႃႈဢွၼ်ႇ)
-တီႈဢၼ် ပိုၼ်ႊဝၢၼ်ႇသေသႂ်ႇဝႆႉၸိူဝ်ႉၾၼ်း တႃႇပဵၼ်တူၼ်ႈမႃး။ (တိူၵ်ႇၵႃႈ၊ လႅၼ်ႊၵႃႈ၊ လွၵ်းၵႃႈ၊ ၼႃးၵႃႈ)
-ၶေႃႈဢၼ်ၸႂ်ႉတၢင်တႃႇတီႈ၊ ဢၼ်တၢင်တႃႇ ၸိူဝ်းဢၼ်မီးတူဝ်၊ မီးဢွင်ႈမီးလႅၼ်ႊ။ (ၵႃႈၼွၵ်ႈ၊ ၵႃႈၼႂ်း၊ ၵႃႈၼိူဝ်၊ ၵႃႈတႂ်ႈ၊ ၵႃႈ ၸွၵ်ႉၵႃႈၸဵင်ႇ၊ ၵႃႈၼၢၼ်ႉ၊ ၵႃႈၼႆႉ၊ ၵႃႈလွႆ၊ ၵႃႈၵွင်း၊ ၵႃႈၼမ်ႉၵႃႈတႃႈ၊ ၵႃႈၼႃႈ၊ ၵႃႈလင်၊ ၵႃႈၶုမ်ႇ၊ ၵႃႈၶူင်ႈ၊ ၵႃႈဝၢၼ်ႈ၊ ၵႃႈဝဵင်း၊ ၵႃႈ ပဵင်း၊ ၵႃႈႁူၺ်ႈ၊ ၵႃႈ...) (ၵႃႈ၊ ၵႃႈယွပ်ႇ၊ ၵႃႈဝႅၼ်၊ ၵႃႈတၢၵ်ႇ၊ ၵႃႈတိူၼ်း၊ ၵႃႈၵွင်ႊ၊ ၵႃႈၼူၵ်ႉ၊ ၵႃႈတူဝ်း၊ ၵႃႈငိူၵ်ႈ၊ ၵႃႈလိင်း၊ ၵႃႈၸိူင်း၊ ၵႃႈယိူင်း၊ ၵႃႈယၢင်း၊ ၵႃႈၶဝ်ႈ၊ ၵႃႈၸွမ်းၵၼ်၊ ၵႃႈၽိုၵ်းသၼ်း)
ၵႃႈ(prep) ဢၼ်တၢင်တီႈ "တီႈ"ၼၼ်ႉ၊ တၢင်ၵမ်ႈၽွင်ႈဢၼ်တၢင်ဢၼ်မီးတူဝ်၊ ဢၼ်ပဵၼ် တူဝ်ၽၢင်ၵႃႈၸွၵ်ႉၵႃႈၸဵင်ႇ၊ ၵႃႈၼွၵ်ႈၵႃႈၼႂ်း၊ ၵႃႈၼိူဝ်ၵႃႈတႂ်ႈ၊ ၵႃႈၼၢၼ်းၵႃႈၼၺ်း၊ ၵႃႈၼမ်ႉၵႃႈတႃႈ၊ ၵႃႈလွၺ်၊ ၵႃႈၵွင်း၊ ၵႃႈႁၼ်ႈၵႃႈဢိုၼ်ႇ၊ ၵႃႈၼႃႈ၊ ၵႃႈလင်၊ ၵႃႈၶုမ်ႇ၊ ၵႃႈၶူင်ႈ၊ ၵႃႈပဵင်း၊ ၵႃႈဝဵင်း၊ ၵႃႈဝၢင်း၊ ၵႃႈၵၢတ်ႇ၊ ၵႃႈပွၺ်း၊ ၵႃႈတႃႈ၊ ၵႃႈတၢင်း။
ၵႃႈ(v) တၢင်းဢၼ်တူင်ႉၼိုင်တူဝ်ၶိင်းတိၼ်မိုဝ်း။ ဢၼ်ပႃးတင်းတၢင်းႁတ်းႁၢၼ်။ ဢၼ်ပႃးတၢင်းသူင်သိူဝ်း။ ဢၼ်ၵိုၵ်းလွင်ႈ ႁႆႇတိုင်ႈၵႃႈယွပ်ႇ။ ၵႃႈၵႃႈယွပ်ႇယွပ်ႇ၊ ၵႃႈဝႅၼ်။ ၵႃႈၵႃႈဝႅၼ်ဝႅၼ်၊ ၵႃႈတၢၵ်ႇၵႃႈတိူၼ်း။ ၵႃႈၶဝ်ႈၵႃႈဢွၵ်ႇ။ ၵႃႈၸွမ်းၵွင်။ ၵႃႈၸွမ်းၵၼ်၊ ၵႃႈၼူၵ်ႉ၊ ၵႃႈငိူၵ်ႈ(ၵႃႈတူဝ်း)။ ၵႃႈၶဵတ်ႇ။ ၵႃႈလိင်း။ ၵႃႈၸိူင်းၵႃႈယိူင်း။ ၵႃႈယၢင်း၊ ၵႃႈၶႅၼ်ႉၵႃႈလၢၺ်း။
ၵႃႈ(n) တူၼ်ႈၶဝ်ႈဢၼ်ပၺ်ႇလၺ်ႈသွမ်ႈ၊ ၶဝ်ႈပိူၵ်ႇဢၼ်ဝၢၼ်ႇဝၺ်ႉသေ ဢွၵ်ႇငွၵ်ႈဢွၵ်ႇတူၼ်ႈ၊ ဢၼ်ပၺ်ႇထိုင်တီႈသွမ်ႈ၊ ၵႃႈၼမ်ႉ၊ ၵႃႈလွၺ်၊ ၵႃႈမတ်ႉ၊ ၵႃႈပၺ်ႇ၊ ၵႃႈၸွၵ်း၊ ၵႃႈယုမ်ႇ။
ၵႃႈ(v) တၢင်းဢၼ်ဢဝ်ၸိူဝ်ႉၽၼ်းတူၵ်းလိၼ်၊ တူၵ်းထိူၵ်ႇ။ ၵႃႈဝၺ်ႉ။ ဝၢၼ်ႇဝၺ်ႉ။
ၵႃႈ(=လုၵ်ၵႃႈ=ပျၢင်ႇသေ) - မှ
ၵႃႈၸၢင်ႈ - အခကြေးငွေ
ၵႃႈသႄ - လျော်ကြေး
ၵႃႈတီႈ - အား(သဒ္ဒါ)-
ၵႃး
ၵႃး (n) ၶိူင်ႈသႂ်ႇၶေႃးမူ။ ဢၼ်ဢဝ်မၢၺ်ႉႁဵတ်းသၢမ်ၸဵင်ႇဢၼ်ၶႄတၢင်းမူၼ်ႉႁူဝ်ႉမူၼ်ႉႁိူဝ်ႈ။
ၵႃး (n) ၶိူင်ႈသုပ်းၶေႃးၵူၼ်းထုၵ်ႇမၢပ်ႇ။
ၵႃး (v) တၢင်းဢၼ်ၽၢတ်ႇယၢၼ်။
ၵႃး (v) တၢင်းဢၼ်ၽႄႈဢၼ်တိူၼ်း၊ ဢၼ်ၽႄႈတိူၼ်းၵႃႇ။ ၽႄႈၵႃႇလၢၺ်တီႈ။
ၵႃး (n) တၢင်းဢၼ်တူၵ်းၵၢၼ်ပၼ်ႇထိုင်ပၼ်ႇၶွပ်ႈ။ ၵႃးပႂ်ႉလိၵ်ႈပႂ်ႉဝၼ်း။ ၵႃးတဵၵ်းၼမ်ႉ။ ၵႃးတမ်ၶဝ်ႈ။ ၵႃးပႂ်ႉမၢၼ်ႈ။ ၵႃးပႂ်ႉယၢမ်း -ဝၢင်း။
ၵႃး (n) ၶိူင်ႈၵၢဝ်ႉၶိူင်ႈၵူင်းလူင် ဢၼ်ၵူၼ်းႁဝ်းၸႂ်ႉတိုဝ်း။ ၵႃးတၢင်ႇၵုၼ်ႇ။ ၵႃးတၢင်ႇၵူၼ်း။ ၵႃးလူင်။ ၵႃးဢွၼ်ႇ။ ၵႃးၶႄၽႆး။
-တၢင်းဢၼ် ဢမ်ႇမီးလမ်ႉၵတ်ႉတၢင်းၶႅၼ်ႇ၊ ဢၼ်ဢမ်ႇမေႃႁဵတ်း ႁႂ်ႈဢွၵ်ႇပဵၼ်ၵၢၼ်လီမႃးလႆႈ၊ ဢၼ်ၺၢမ်ႉ ဢၼ်ၶုၺ်ႈ၊ ဢၼ်ၼေ လွင်ႈဢမ်ႇမေႃမဵဝ်းၼိူင်ႈ (ၵႃး၊ ၵႃးၶႆႉ၊ ၵႃးၼႃႇ၊ ၵႃးၽႅဝ်၊ ၵႃးလူင်ၵႃးလင်)
-တၢင်းဢၼ် ၽၢတ်ႇယၢၼ် သုတ်ႉၶၢႆႉလၢႆႊတီႈ ၵႆၵၼ်ၵႂႃႇတိၵ်းတိၵ်း။ တၢင်းဢၼ်ဢမ်ႇတၢၼ်ႇၼႆႉၵွၼ်ႇ/ၼႆႉၵွၺ်း၊ ႁိုဝ်ၸႂ်ႈမွၵ်ႈ ၼႆႉၵွၺ်း။ တၢင်းဢၼ်ၼမ်လိူဝ်ယႂ်ႇၵႂၢင်ႈ၊ ၼမ်ဝႃႈၼမ်(ၵႃး၊ ၵႃးယၢၼ်၊ ဢမ်ႇၵႃး၊ ႁွၼ်ႇၵႃး၊ ၵႃးဝႃး၊ ၵႃးၵႃးဝႃးဝႃး၊ ၵႃးၼႃႇထႃး ၼႃႇ)
-ၶူဝ်း တွၼ်ႊတီႈတမ်းၶွၼ်ႇ ဢၼ်ၸၢင်ႊပၼ်ႇဝူၼ်ႈသေ ၶၢႆႉလၢႆႊ ဢွင်ႈတီႈၵႂႃႇၵႂႃႇၶိုၼ်းၶိုၼ်း (ၵူးၵႃး၊ ၵူးၵႃးတမ်းၶွၼ်ႇ၊ မတ်ႉ ၸပ်းၵူးၵႃး)
-တၢင်းဢၼ် တၢင်ႇသိၼ်တၢင်ႇၵူၼ်း၊ တၢင်းဢၼ် တေႃႉတၢင်ႇဢဝ် ၵႂႃႇမႃးၶၢႆႉလၢႆႊတီႈပၼ်၊ ၼင်ႇဢၼ် ဝူဝ်းတၢင်ႇၼိူင်ႈတူဝ် တၢင်ႇပေႉလႆႈ။ ဝူဝ်းတၢင်ႇႁႃႈတူဝ် ၼိူင်ႈၸုမ်း တၢင်ႇပေႉလႆႈ။ ဝူဝ်းတၢင်ႇပႅတ်ႇတူဝ် ၼိူင်ႈၸုမ်း တၢင်ႇပေႉလႆႈ။ ၶူဝ်းတၢင်ႇ တႃႇ တေႃႉဢဝ် ၵႂႃႇမႃး (ၵႃး၊ ဝူဝ်းတၢင်ႇၼိူင်ႈၵႃး၊ ၵႃးႁႃႈတူဝ်၊ ၵႃးပႅတ်ႇတူဝ်။ ဝူဝ်းတၢင်ႇၼိူင်ႈၵႃး ဝႆႉၵူၼ်းႁေႃႈ ၼိူင်ႈၵေႃႉ။ ပေႃးပႆႇ လႅတ်း ၸွမ်းၵႃးႁႃႈတူဝ်၊ ပေႃးလႅတ်းယဝ်ႉ ၸွမ်းၵႃးပႅတ်ႇတူဝ်)
-တၢင်းဢၼ် ပၼ်ႇလႅၵ်ႈၵမ်းၵၼ်၊ လႄႉၵၼ်၊ ပၼ်ႇပုတ်ႈၵၼ်။ ၺႃး ၵမ်းဢၼ်လႆႈသၢင်ႈ။ (ပၼ်ႇၵႃးၵၼ်၊ ပုတ်ႈၵႃးၵၼ်။ ၵႃးၵဝ်၊ ၵႃးမႂ်း၊ ၵႃးၶဝ်၊ ၵႃးၽႂ်ၵႃးမၼ်း၊ ...)
-ၶိူင်ႈၶူဝ်းႁိပ်ႇ ဢၼ်ၸႂ်ႉတႃႇ သုပ်းမတ်ႉၵႂၢၼ်းထိင်း ၵူၼ်းႁၢႆႉ ၵူၼ်းမီးတၢင်းၽိတ်းၶဝ် ယႃႇႁႂ်ႈတူင်ႉလႆႈငၢႆႈငၢႆႈ၊ ယႃႇႁႂ်ႈၶိုၼ်ၶၢၼ် တိၼ်မိုဝ်းလႆႈ။ ၶူဝ်းဢၼ် ၸႂ်ႉတီႈပၼ်တၢမ်ႇၼၵ်း မဵဝ်းၼိူင်ႈ။ (ၵႃး၊ သႂ်ႇၵႃး၊ ၵႃးလႅင်ႇ၊ ၵႃးၶေႃး၊ ၵႃးတိၼ်၊ ၵႃးမိုဝ်း)
-ၶိူဝ်းၵူၼ်းၵႄႇၵဝ်ႇၸိူဝ်ႉၼိူင်ႈ ဢၼ်ၶူႈလင်ၵွင်ႇ ဢူၵ်းၶူၼ်၊ တိၼ်မိုဝ်းၶူၼ်(ၵႃးလႃး၊ ...)
-ၶိူင်ႈသႂ်ႇၶေႃးမူ၊ သုပ်းၶေႃးမူ ဢၼ်ဢဝ်မႆႉႁဵတ်းသၢမ်ၸဵင်ႇသေ ႁဵတ်းဝႆႉ၊ ဢၼ်ပဵၼ်တႃႇၶႄ တႃႇႁေႉ တၢင်းမူၼ်ႉႁူဝ်ႉမူၼ်ႉ ႁိူၵ်ႈ။ (ၵႃး၊ ၵႃးမူ၊ ၵႃးႁိပ်ႇ၊ ၵႃးပၢၼ်ႉ)
ၵႃႉ
ၵႃႉ (n) ၼမ်ႉဢၼ်လုၵ်ႈၼႂ်းပၢၵ်ႇ-သူပ်းယွၺ်ႉတူၵ်း၊ ၼမ်ႉၵႃႉ။
ၵႃႉ (v) တၢင်းဢၼ်သိုဝ်ႉဢၼ်ၶၢၺ်တေႃႇၵၼ်။ ၵၢၼ်လႅၵ်ႈလၢၺ်ႊၵၼ်ႁႂ်ႈဢွၵ်ႇၼမ်ႉလိူဝ်ၼမ်ႉတွၼ်း။ ၵႃႉၶၢၺ်။ ၵႃႉၵူႈ။ ၵႃႉၵုၼ်ႇ။ ၵႃႉၶူဝ်း။
ၵႃႉ (n) မိူင်းတီႈၼိူင်ႈ ဢၼ်ၵိုၵ်းၵၼ်တင်းမိူင်းၵူဝ်း။ မိူင်းၵႃႉမိူင်းၵူဝ်း။
ၵႃႉၶၢႆ - ကူးသန်းရောင်းဝယ်သည်။
-ၼမ်ႉလၢႆးယၢင် ယွႆႉဢွၵ်ႇတီႈသူပ်းပၢၵ်ႇ (ၵႃႉ၊ ၼမ်ႉၵႃႉ၊ ၵႃႉယွႆႉ)
-ၼမ်ႉယၢင် ဢၼ်ပဵၼ်မႃးယွၼ်ႉ ၼင်မႆႉတေႃႇယေႃႇ၊ မႆႉၽၵ်းယၢၼ်းၶဝ် ၸႄႈၼမ်ႉၼၼ်ႉ (ၵႃႉ၊ ပဵၼ်ၵႃႉ၊ ၵႃႉတႂ်ႉတႂ်ႉ၊ ၵႃႉယၢင် မႃး...)
-တၢင်းဢၼ် ၵဝ်ႇႁိုင် ၼၢၼ်းယၢဝ် ပေႃးတၢၼ်ႇလိုမ်းယဝ်ႉ။ (မိူဝ်ႈၵွၼ်ႇ မိူဝ်ႈၵႃႉ)
-တၢင်းႁဵတ်းသၢင်ႈ တႃႇမၢၵ်ႈမီးလီပဵၼ်၊ တႃႇႁႂ်ႈၽွၼ်းလီ ၼမ်တိူဝ်းမႃးလႆႈ၊ တၢင်းဢၼ် ဢွၵ်ႇတၢင်းတႃႇသိုဝ်ႉၶၢႆ။ ဢၼ်ၵဵဝ်ႇၵပ်း လူၺ်ႈ သိုဝ်ႉၶၢႆ/လႅၵ်ႈၶွၼ်ႇၵူးၶူဝ်း (ၵႃႉ၊ ၵႃႉၵႃႉၶၢႆၶၢႆ၊ ၵႃႉၵူး၊ ၵႃႉၶူဝ်း၊ ၵႃႉယႃႈ၊ ၵႃႉၵူၼ်း၊ ၵႃႉၵိူဝ်းတွၼ်း ၼွၼ်းၵိူဝ်းဢုၼ်ႇ၊ ၵႃႉၵိူဝ်း လႆႈငိုၼ်း၊ ၵႃႉၶၢႆ လၢႆလွင်ႈ)
-ၸိုဝ်ႈမိူင်းဢၼ်ၼိူင်ႈ ဢၼ်ၵိုၵ်းၵၼ်တင်းမိူင်းၵူဝ်း။ (မိူင်းၵႃႉ၊ မိူင်းၵႃႉမိူင်းၵူဝ်း)
-ဢၼ်ပဵၼ်ငဝ်ႈ၊ ပဵၼ်ၵဝ်ႉ၊ ပဵၼ်ဢၼ်တင်ႈတႄႇ ၸဵမ်ၸဝ်ႉၸဵမ်ပိုင်း။ (ပဵၼ်ၵႃႉ၊ ၵႃႉၵဝ်ႉငဝ်ႈတႄႇ)
ၵႃႊ
ၵႃႊ (n) မိူင်းတီႈၼိူင်ႈ ဢိူင်ႇမိူင်းၶွၼ် ဢၼ်ၸိုဝ်ႈယႂ်ႇၸွမ်းၽၵ်းသူမ်ႈ။ မိူင်းၵႃႊ။
ၵႃႊ (adj) တၢင်းဢၼ်ၶၼ်သူတ်ႇၶၼ်သုင်။ ၶၼ်ယႂ်ႇ။ ၶၼ်ၼမ်။
ၵႃႊ (n) ငိုၼ်းဢၼ်ပၼ်တီႈသိုဝ်ႉ၊ ဢၼ်ပၼ်တီႈပိူၼ်ႈႁဵတ်းၵၢၼ်ပၼ်ႁဝ်း။ ၵႃႊၶဝ်ႈ။ ၵႃႊၽၵ်း။ ၵႃႊၶူဝ်းၵႃႊလဵင်း။ ၵႃႊၵုၼ်ႇ။ -ၵႃႊႁႅင်း။ ၵႃႊမႃႇၵႃႊႁႅင်း။
-တၢင်းဢၼ်မီးၶၼ်ယႂ်ႇ ၶၼ်လူင်၊ ဢၼ်ၼၢၼ်းလႆႈႁၼ် လႆႈႁူပ်ႉ၊ ဢၼ်ထၢၼ်ႈသုင်၊ ဢၼ်ၼႄ မိူၼ်ၼင်ႇ လွင်ႈလမ်ႉၵတ်ႉ တၢင်းၶႅၼ်ႇ၊ ၶၼ်တၢင်းၵိၼ်ၶူဝ်းလဵင်း။ (ၵႃႊ၊ ၵႃႊၶၼ်၊ ၵႃႊယႂ်ႇၵႃႊသုင်၊ ၵႃႊႁူႉၵႃႊႁၼ်၊ ၵႃႊသိုဝ်ႉၵႃႊၸၢႆႇ...)
-တၢင်းဢၼ် ၸႂ်ႉတႃႇၼေ ဢွင်ႈတီႈ၊ ၶၢဝ်းယၢမ်း၊ လွင်ႈၸင်ႈၸ် လႄႈ ၶေႃႈထႅင်ႈလႅင်း ၸိူဝ်းၼႆႉ(ၵႃႊပုၼ်ႉ၊ ၵႃႊၼၼ်ႉ၊ ၵႃႊၼႆႉ၊ ၵႃႊပုၼ်ႉ၊ ၵႃႊၼၼ်၊ ၵႃႊၵွၼ်ႇ၊ ၵႃႊဢမ်ႇပဵၼ်ဢမ်ႇၸူး၊ ၵႃႊၵဝ်ႁူႉ ၵဝ်ႁၼ်၊ ၵူၺ်းၵႃႊ)
-ၸိုဝ်ႈတူၼ်ႈၽၵ်းၶဵဝ် မဵဝ်းၼိူင်ႈ၊ ဢၼ်ၵိၼ်ႁၢၵ်ႈ၊ ၵိၼ်မႂ်ႊမၼ်းလႆႈ၊ မီးသႅဝ်ႁိုၼ်း။ (ၽၵ်းၵႃႊ၊ မီႇၵႃႊ၊ ႁၢၵ်ႈၽၵ်းၵႃႊ)
-ၸိုဝ်ႈသဵင်ဢွင်ႈတီႈ ဝၢၼ်ႈ၊ မိူင်း ၼႂ်းၸိုင်ႈတႆး။ (မိူင်းၵႃႊ၊ ၼမ်ႉၽၵ်းၵႃႊ)
-ငိုၼ်းဢၼ်ပၼ်တီႈသိုဝ်ႉ၊ ဢၼ်လႆႈပၼ်တီႈပိူၼ်ႈယွၼ်ႉႁဵတ်းၵၢၼ်ပၼ်ႁဝ်း (ၵႃႊၶဝ်ႈ၊ ၵႃႊၽၵ်း၊ ၵႃႊၶူဝ်းၵႃႊလဵင်း၊ ၵႃႊၵုၼ်ႇ၊ ၵႃႊႁႅင်း၊ ၵႃႊမႃႇၵႃႊႁႅင်း၊ ၵႃႊတႅမ်ႈၵႃႊမၢႆ၊ ၵႃႊတေႃႇၵႃႊသူင်ႇ၊ ၵႃႊၸၢင်ႈၵႃႊယိမ်ႊ)
-တၢင်းဢၼ်ၶၼ်သူတ်ႇ ၶၼ်သုင်၊ ၶၼ်ယႂ်ႇ၊ ၶၼ်ဢၼ်သုင်လိူဝ်တၢၼ်ႇပဵၼ်တၢၼ်ႇၽဵၼ်ႈ။ (ၵႃႊ၊ ၵႃႊယႂ်ႇ၊ ၵႃႊသုင်၊ ၵႃႊၶိုၼ်ႈ၊ ၵႃႊလိူဝ်၊ ၵႃႊယုၵ်ႉ၊ ၵႃႊ...)
-တၢင်းဢၼ်ၼမ်လၢႆ၊ ဢၼ်ဢမ်ႇၵိုတ်းဢမ်ႇၶင်ႉသေ ပဵၼ်ဝႆႉၶေႃႈၸွႆႈ၊ ၶေႃႈၵမ်ႉႁႅင်း ႁႂ်ႈယႂ်ႇ၊ ဢၼ်ပႃးမူတ်းတင်းသဵင်ႈ။ (ၵႃႊ ပဵၼ်၊ ၵႃႊႁၼ်၊ ၵႃႊႁူႉ၊ ၵႃႊမီး၊ ၵႃႊၸၢင်ႊ၊ ၵႃႊမေႃ၊ ၵႃႊၶိင်း၊ ၵႃႊၼၢႆး၊ ၵႃႊထဝ်ႈၵႃႊၵႄႇ၊ ၵႃႊယိင်းၵႃႊၸၢႆး၊ ၵႃႊလုၵ်ႈၵႃႊလၢၼ် ၊ ၵႃႊဢၼ်၊ ၵႃႊၸိုဝ်ႈ၊ ၵႃႊၸိူဝ်း၊ ၵႃႊမႃး၊ ၵႃႊထိုင်...)
ၵႃႊၶၼ် - တန်ဖိုး။
ၵီ
ၶေႃႈၸႂ်ႉ တႃႇတၢင်ၼေ သဵင်ၶူဝ်၊ သဵင်မေႃး ဢၼ်တူဝ်လဵၵ်ႉ၊ တူဝ်ဢွၼ်ႇၶဝ် (ၵီၵီ၊ ၶူဝ်ၵီၵီ၊ သဵင်ၶူဝ်မေႃးၵီၵီ၊ သဵင်ၵီၵီၵေႃ ၵေႃ)
ၵီႇ
ၶဵင်ႇတီႈတေႃးႁုၵ်ႇ၊ ၶိူင်ႈၶူဝ်း ဢၼ်ၸႂ်ႉၼႂ်း ၵၢၼ်တေႃးႁုၵ်ႇ (ၵီႇ၊ တေႃးၵီႇ)
-တီႈဝႆႉ မၢၵ်ႇမိုဝ်ႈၸိုၼ်းယၢမ်း မိူဝ်ႈၵွၼ်ႇ၊ ယေးၶိူင်ႈလၢၵ်ႈ၊ တၢင်းဢၼ်လိူင်ႇၼမ်ၼႃႇ။ (ၵီႇ၊ ပဵၼ်ၵီႇ ပဵၼ်ၵီႇ၊ ပေႃးပဵၼ်ၵီႇ ပဵၼ် တႅၼ်ႈဝႆႉ)
ၵီႈ
ၵီႈ=တၢင်းဢၼ်တူၵ်းၸႂ် ဢၼ်ပဵၼ် ၵပ်းၵၢႆႇတင်း လွင်ႈတူၵ်းၸႂ်၊ ငဝ်းလၢႆး ၼႃႈတႃဢမ်ႇလီ၊ တၢင်းဢၼ် ႁိူဝ်ႇတူၵ်းဢွၵ်ႇယွၼ်ႉ ၸႂ်ၵူဝ်သၢၼ်ႈ။ (ၵီႈ၊ ႁိူဝ်ႇၵီႈ၊ ၼႃႈၵီႈ၊ ၵီႈၶၢဝ်ႊၶၢဝ်ႊ၊ ၵီႈမၢင်ႉ၊ ၵီႈႁႄ)
ၵီး
ၵီး=တူၼ်ႈဢၼ်မီးသႅဝ်ႁွမ် မဵဝ်းၼိူင်ႈ၊ ၶူဝ်းမီးသႅဝ်ႁွမ် ဢၼ်ၸႂ်ႉတႃႇမိူတ်ႇသႂ်ႇတီႈမီႇၽၵ်း ႁႂ်းတိူဝ်းၶႅမ်ႉလႅပ်ႈ မီးသၢႆတွၼ်းမႃး။ (ၵီးႁွမ်၊ ၵီးလွႆ၊ ၵီးၵွၵ်ႇ၊ ၵီးၶႄႇ၊ ၵီးၼႃး) (ၵီးႁွမ်-သႂ်ႇၼိူဝ်ႉသႃႈ၊ ၵီးၵွၵ်ႇ-သႂ်ႇပႃမူတ်း၊ ၵီးၶႄႇ-သႂ်ႇတပ်းၶူဝ်ႈ၊ ၵီးၼႃး-ၵပ်းၼမ်ႉ ၽိတ်ႉ)
ၵီႉ
ၵီႉ=တၢင်းဢၼ် ၸင်ႇႁႃတုမ်ႇသေ တႄႇၽုတ်းပဵၼ်မႃး။ (ၵီႉ၊ ၵီႉမႃး၊ တိုၵ်ႉၵီႉ၊ ၸင်ႇႁႃတုမ်ႇတီႉၵီႉ၊ ၼဵင်ႈသူၺ်ႇပီႇ တိုၵ်ႉၵီႉ ပႆႇ ပေႃးၵဵပ်း၊ ၵူႇၽၵ်းႁီႉ ၵီႉမႃးဢွၵ်ႇမႃးယဝ်ႉ)
-တၢင်းဢၼ် ဢမ်ႇထိူင်းထိုင်ႉ ဢမ်ႇၸိူင်ႉယၢမ်း၊ လႅတ်းသႅဝ်းတူင်ႉၼိုင်လႆႈ ၼင်ႇၸႂ်ၼင်ႇၶေႃး(လီႉၵီႉလၼ်းၵၼ်း)
ၵီႊ
ၵီႊ=ပိုတ်ႇဢွၵ်ႇတၢၵ်ႇၼႄ၊ လီတူၺ်းၶႅမ်ႉလႅပ်ႈ၊ ႁၢင်ႊလီ၊ သိူဝ်းၸႂ်၊ ၸူမ်းၼႃႇ။ (ၵီႊ၊ ၵီႊၸွင်ႈ၊ ၵီႊယင်၊ ၼႃႈၵီႊ၊ ၸႂ်ၵီႊ၊ မွၵ်ႇၵီႊ၊ ၵီႊလီ)၊ (ၵီႊၸွင်ႈၵင်ႈ၊ ၵီႊပၢၵ်ႇထူင်တုင်း၊ ႁဵပ်းတေႃႇႁွႆး ၵီႊယဝ်ႉ၊ ၸူမ်းၼႃႇ ႁူဝ်ၸႂ်ပေႃးၵီႊ၊ လူင်ႇမွၵ်ႇၵီႊလွၼ်ႉ၊ ၼႃႈၵီႊတႃ ဝၢၼ်)
-တၢင်းဢၼ် ၽုတ်းဢွၵ်ႇလႅင်းႁိူဝ်ႈသွင်ႇသႂ်မႃး၊ ဢၼ်သိုပ်ႇမီး ၽွၼ်းလီတေႃႇၵၼ်ၵႂႃႇ။ (သၢႆဝၼ်း ၵီႊပိူင်းမႃးၼိူဝ်ၾႃႉ၊ သၢႆ လႅတ်ႇၵီႊႁိူဝ်ႈလူင်မႃးယဝ်ႉ၊ ၵီႊလီမုၼ်ႁူမ်ႇၵၼ်)
ၵေ
ၵေ=တၢင်းဢၼ် ဢမ်ႇၵဵဝ်ႇဢမ်ႇၵွင်ႉလွင်ႈလူၺ်ႈသင်သေ ၵႂႃႇၶဝ်ႈပႃးဝႆႉ၊ ၵႂႃႇမီးယူႇၵႄႈၵၢင်ဝႆႉ၊ သၢႆငၢႆငဝ်းလၢႆး ဢၼ်မီးၼင်ႇ ၼၼ်။ (ၵႂႃႇၵေယူႇ ၵၢင်ပိူၼ်ႈ၊ ယႃႇၶႂ်ႈၵေမႃး ၼႂ်းလွင်ႈၼႆႉ)
ၵေႇ
တၢင်းဢၼ် ဢေႇၼႃႇ၊ ဢမ်ႇမီးၼမ်။ (ၵေႇ၊ ၵေႇၼႃႇ၊ မီးၵေႇ)
ၵေႈ
တၢင်းဢၼ် လိတ်ႈပၼ်၊ ပွၺ်ႇပၼ်၊ ႁႂ်ႈလႆႈလူမ်သႃႇ လႆႈလီ လႆႈၶႅၼ်းၵႂႃႇ၊ ဢၼ်ႁဵတ်းႁႂ်ႈ တၢင်းၶူၼ်ႉ၊ တၢင်းၸဵပ်း တၢင်း ယူႇယၢပ်ႇ ၸိူဝ်းၼႆႉလၢႆယူတ်း၊ တၢင်းဢၼ် သပ်းလႅင်းပၼ် ႁႂ်ႈၸႅင်ႈ။ (ၵေႈ၊ ၵေႈလိတ်ႈ၊ ၵေႈပွၺ်ႇ၊ ၵေႈၵွင်ႉၵေႈမိူဝ်ႇ၊ ၵေႈၶေ၊ ယႃႈၵေႈ၊ ၵေႈၵႂၢမ်း)
-တၢင်းဢၼ် ႁဵတ်းႁႂ်ႈလူတ်း ႁႂ်ႈပွႆႇ ႁႂ်ႈလွႆႇ ႁႂ်ႈလူမ် ႁႂ်ႈယၢၼ် ႁႂ်ႈလႃႉလူင်း။ (ၵေႈသိၼ်ႈ ၵေႈသိူဝ်ႈ၊ ၵေႈၶေပၼ်၊ ၵေႈၵႂၢမ်းတႃႉ)
-တၢင်းဢၼ် ထုၵ်ႇလႆႈတွပ်ႇတႅၼ်းၶိုၼ်း ပုၼ်ႈလီ၊ လွင်ႈထုၵ်ႇႁဵတ်း။ (ၵေႈၸူး၊ ၵေႈထိုင်ၵေႈတွပ်ႇ)
ၵေႈၶေ = ကယ်ဆယ်သည်၊ ဖြန်ဖြေသည်။
ၵေႈလိတ်ႈ = ဖြေရှင်းသည်။
ၵေး
တၢင်းဢၼ် ဢိင်ပိုင်ႈ၊ လႆႈပိုင်ႈ၊ လႆႈဢိင်။ တီႈဢိင်။ (တၢင်းၵေး၊ တၢင်းၵေးၽြႃး၊ ၵေးၸူး၊ မီးၵေးၸူး)
ၵေးၸူး = ကျေးဇူး
ၵေးလၢင်း = အရင်းအနှီး
ၵေႉ
တၢင်းဢၼ် ဢမ်ႇထုၵ်ႇမႅၼ်ႈၸႂ်၊ ဢၼ်ႁဵတ်းၼေ လွင်ႈဢမ်ႇထုၵ်ႇၸႂ်၊ ႁဵတ်းၶိတ်ႉ ႁဵတ်းပၢႆႇတေႃႇၵၼ်၊ သီႇၵေႉတၢင်းမီး ၵၼ် (သီႇၵေႉ ပိူၼ်ႈမီး ႁဝ်းၽၢၼ်)၊ သီႇၵေႉ ပိူၼ်ႈလႆႈၼမ် ႁဝ်းလႆႈဢေႇ (သီႇၵေႉပိူၼ်ႈ)၊ ၵေႉတႃၸူးၵၼ် (ၸၢႆႉတႃၸူးၵၼ်)၊ ၵေႉတွၵ်ႈၵေႉတမ်ႇ (တမ်ႇၶိုၼ်ႇ တမ်ႇၶၼ်းၸူးၵၼ်)
ၵေႉတႃ = မျက်စောင်းထိုးသည်။
ၵေႊ
ငဝ်းလၢႆး ၼႂ်းဝူင်ႈၵၢင် တင်းၼမ်တင်းလၢႆ။ (ၵေႊ၊ ၵေႊၵၢင် ၼမ်လၢႆ၊ ၵေႊၵူၼ်း၊ ၵေႊပွႆး၊ ၵေႊသိုၵ်းၵေႊသိူဝ်၊ ...)
ၵႄ
တၢင်းဢၼ် ထိမ်ႈပႅတ်ႈ၊ ထိမ်ႈၵႂႃႇ။ သႄႇပႅတ်ႈ သႄၵႂႃႇ (ၵႄမႅင်ႇၵၼ်-ထိမ်ႈဝိုတ်ႉမႅင်ႇၵၼ်၊ ၵႄမႃးတၢင်းၼႆႉ-ထိမ်ႈမႃးတၢင်းၼႆႉ လႄႈ၊ ၵႄပႅတ်ႈ-သႄႇပႅတ်ႈ၊ ထိမ်ႈပႅတ်ႈ၊ ဝိုတ်ႉပႅတ်ႈ)
-တၢင်းလဵၼ်ႈၶွင်တႆး လၢႆးတေႃႇလွင်း မဵဝ်းၼိူင်ႈ။ (တေႃႇၵႄ၊ မၢၵ်ႇၵႄ၊ လဵၼ်ႈၵႄ)
-ၼူၵ်ႉဢွၼ်ႇတူဝ်လဵၵ်ႉ ဢၼ်မေႃယူႇၸွမ်းၽုင် မဵဝ်းၼိူင်ႈ(ၵႃၵႄ-ၵႃလဵၵ်ႉ)၊ (တႅင်ၵႄ-တႅင်လဵၵ်ႉ၊ တႅင်ၶီႈမႃႉ-တႅင်တွမ်ႇ၊ ၼႃးၵႄ- ၼႃးၼွႆႉ၊ ၼႃးဢွၼ်ႇ)
ၵႄႇ
တၢင်းဢၼ် ထူၼ်ႈယႂ်ႇ ၼမ်လိူဝ် ပဵၼ်ယႂ်ႇ၊ ၵဝ်ႇႁိုင်။ ဢွၼ်ႁူဝ်ၼၢမ်းၼႃႈ(ၵႄႇႁူဝ်ပွၵ်ႉ ႁူဝ်ဝၢၼ်ႈ၊ ၵႄႇထဝ်ႈ၊ ထဝ်ႈၵႄႇႁူဝ်ၶၢဝ်၊ မႆႉၵႄႇ၊ ဝၢႆႇၵႄႇ)။ (ၵႄႇၸၢင်ႉ၊ ၵႄႇမႃႉ၊ ၵႄႇႁူဝ်မႃႉ၊ ၵႄႇႁူဝ်မေႃႈ၊ ၵႄႇႁူဝ်ၵၢတ်ႇ၊ ၵႄႇႁူဝ်ဝတ်ႉ)
-တၢင်းဢၼ် ၶတ်းၶႅင်တူဝ်ၵဝ်ႇ ဢမ်ႇၼူပ်ႈ ဢမ်ႇၼွမ်းၽႂ်။ (ၶႃႇၵႄႇ၊ လၢတ်ႈၵႂၢမ်းၶႃႇၵႄႇ၊ ၶႃႇၵႄႇတေႃႇပိူၼ်ႈ)
ၵႄႈ
တၢင်းဢၼ်မီးဝူင်ႈၵၢင်၊ ၵၢင်သွင်ဢၼ် ဢမ်ႇၼၼ် ၼမ်သေၼၼ်ႉ၊ တၢင်းဢၼ် မီးၼႂ်းၵၢင် (ၵႄႈ၊ ၵႄႈၵၢင်၊ ၵႄႈမႆႉ၊ ၵႄႈယိူဝ်ႈ၊ ၵႄႈယႃႈ၊ ၵႄႈလိၵ်ႈၵႄႈထမ်း၊ ၵႄႈၵၢင်လွႆပုၼ်ႉ)
ၵႆႇပင်း = ကင်ပလင်း
ၵိင်ႇပၢၼ် = ကြောင်ပန်း
ၵုင်ႈလႅင် = ကျက်ဆူရိုးနီ
ၵုင်းၵၢင်း = ကန့်ပလူ
ၵႄး
သၢႆၼမ်ႉ လၢႆႇၼမ်ႉလႆ၊ တၢင်းဢၼ် ပေႃးၶၢႆႉလႆလူင်ယူႇ သေႇသေႇ။ {(ၵႄးၼမ်ႉ၊ ၼမ်ႉၵႄး၊ ၵႄးၼမ်ႉၶူင်း၊ ၵႄးလႃး ၽွင်းလႃး)၊ (ၼမ်ႉလူင် သၢႆယၢဝ်း၊ ၼမ်ႉႁွင်ႊယႂ်ႇယၢဝ်း၊ ၵႄးယၢဝ်း)}
-တၢင်းဢၼ် ၼမ်လိူဝ်၊ သႂ်ႇလိူဝ်။ ႁဵတ်းႁႂ်ႈ ၵျႃႉလိူဝ်ထႅင်ႈ။ (ၵႄးတွၼ်း၊ မႄးၵႄးယႃ၊ ၵႄးထႅင်ႈ)
-တူၼ်ႈမႆႉ၊ မွၵ်ႇမႆႉမိူင်းတႆး မဵဝ်းၼိူင်ႈ။ (မႆႉၵႄး၊ မွၵ်ႇမႆႉၵႄး)
ၵႄႉ
တၢင်းဢၼ်ၵိူမ်ႈ၊ ၵိူဝ်ႉ ဢၼ်လၢတ်ႈယွၵ်ႇဢဵၼ်ႈ။ တၢင်းၵႂၢတ်ႇ ၶုတ်ႇသႂ်ႇတၵ်းၵဝ်ႇ၊ ၸၼ်သႂ်ႇတၵ်းၵဝ်ႇ။ (ၵႄႉၵႂၢမ်းၵၼ်၊ ပေႃးပိူၼ်ႈ လၢတ်ႈတေႉ ယႃႇၵႄႉဢဵၼ်ႈ။ ၵႄႉၸူးတူဝ်ၵဝ်ႇ)
-တၢင်းဢၼ် လမ်ႉၵတ်ႉ၊ ၼမ်ႉလႅမ်ႉရသႃႇမူတ်းယဝ်ႉ။ ၸၢင်ၵႂႃႇ၊ ဢမ်ႇမီးၼမ်ႉလႅမ်ႉၵတ်ႉၵႂႃႇ၊ ႁႅင်းလမ်ႉၵတ်ႉမၼ်း သဵင်ႈၵႂႃႇ။ တၢင်းဢၼ်လၢတ်ႈသႂ်ႇပိူၼ်ႈ ဢမ်ႇလီ။ (ၵႄႉ၊ ၵႄႉယဝ်ႉ၊ ယႃႈၵႄႉ၊ ၸၢင်ၸႄႉၵႄႉ၊ ဢီႈယႃၵႄႉ၊ ၵႄႉသႄႉဝႃႈၸႃႉဝႃႈလၢႆ တီႈ ၵၼ်)
ၵူ
တၢင်းဢၼ် လႆႈဝူၼ်ႉသွၼ်ႇ ၼင်ႇပုၼ်ႈၽွၼ်း ဝႆႉတႃႇတူဝ်ၵဝ်ႇ ဢမ်ႇၼၼ် တႃႇသေၵေႃႉၵေႃႉ။ (ၵူ၊ ၵုမ်ႇၵူ၊ ၵူလႆႈ၊ ၵူတေႃႇ၊ ၵူတွင်ႉ၊ ၵူတႃႇ)
-တၢင်းဢၼ် ႁွင်ႉႁႃၵၼ်၊ ပၼ်သဵင်ၸူးၵၼ် ႁႂ်ႈငိၼ်း ႁႂ်ႈၶိုတ်းၶွႆႊၵၼ်။ သဵင်ႁွင်ႉၶၼ်။ (ၵူ၊ ၵူႁႃ၊ သဵင်ၵူ၊ ၵူႁွင်ႉ၊ ၵူတေႃ)၊ (ၼူၵ်ႉၵူ ၼူႁွင်ႉ၊ ထွမ်ႇသဵင််ပိူၼ်ႈ ၵူႁႃၵၼ်ယူႇ၊ ၵူႁႃ ၵူႉႁႃၵၼ်ယူႇ)
ၵူႇ
ႁၢၼ်ႉသုင် ဢၼ်မၵ်းမၼ်ႈ တႃႇပဵၼ်တီႈၼွၼ်း၊ တီႈၼင်ႈ။ (ၵူႇတီႈၼွၼ်း၊ ၵူႇတီႈၼင်ႈ)
-ၶူဝ်းၽုတ်းဢွၵ်ႇမႃး တီႈပၢႆမႆႉ၊ ၵိင်ႇၶူဝ်ႈၶႅမ်းမႆႉ မဵဝ်းၼိူင်ႈ ဢၼ်ပႆႇတၼ်းၵီႊလိတ်ႈ ပဵၼ်ယွတ်ႈမႂ်ႇၾိူဝ်မႂ်ႇ။ တၢင်းဢၼ် ၽုတ်း ဢွၵ်ႇမႂ်ႇမႂ်ႇ။ (ၵူႇၽၵ်းႁီႉ၊ ၵူႇမၢၵ်ႇလၢင်း၊ ၵူႇၽၵ်းယၢၼ်း)၊ (ပိူၼ်ႈၸိုင်ဝႃႈ ၼၢင်းမၢၼ်း-ၼၢင်းဢမ်ႇမၢၼ်း ၼၢင်းၵိၼ် ၵူႇၽၵ်း ယၢၼ်းလႄႈ တွင်ႉၼၢင်းၵႂ်ႊ)
-သီၶၢဝ်ၽဵၼ်ႈ မဵဝ်းၼိူင်ႈ။ (ၶၢဝ်ၵူႇသွတ်ႇလွတ်ႇ ပွတ်ႇလီၸွၼ်းငွၼ်း)၊ မၢၵ်ႇႁိၼ်ၶၢဝ် မဵဝ်းၼိူင်ႈ ဢၼ်ဢဝ်တႅမ်ႈတီႈ ပပ်ႉလမ်၊ ပႅၼ်ႈလမ်။ (ၵမ်ၵူႇ)၊ (ၶမ်းၵူႇ/ၶမ်းၶၢဝ်/ၶမ်းၽိူၵ်ႇ - ၵႃႊယႂ်ႇလိူဝ် ၶမ်းလိူင်)
-ယိင်းၶူးမေႃလိၵ်ႈတႆး ဢၼ်ၸိုဝ်ႈသဵင်လိုဝ်းလင် တူၼ်ၼိူင်ႈ(ၼၢင်းၶမ်းၵူႇ)။
ၵူႇႁႃႇ = လိုဏ်ဂူ
ၵူႈ
တၢင်းဢၼ် ႁုပ်ႈဢဝ် သိမ်းဢဝ်၊ ၵႂႃႇဢဝ်မႃးၶိုၼ်း၊ တၢင်းဢၼ်ၵႂႃႇယိမ်မဵဝ်းၼိူင်ႈ။ {(ၵူႈၼီႈၶူဝ်းၶွင်၊ ၵူႈၶဝ်ႈ ၵူႈၵိူဝ်၊၊ ၵူႈ ဢၼ်တၢၵ်ႇဝႆႉ။ (ၶွင်ယမ်းၵူဝ်ႁႅင်ႈ၊ ၶွင်ႁႅင်ႈၵူဝ်ယမ်း ၵူႈသေ)}
-တၢင်းဢၼ် ပဵၼ်ၵူပ်ႉ၊ ပဵၼ်သိူင်း၊ ပဵၼ်တုၺ်ႇ၊ ပဵၼ်မိူၼ်ၵၼ်၊ ငၢႆးၵၼ်။ (ၵူပ်ႉၵူႈပဵၼ်ႁိူၼ်း၊ ၵူႈၼိူင်ႈ သွင်ဢၼ်၊ ပႅၼ်ၶမ်းၼိူင်ႈၵူႈ၊ ထူႇၼိူင်ႈၵူႈ၊ ပဵၼ်ၵူၼ်ႈၵၼ်)
ၵူး
တၢင်းပဵၼ်မဵဝ်းၼိူင်ႈ ဢၼ်မီးပိူင်ၾၢင် တႃဝဝ်း၊ တႃမူဝ်း လႄႈ ယူႇဢူၼ်ႈ၊ ယူႇၶေႃႉႁိုင်။ (ၵူး၊ ပဵၼ်ၵူး၊ ၵူးတႃလိူင်/ငၢၼ်ႉတႃ လိူင် - တၢင်းပဵၼ်တပ်း)
-တၢင်းဢၼ် ယိူင်ႈမိူၼ် ဢၼ်ၵဝ်ႇမီးယဝ်ႉၼၼ်ႉ ႁႂ်ႈႁဵတ်းပဵၼ်မႃး ဢၼ်မႂ်ႇ။ ၽိုၼ်မိူၼ်ၵဝ်ႇ။ (ၵူးထုတ်ႇ၊ ၵူးထုတ်ႇလိၵ်ႈ)
-တၢင်းဢၼ် လႅၵ်ႈၵၼ်၊ ဢဝ်ၶူဝ်းၶွင် လၢႆႊပၼ်ၵၼ် ဢၼ်ဢမ်ႇၸႂ်ႈ သိုဝ်ႉၶၢႆ ။ (ၵူးၵၼ်-လႅၵ်ႈၵၼ်၊ ဢဝ်မႃႉၵူးဝူဝ်း။ ၵူၼ်းၵႃႉ ၵူၼ်းၵူး-သိုဝ်ႉၵေႃႈသိုဝ်ႉၶၢႆၵေႃႈၶၢႆ လႅၵ်ႈၵေႃႈလႅၵ်ႈ)
ၵူး = ဖလှယ်သည်။
ၵူႉ
ႁၢၵ်ႈယႃႈယႃ မဵဝ်းၼိူင်ႈ။ (ၵူႉလီႉၵႃႇ)
-ႁွင်ႊၼမ်ႉမီးၼႂ်း ဝဵင်းမိူင်းၵိုင်။ (ၼမ်ႉၵူႉ၊ ႁွင်ႊၼမ်ႉၵူႉ)
-တၢင်းဢၼ် ၽုတ်းၸုၼ် ပဵၼ်တုမ်ႇလူင်မႃးဝႆႉ မဵဝ်းၼိူင်ႈ၊ တၢင်းဢၼ်တႄႇပဵၼ်ၽုတ်းသူတ်ႇ ဢွၵ်ႇပႅၼ်မႃး။ (တုမ်ႇတူႉၵူႉ-တဝ်ႈ ၼူမ်း တုမ်ႇတူႉၵူႉ၊ ၵူႇမၼ်း ၵူႉဢွၵ်ႇမႃးယဝ်ႉ-ပႆႇၵီႊ၊ တိုၵ်ႉႁႃၵူႉၵွၺ်း ပႆႇပဵၼ်ၵူႇ-ပႆႇၵီႊငၢႆႈငၢႆႈ)၊ ("ၵီႉ လႄႈ ၵူႉ" ၼႆႉ ပိူင်ပဵၼ်ငၢႆး ၵၼ်၊ ၵီႉ=လဵၵ်ႉ၊ ၵူႉ=ယႂ်ႇ။)
ၵူႊ
တင်းသဵင်ႈတင်းလူင် ဢၼ်ပႃးတင်းမူတ်း၊ ဢမ်ႇလွတ်ႈသေတီႈ သေၵေႃႉသေတၢင်း သေဢၼ် သေလွင်ႈ သေၵူၼ်း။ (ၵူႊ၊ ၵူႊဢၼ်၊ ၵူႊယၢင်ႇ၊ ၵူႊလွင်ႈ၊ ၵူႊတီႈ၊ ၵူႊဝၢၼ်ႈ၊ ၵူႊၵေႃႉ၊ ၵူႊ...)
ၵေႃ
တၢင်းဢၼ် လၢႆၵေႃႉ၊ လၢႆတူဝ်၊ လၢႆတူၼ်ႈ လၢႆလမ်း ယူႇၸမ်ၵၼ်၊ မီးၸမ်ၵၼ်၊ ဢမ်ႇယၢၼ်ၵၼ်။ ဢၼ်ၸမ်ၵၼ်၊ ၸမ်လူၺ်ႈ ၵၢၼ်၊ လူၺ်ႈယိူင်းဢၢၼ်း၊ လူၺ်ႈသူၼ်ၸႂ်၊ လူၺ်ႈႁဵတ်းသၢင်ႈၶိုင်ပွင်။ ဢၼ်ပဵၼ်မူႇ ပဵၼ်မုၵ်ႉပဵၼ်ၸုမ်း၊ ဢၼ်ႁူမ်ႈသၢင်ႈလူၺ်ႈ ၸွမ်းၵၼ်၊ ၸွမ်းၵူၼ်းတင်းၼမ်လၢႆ။ (ၵေႃ၊ ၵေႃမူႇ၊ ၵေႃမုၵ်ႉ၊ ၵေႃၸုမ်း၊ ၵေႃလိၵ်ႈလၢႆး၊ ၵေႃယဵၼ်ႇငႄႈ၊ ၵေႃလဵၼ်ႈႁႅင်း...)
-တၢင်းဢၼ် ၸမ်ၵၼ်၊ ဢွၵ်ႇၸမ်ၵၼ်၊ ဢွၵ်ႇၸပ်းၵၼ်ဝႆႉလႄႈ ပေႃးထၢင်ႇၸႅင်ႈႁူႉငၢႆႈ။ (ၵေႃ၊ ၵေႃမႆႉ၊ ၵေႃၶႅမ်၊ ၵေႃၼေႃႇ၊ ၵေႃ ဢၢႆႇ၊ ၵေႃယိူဝ်ႈ၊ ၵေႃယႃႈ၊ ၵေႃၵူၺ်ႈ၊ ၵေႃၶဝ်ႈ)
-တၢင်းဢၼ် ႁဵတ်းႁႂ်ႈမႃးၸမ်ၵၼ်၊ ဢဝ်ၸမ်ၵၼ်၊ ႁဵတ်းႁႂ်ႈၸမ်ၵၼ်ၸပ်းၵၼ် ဢိူမ်ႈဢႅပ်ႇၵၼ်။ (ၵေႃ၊ ၵေႃၸပ်း၊ ၵေႃၵၼ်၊ ၵေႃ သၢင်ႈ၊ ...)
-ၶေႃႈလူပ်းမိူဝ်ႈၶိုၼ်ႈထၢမ် လွင်ႈဢမ်ႇၸႅင်ႈလီ။ (...ၵေႃ၊ ဢီႈသင်ၵေႃ၊ ဝႃႈႁိုဝ်ၵေႃ)
-ၸိုဝ်ႈဝဵင်းတီႈယူႇတႆး မိူဝ်ႈပၢၼ်ၸဝ်ႉ။ (ၵေႃလၢင်း၊ ဝဵင်းၵေႃလၢင်း)
ၵေႃႇ
ဢၼ်တႄႇတင်ႈ၊ ဢၼ်ႁႅၵ်ႈ၊ ဢၼ်ငဝ်ႈ၊ ဢၼ်ႁဵတ်းဢၼ်မီးဢွၼ်တၢင်း၊ ဢၼ်တင်ႈလႆႈတမ်းလႆႈ ပူၵ်းလႆႈ။ (ၵေႃႇ၊ ၵေႃႇသၢင်ႈ၊ ၵေႃႇတင်ႈ၊ ၵေႃႇၶိုၼ်ႈ၊ ၵေႃႇၵၢၼ်၊ ၵေႃႇဢွင်ႈ၊ ၵေႃႇတီႈ၊ ၵေႃႇၾႆး၊ ၵေႃႇမၢၼ်ႈ၊ ၵေႃႇမိူင်း၊ ၵေႃႇႁၢၼ်ႉ၊ ၵေႃႇႁိၼ်၊ ၵေႃႇႁိူၼ်း၊ ၵေႃႇသၢင်ႉ၊ ၵေႃႇၸေႊ၊ ၵေႃႇဝဵင်း၊...)
-တၢင်းဢၼ် ႁဵတ်းသၢင်ႈမိူဝ်ႈပီႊမႂ်ႇ၊ လၢႆးဢၼ်ႁဵတ်းပီႊမႂ်ႇ။ (ၵေႃႇၸဵင်)
-တၢင်းဢၼ်ႁဵတ်းယႂ်ႇႁဵတ်းလူင်၊ တၢင်းဢၼ် တၢင်ႇတဵင်ၵၼ်ၼမ်လၢႆ။ (ၵေႃႇၵႂၢင်ႈ(ၵေႃႇၵၢင်ႈ))။ (ၵေႃႇၵွင်၊ ၵေႃႇၵေႃႇၵွင်ၵွင်)
-မုၼ်ႈၽွင်ဢၼ်ႁွမ် ဢၼ်ႁူၺ်း၊ ဢၼ်ယၢင်ဢၼ်ယၢမ်ႊ ၸႂ်ႉတႃႇတႃးတႃႇၸပ်းသေတီႈတီႈ။ (ၵေႃႇ၊ ၵေႃႇတႃး၊ တႃးၵေႃႇ)
-တၢင်းဢၼ် ႁဵတ်းဢမ်ႇထိုင်တီႈထိုင်တၢင်းလႄႈ။ (ၵေႃႇၵၢၼ်ႉ)
-တၢင်းဢၼ် ဢဝ်မႆႉဢဝ်ၽိုၼ်းၶဝ် တၢင်ႇတဵင်ၵၼ်သေ ယိူင်းလူႇတၢၼ်းဢၢႆႊမႆႈ၊ ၾိင်ႈမိူဝ်ႈလိူၼ်သၢမ်။ (ၵေႃႇလူဝ်၊ ၵေႃႇမႆႉ လူဝ်၊ ၵေႃႇသုမ်လူဝ်...)
-ၶေႃႈႁွင်ႉလုၵ်ႈ ၵေႃႉတူၼ်ႈ၊ ၵေႃႉငဝ်ႈ၊ ၵေႃႉၵိူတ်ႇလဵင်ႉဢွၼ်တၢင်း။ (ၵေႃႇ၊ ၵေႃႇဢွမ်ႈ)
-ထၢတ်ႈ၊ ၵွင်းမူး ဢၼ်ႁဵတ်းလႅမ်လူင် ၸီးၶိုၼ်ႈၾႃႉၵႂႃႇ။ (ၵေႃႇလႅမ်လူင်)
-ၸိုဝ်ႈသဵင်ႁုၼ်ႇႁၢင်ႊၸဝ်ႈပုတ်ႉထႃႉ ဢၼ်မိူင်းသႅၼ်ဝီပၢင်းမႃးတီႈ မိူင်းၵဵင်းမႂ်ႇ၊ ဢၼ်မီးၸိုဝ်ႈလိုဝ်းလင်ႊသေ ၵိုၵ်းပိုၼ်းသႃႇ သၼႃႇမိူင်းသႅၼ်ဝီဝႆႉ။ (ၵေႃႇမိူင်း၊ ၸဝ်ႈၵေႃႇမိူင်း၊ ၸဝ်ႈတူၼ်လူင် ၸဝ်ႈပလႃႉသီႉႁိင်ၵႃႉ)
-တၢင်းဢၼ် ႁဵတ်းဝႆႉလွင်ႈဢမ်ႇလီ ဢၼ်တေတုမ်ႉၶိုၼ်း။ (ၵေႃႇဝူတ်ႈ ၵေႃႇၵၢမ်ႇ)
-တၢင်းဢၼ် ႁဵတ်းႁႂ်ႈတႄးၼႃးယႂ်ႇသုင်၊ ဢၼ်တႄႇႁဵတ်း၊ တေးႁဵတ်း။ (ၵေႃႇတႄးၼႃး)
-တၢင်းဢၼ် တူဝ်သတ်းၶဝ်ႁဵတ်းတီႈယူႇတၼ်းသဝ်းၶဝ်။ (ၵေႃႇမုင်ႉ ၵေႃႇႁင်း)
-တၢင်းဢၼ် တင်ႈပၢၼ်ၵူၼ်းၼႂ်းတွင်ႉ၊ တႄႇၸပ်းတွင်ႉ၊ ၾၵ်းတွင်ႉ။ (ၵေႃႇမူင်ႈ)
-တၢင်းဢၼ် တႄႇတင်ႈဢွၼ်တၢင်းသုတ်း၊ ဢၼ်ႁိုင်၊ ဢၼ်ၸဵမ်ၵွၼ်ႇဢွၼ်ၵဝ်ႇႁိုင်ၼႃႇၼႃႇ။ (ၵေႃႇၾႃႉ)
-တၢင်းဢၼ် တႄႇသၢင်ႈၶိုၼ်းမႂ်ႇမႂ်ႇ၊ ႁဵတ်းထႅင်ႈမႂ်ႇ၊ ၸူႉႁွမ်ၶိုၼ်းမႂ်ႇမႂ်ႇ။ (ၵေႃႇသၢင်ႈၶိုၼ်း)
ၵေႃႈ
မၢၵ်ႇၸိူဝ်ႉၼိူင်ႈ တူၼ်ႈသႅၼ်းၵၢင်၊ ဢၼ်မိုတ်ႈ တီႈလႅၼ်ႊၵတ်း။ (မၢၵ်ႇၵေႃႈ)
-ၸိုဝ်ႈတူၼ်ႈမွၵ်ႇ ၸိူဝ်ႉၼိူင်ႈ။ (မွၵ်ႇၵေႃႈ)
-ၸိုဝ်ႈႁွင်ႉတေႃႇၶိူဝ်းၵူၼ်း ၶိူဝ်းၼိူင်ႈ၊ ဢၼ်မီးတၢင်းပွတ်းဢွၵ်ႇ မိူင်းၵဵင်းတုင်(ၵေႃႈ၊ ဢီႇၵေႃႈ၊ ၶိူဝ်းၵေႃႈ)
-ၶေႃႈဢၼ် ၸႅင်ႈၼႄပႆႇထုၵ်ႇ၊ ပႆႇတႅပ်းတတ်း လွင်ႈၽိတ်းမႅၼ်ႈ၊ ဢၼ်ယူဝ်းယိင်း။ (မႂ်းၵေႃႈ...၊ သူၵေႃႈ...)
-ၶေႃႈဢၼ် တိုၵ်းသူၼ်းၸႂ်ဢမ်ႇယၢဝ်းယဝ်ႉ။ (ႁဵတ်းလႄႈသူၵေႃႈ)
-ၶေႃႈဢၼ် ၵပ်းၼႂ်းၾိင်ႈၵႂၢမ်း။ (ပိူၼ်ႈၵေႃႈၵႂႃႇ၊ ႁဝ်းၵေႃႈမႃး၊ ၶဝ်ၵေႃႈသိုဝ်ႉ၊ ႁဝ်းၵေႃႈၶၢႆ၊ သေတႃႉၵေႃႈ၊ ၼႆၵေႃႈ၊ ယူႇၵေႃႈ၊ ၵေႃႈယႃႇ)
-ၶေႃႈဢၼ် ၼႄတႃႇပွႆႇဝၢင်း၊ ဝဵၼ်ႉၵိုတ်းလႆႈ။ (ၵေႃႈယႃႇ၊ ၵေႃႈယႃႇမၼ်း)
ၵေႃး
ၶူဝ်းဢၼ် လႆႈၼႂ်းတွင်ႉၶူင်ႉၼႂ်းတူဝ်သတ်း ၸိူဝ်ႉၼိူင်ႈ၊ ဢၼ်ၶဝ်ႈပဵၼ်ယႃႈယႃ။ (ၵေႃးရႃႇၸဵၼ်း)
ၶေႃႈၵပ်း၊ ဢၼ်ၸႂ်ႉတိုဝ်းလႆႈၼင်ႇၵေႃႈ၊ သေၵေႃႈ၊ သေတႃႉၵေႃႈ။ (ၵေႃး၊ သေၵေႃး)
-ဢၼ်ဢမ်ႇထၢင်ႇ ဢမ်ႇဝူၼ်ႉမႅၼ်ႈ(ၵေႃးၵႄး၊ ဢမ်ႇၵေႃးၵႄးႁဵတ်း)
-ဢၼ်ထုၵ်ႇၸႂ်မႅၼ်ႈၸႂ်သူႈၸႂ်။ (ၵေႃးၸႂ်)
-တၢင်းဢၼ် သုမ်ၾႆးၶိုၼ်း၊ ဢဝ်တၢင်းမႆႈဢၼ်ဢွၼ်ႇသေ ၵေႃႇသုမ်ႁႂ်ႈၾႆးမုၵ်ႉယႂ်ႇမႃး။ (ၵေႃးၾႆး၊ ၵေႃးဢလၢင်း)
ၵေႃႉ
ၶေႃႈၸီႈတူၼ်ၵူၼ်း၊ ဢၼ်တၢင်ၵူၼ်း၊ ဢၼ်ၸႂ်ႉတီႈ ဢၢၼ်ႇၼပ်ႉတူၼ်ၵူၼ်း။ (ၵေႃႉ၊ ၵေႃႉၼၼ်ႉ၊ ၵေႃႉၼႆႉ၊ ၵေႃႉလဵၵ်ႉ၊ ၵေႃႉသုင်၊ ၵေႃႉယႂ်ႇ၊ ၵေႃႉတႅမ်ႇ၊ ၵေႃႉပီး၊ ၵေႃႉယွမ်၊ ၵေႃႉၶၢဝ်၊ ၵေႃႉလမ်၊ ၵေႃႉလၵ်း၊ ၵေႃႉငိူဝ်ႈ၊ ၵေႃႉယုမ်ႉ၊ ၵေႃႉၶူဝ်၊ ၵေႃႉၼင်ႈ ၊ ၵေႃႉၼွၼ်း၊ ၵေႃႉတီႈ၊ ၵေႃႉတၢင်း၊ ၵေႃႉယိုၼ်ႈ၊ ၵေႃႉပၼ်၊ ၵေႃႉၶႆႈ၊ ၵေႃႉၼၢဝ်၊...)
-ၶေႃႈၸႅင်ႈလႅင်း လွင်ႈတၢင်းပေႉတူဝ် ပဵၼ်လႆႈ။ (ၵေႃႉၸၢႆး၊ ၵေႃႉယိင်း)
-ၶေႃႈၼႄတေႃႇၵူၼ်း ဢၼ်ယုမ်ႇယမ်ၶဝ်ႈဢွၵ်ႇၵၼ်။ (ၵေႃႉ၊ ၵေႃႉသေႈ၊ ၵေႃႉၵၼ်၊ ၵေႃႉၵဝ်ႇ၊ ၵေႃႉမိုတ်ႈၵေႃႉၵိုဝ်း)
-ၶေႃႈၼႄ ဢၼ်ယိူင်းၸူးၽၢႆၼႂ်း၊ ၽၢႆႇႁဝ်း။ (ၵေႃႉၵဝ်၊ ၵေႃႉႁဝ်း)
-ၶေႃႈၼႄ ဢၼ်ယိူင်းၸူးၽၢႆႇၼွၵ်ႈ၊ ၽၢႆႇပိူၼ်ႈ။ (ၵေႃႉၶဝ်၊ ၵေႃႉၶဝ်ဢိူၺ်း...)
-ၶေႃႈဢၼ်ၼႄ လွင်ႈႁပ်ႉႁွမ်၊ (ၵေႃႉဢူၺ်း၊ ၵေႃႉႁိူၺ်း၊ ၵေႃႉၶဝ်ဢိူၺ်း၊ ...)
-ၶေႃႈၸႅင်ႈတေႃႇသၢႆငဝ်း ဢၼ်ၵိုၵ်းၸွမ်းတူၼ်တူဝ်။ (ၵေႃႉငဝ်း)
-ၽူႈၶပ်းၶိုင်တႅမ်ႈႁဵတ်းပဵၼ်လိၵ်ႈ။ (ၵေႃႉထုတ်ႇ၊ ၵေႃႉတႅမ်ႈ၊ ၵေႃႉၶပ်း၊ ၵေႃႉ...)
-ၽူႈဢၼ်လႆႈမၵ်းမၼ်ႈဝႆႉ တႃႇႁူမ်ႈႁိူၼ်း။ (ၵေႃႉမၢႆ)
-ၽူႈဢၼ်ႁဵတ်းၵၢၼ် ႁုင်တူမ်ႈၵႅင်မိုဝ်ႉၶူဝ်ႈသၢဝ်းၶဝ်ႈၽၵ်း။ (ၵေႃႉမိုဝ်ႉ) ၸဝ်ႈမိုဝ်ႉ။
-ၽူႈဢၼ်သူႈၸႂ်၊ မိုတ်ႈမၵ်ႉတီႈၸႂ်၊ ထုၵ်ႇၸႂ်။ (ၵေႃႉႁၵ်ႉ)
-တၢင်းၵၢၼ် ဢဝ်ၶေႃ ဢဝ်ၵွင်ႉသေၸၼ်တူၵ်း။ (ၵေႃႉ၊ ၵေႃႉဢဝ်၊ ၵေႃႉၵွင်ႉ၊ ၵေႃႉတူၵ်း၊ ၵေႃႉလူင်း)
-တွင်ၸိူဝ်ႉၼိူင်ႈ ဢၼ်ၵူၼ်းမိူဝ်ႈၵွၼ်ႇ ဢဝ်ႁဵတ်းပေႇႁူ၊ တွင်ႇႁူ။ (ၵေႃႉ၊ တွင်ၵေႃႉ၊ တူၼ်ႈၵေႃႉ)
ၵၢႆ
ၶူဝ်းၶိူင်ႈ ဢၼ်ပဵၼ်ပွတ်းတွၼ်ႊ ၶူဝ်းၶွင်သေဢၼ်ဢၼ်၊ ဢၼ်ၵမ်ႈၼမ်ၶႂ်ႈဝႃႈ ပဵၼ်တွၼ်ႊဢၼ်ႁူမ်ႇ၊ ဢၼ်ငမ်း၊ ဢၼ်တွမ်ႈ ဢၼ်ၵိုၵ်းမေႃႈၵိုၵ်းငွႆး။
-ၵွၵ်း၊ ဢုမ်၊ ဢွမ်၊ ပုင်းလႂ်။ (ၵၢႆ၊ ၵၢႆႁူမ်ႇ၊ ၵၢႆတွမ်ႈ၊ ၵၢႆမေႃႈ၊ ၵၢႆငွႆး၊ ၵၢႆဢႅပ်ႇ၊ ၵၢႆငမ်း၊ ၵၢႆငပ်ႉ၊ ၵၢႆတိူဝ်ႇၶဝ်ႈ၊ ၵၢႆၶိူင်ႉ၊ ၵၢႆ...)
-တၢင်းဢၼ်ၸႅၵ်ႇဝႆႉ တီႈၶူဝ်းၶွင်ၶဝ်၊ ယေႈဢၼ်ၸႅၵ်ႇပဵၼ်လၢႆၽၢႆႇ၊ သွင်ၽၢႆႇ။ (ၵၢႆ၊ ၵၢႆၼႃႈ/ၵၢႆလင်၊ သွင်ၵၢႆ။ လၢႆၵၢႆ၊၊ ၵၢႆၼိူဝ်/ ၵၢႆတႂ်ႈ၊ ၵၢႆၼႃႈသိူဝ်ႈ/ၵၢႆလင်သိူဝ်ႈ)
-ၶေႃႈၸႂ်ႉတေႃႇ တၢင်းၵၼ် ၸင်ႇပူၼ်ႉမႃး၊ ဢၼ်ဢမ်ႇၸႂ်ႈ ပွတ်းတွၼ်ႊပီႊၼႆႉ။ (ပီႊၵၢႆ၊ ပီႊၵၢႆပူၼ်ႉ၊ ပီႊၵၢႆၼႆႉ၊ ပီႊၵၢႆၼၼ်ႉ)
ၵၢႆႇ
တၢင်းဢၼ် ၶိုတ်းၶွႆႊ ဢိင်သွၼ်ႉၵၼ်၊ ဢၼ်ၵိုၵ်းတိူဝ်ႉ တၢင်ႇတဵင်ႇၵၼ်ဝႆႉ။ (မိူၼ်ၼင်ႇ-ၵၢႆႇၵႂၼ်၊ ၵၢႆႇၶူဝ်၊ ၵၢႆႇၶိုဝ်ႇ၊ ၵၢႆႇၵႂၢမ်း)
-တၢင်းဢၼ် ႁဵတ်းႁႂ်ႈဢၼ်သွင်ဢၼ်၊ သွင်ၽၢႆႇ၊ သွင်တီႈၶိုတ်းၶိုတ်ႉၵၼ်၊ ထိုင်ၵၼ်။ တၢင်းဢၼ်ဢဝ်ဢၼ်ၼိူင်ႈတၢင်ႇဢၼ် ၼိူင်ႈ၊ ဢၼ်ဢဝ်ၶူဝ်းဢ်ပဵၼ်လူၼ်ႈ ပဵၼ်လမ်းတၢင်ႇၵၼ်၊ တၢင်ႇသႂ်ႇၵၼ်၊ ဝႆႉတႂ်ႈၼိူဝ်ၵၼ်။ လွင်ႈၶပ်ႉၶိုင်ဝႆႉႁႂ်ႈသုင်၊ ၶိုင်ႁႂ်ႈယုၵ်ႉ သုင်ၵႂႃႇၶွႆႈ၊ လူင်းတႅမ်ႇလႂ်။ (ၵၢႆႇ၊ ၵၢႆႇၶမ်ႈ၊ ၵၢႆႇသႃး၊ ၵၢႆႇၶူဝ်၊ ၵၢႆႇၸၢတ်ႈ၊ ၵၢႆႇၵႂၢမ်း၊ ၵၢႆႇၵွၼ်၊ ၵၢႆႇၶိုၼ်ႈ၊ ၵၢႆႇလူင်း၊ ၵၢႆႇႁွတ်ႈ၊ ၵၢႆႇၽႅဝ်၊ ၵၢႆႇၶၼ်ႈ၊ ၵၢႆႇႁႃ၊ ၵၢႆႇၸူး၊ ၵၢႆႇဝႆႉ၊ ၵၢႆႇတဵင်၊ ၵၢႆႇၵၼ်၊ ၵၢႆႇၼမ်ႉၵၢႆႇလိၼ်၊ ၵၢႆႇယွင်ၵၢႆႇႁၢင်း၊ ၵၢႆႇႁူၼ်း၊ ၵၢႆႇတူင်၊ ၵၢႆႇႁၢဝ်း၊ ၵၢႆႇႁိူၼ်းၵၢႆႇ ယေး၊ ၵၢႆႇ...)
-တၢင်းဢၼ် ႁဵတ်းသၢင်ႈတႃႇယူႇတႃႇသဝ်း၊ တႃႇပိုင်ႈသွၼ်ႈ။ (ၵၢႆႇ၊ ၵၢႆႇသုမ်ႉၵၢႆႇသွင်း၊ ၵၢႆႇႁိူၼ်းၵၢႆႇယေး၊ ၵၢႆႇႁူင်းႁိူၼ်း၊ ၵၢႆႇႁူင်း ယႃ၊ ...)
-ၶေႃႈႁွင်ႉတေႃႇလၢႆးၸိူဝ်ႉၼိူင်ႈ ဢၼ်မိူၼ်ၼင်ႇလၢႆႈၵွၼ်။ (လၢႆးၵၢႆႇၵွၼ်၊ သိူဝ်လၢႆးၵၢႆႇၵွၼ်၊ ၵၢႆႇၵွၼ်)
ဢၼ်ဢဝ်ၶူဝ်းဢၼ်ပဵၼ်လူၼ်ႈပဵၼ်လမ်းတႂ်ႈၼိူဝ်ၵၼ်၊ ဢၼ်ၼိူင်ႈတၢင်ႇဢၼ်ၼိူင်ႈ။ တၢင်းဢၼ်ႁဵတ်းႁႂ်ႈၶိုတ်းထိုင်ၵၼ်ၵၢႆ,ၵၼ်၊ ၵၢႆႇၵီႇ၊ ၵၢႆႇတဵင်၊ ၵၢႆႇဝႆ့၊ ၵၢႆႇၵၢမ်း၊ ၵၢႆႇၸူး၊ ၵၢႆႇၶိုၼ်ႈ၊ ၵၢႆႇလူင်း၊ ၵၢႆႇႁႃ၊ ၵၢႆႇႁွတ်ႈ၊ ၵၢႆႇၶၢမ်ႈ၊ ၵၢႆႇၶူဝ်၊ ၵၢႆႇသႃး၊ ၵၢႆႇၸၢတ်ႈ၊ ၵၢႆႇၶၼ်ႈလႆ၊ ၵၢႆႇၵၢမ်း၊ ၵၢႆႇၵွၼ်၊ ၵၢႆႇၼမ့်လိၼ်၊ ၵၢႆႇယွင်ၵၢႆႇႁၢင်း၊ ၵၢႆႇႁူၼ်း၊ ၵၢႆႇတူင်၊ ၵၢႆႇႁၢဝ်း။
ၵၢႆႇၵွၼ်
လၢႆးၸိူဝ့်ၼိူင်ႈမိူၼ်ၼင်ႇလၢႆးၵွၼ်။
ၵၢႆႇၽႃ့
ၸိုဝ်ႈၶုၼ်ဢၼ်ပၢၼ်ၸဝ်ႈပိူင်ႇၼမ့်ငမ်းလိၼ်ပၢၼ်ယုမ်ႇယမ်ၽီ
ၵၢႆႇႁိူၼ်း
တၢင်းဢၼ်ႁဵတ်းႁိူၼ်း။
ၵၢႆႇသုမ့်ၵၢႆႇသွင်း
တၢင်းႁဵတ်းသုမ့်ႁဵတ်းသွင်း။
ၵၢႆႇၵုတ်ႈ
လွင်ႈၶူဝ်ပိူင်ၼိူင်ႈဢၼ်ဢမ်ႇၵၢႆႇထိုင်ၵၼ်၊ တီႈတႅၵ်ႈဢၼ်ၶႂ်ႈလႆႈၵၼ်ဢမ်ႇလႆႈ၊ ဢၼ်ၸူ့ၸူဝ်းၵၼ်ဢမ်ႇလႆႈၵၼ်။
ၵၢႆႈ
တၢင်းပတ်းၸိုဝ်ႈၼိူင်ႈ ဢၼ်ဢဝ်ယူးပတ်း ပတ်းဢၼ်လႃႈလီပတ်း၊ တေႃ့တႄ့ပတ်း။ ၵၢႆႈဢွၵ်ႇ၊ ၵၢႆႈၶဝ်ႈ၊ ၵၢႆႈပႅတ်ႈ၊ ဢဝ်ယူးၵၢႆႈ၊ ဢဝ်မၢၵ်ႇတႃၵၢႆႈ။
ၵၢႆး
တူဝ်သတ်းလူင်သီႇတိၼ်ၵိၼ်ယိူဝ်ႈမီးၶဝ်၊ ၶဝ်ယၢဝ်း။ တူဝ်မိုတ်ႈၼမ့်မိုတ်ႈဢူင်။ ၵၢႆးပေႃႈ၊ ၵၢႆးမႄႈ၊ ၵၢႆးထိုၵ်း၊ ၵၢႆးသိုဝ်ႇ၊ ၵၢႆးငၼ်၊ ၵၢႆးဢွၼ်ႇ၊ ၵၢႆးပိုၵ့်၊ ၵၢႆးတိုဝ်း၊ ၵၢႆးလမ်၊ ၵၢႆးမူၼ်ႇ၊ ၵၢႆးၽိူၵ်ႇ၊ ၵၢႆးထိူၼ်ႇ၊ ၵၢႆးမွၵ်ႇ၊ ၵၢႆးၶဝ်မွင့်-ၶဝ်လႃး-ၶဝ်ႁဵဝ်း-ၶဝ်ၵုၵ့်၊ ၵၢႆးလၢၵ်ႈ၊ ၵၢႆးထႆ၊ ၵၢႆးဢဝ်ႁႅင်း၊ ၵၢႆးၶၢတ်ႈ၊ ၵၢႆးပွႆႇႁႅင်း၊ ၵၢႆးပွႆႇ၊ ၵၢႆးမႅတ်း၊ ၵၢႆးတေႃး၊ ၵၢႆးပတ့်။
ၵူဝ် = ကြောက်ရွံ့သည်။
ၵူဝ်ယမ် = ရိုသေသည်။
ၵၢၼ်ၵေႃႇသၢင်ႈ = ဆောက်လုပ်ရေး
ၵိူဝ်းလီ = ကိုးကွယ်သည်။
ၵၢႆၽႃး = ကလဖျင်း
ၵၢဝ်ႇထိုင်/ယွၼ်းသူး = ဆုတောင်းသည်။
ၵၢဝ်ႉ (ၵၢဝ်ႉၾႆး) ၸၢၵ်ႈ = စက်၊ မီးစက်
ၵမ်ၸိုမ်း = ဖောင်တိန်
ၵမ်ႁႅင်း = ခဲတံ
ၵမ်သိၼ် = ဥပုသ်စောင့်
ၵမ်းထတ်း = စစ်ချက်
ၵမ်ႉထႅမ် = ထောက်ပံ့သည်။
ၵႅမ်းၵူၼ်းမိူင်း = ပြည်သူ့နီတိ
ၵုမ်ႇလုမ်ႇ = လောက်ငှသည်။
ၵႂၢမ်းၼၵ်း(ၶေႃႈပူင်) = အမိန့်
ၵႂၢမ်းမၼ်ႈ = ကတိ
ၵူၼၼ်းယွမ်ႈႁႅင်း = ရေသာခိုသူ
ၵူမ်ႈၵွမ်း = ကိုင်းညွှတ်၊ ဦးညွှတ်သည်။
ၵေႃ (ၸုမ်းၵေႃ) = ကော်မတီ
တေသိုပ်ႇထႅင်ႈ...


c: text/html

text:
1ဝၢႆးသေ ၸဝ်ႈ ယေႇသု၊သူးတွင်း ၸိူဝ်ႉ ၼင်ႇ ၼႆ ယဝ်ႉ ၸင်ႇ၊မၼ်းၸဝ်ႈ ဢွၵ်ႇ လူၺ်ႈ ၵၼ် တင်း တပႄးၸဝ်ႈ တင်းလၢႆ ၵႂႃႇ ၽၢႆႇပုၼ်ႉ ၼမ်ႉ ၵေႇတရုၼ်ႇ၊ဢေႃႈ။ ၵႃႈတီႈ ၼၼ်ႈ မီး သူၼ်ဢူးယဵၼ်ႇ လႄႈ ၸဝ်ႈ ယေႇသု၊တင်း တပႄးၸဝ်ႈ ၸိူဝ်း ၼၼ်ႉ ၶဝ်ႈ ၵႂႃႇ ဢေႃႈ။- 2ယုတႃႉ ဢိသၵႃႇရေႇဢုတ်ႈ၊ဢၼ် ဢဝ် မၼ်းၸဝ်ႈ ဢၢပ်ႈ ၼႂ်း မိုဝ်း ရၢၼ်ႇသူႇ ၼၼ်ႉ ႁု တီႈ ၼၼ်ႈ ၵွပ်ႈပိူဝ်ႈ ၸဝ်ႈ ယေႇသု၊ၵႆႉ ဢွၼ် ၶဝ် ၵႂႃႇ လၢႆ ပွၵ်ႈ ယဝ်ႉ ၼၼ်ႉ ဢေႃႈ။- 3ပိူဝ်ႈ ၼႆ လႄႈ ယုတႃႉ၊ဢွၼ် ပႃး ၵူၼ်းသိုၵ်း ရူဝ်းမႃႉ၊မူႇ ၼိုင်ႈ ဢိၵ်ႇတင်း ၵူၼ်းႁၢၼ်ဢွၼ်ႇ ဢၼ် ပႂ်ႉ ၵျွင်း ၽြႃး ၶဝ် ဢၼ် ယဵၸ်ႈပရေႃးႁဵၵ်ႈ လူင် ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ ပွႆႇၸႂ်ႉ ၵႂႃႇ ၸိူဝ်း ၼၼ်ႉ မႃး ၵႃႈတီႈ ၼၼ်ႈ ဢေႃႈ။ ၶဝ် ၸိူဝ်း ၼၼ်ႉ ယိပ်းၵမ် လၢၵ်ႈၼၢၵ်ႈ ၸေး မိုဝ်း လႄႈ ပႃး ဢဝ် တင်း ႁူင်းၽႆးမၢၼ်ႇ၊ဢိၵ်ႇတင်း ၵၢၼ်ႈၶႄႈ လႂ် မႃး ဢေႃႈ။- 4ၸဝ်ႈ ယေႇသု၊ႁု လွင်ႈတၢင်း ဢၼ် တၵ်း ပဵၼ် မႃး တီႈ မၼ်းၸဝ်ႈ ၸိူဝ်ႉ ၼင်ႇ ႁိုဝ် ၼၼ်ႉ လႄႈ ၵႂႃႇၸူး သေယဝ်ႉ၊ထၢမ် ၶဝ် လႄႈ ဝႃႈ၊ "သူ သွၵ်ႈႁႃ ၽူႈလႂ်" ဝႃႈ ၼင်ႇ ၼႆ ဢေႃႈ။ 5ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း သွၵ်ႈႁႃ ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပဵၼ် ၵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ ယုတႃႉ၊ဢၼ် ဢဝ် မၼ်းၸဝ်ႈ ဢၢပ်ႈ ၼၼ်ႉ ၵေႃႈ၊ၸုၵ်း ယူႇ လူၺ်ႈ ၵၼ် တင်း ၶဝ် ဢေႃႈ။- 6မိူဝ်ႈ ဢၼ် ၸဝ်ႈ ယေႇသု၊လၢတ်ႈ ဝႃႈ၊ "ပဵၼ် ၵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ၼၼ်ႉ ၶဝ် သုတ်ႉ ႁူၼ် တၢင်းလင် လႄႈ ပိၼ်ႈ လူမ်ႉ ၵႂႃႇ ၵႃႈၼိူဝ် လိၼ် ဢေႃႈ။- 7ၸဝ်ႈ ယေႇသု၊သမ်ႉ ထၢမ် ၶဝ် ထႅင်ႈ လႄႈ ဝႃႈ၊ "သူ သွၵ်ႈႁႃ ၽူႈလႂ်" ဝႃႈ ၼင်ႇ ၼႆ လႄႈ၊ ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း သွၵ်ႈႁႃ ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊သမ်ႉ လၢတ်ႈ လႄႈ ဝႃႈ၊ "ပဵၼ် ၵဝ် ၼႆႉ ယဝ်ႉ ဝႃႈၼႆ၊ၵဝ် ပေႃး မွၵ်ႇလၢတ်ႈ သူ ယဝ်ႉ။ ပိူဝ်ႈ ၼႆ လႄႈ ပေႃး သူ သွၵ်ႈႁႃ ၵဝ် ၸိုင်၊ပွႆႇ ႁႂ်ႈ ၵူၼ်း ၵဝ် ၸိူဝ်း ၼႆႉ ၵႂႃႇ သေတႃႉ၊" ဝႃႈ ၼင်ႇ ၼႆ ဢေႃႈ။- 9မၼ်းၸဝ်ႈ လၢတ်ႈ ဝႃႈ ၸိူဝ်ႉ ၼင်ႇ ၼႆ ပုၼ်ႈ လွင်ႈ ၼင်ႇ ႁိုဝ် ၵႂၢမ်း ဢၼ် မၼ်းၸဝ်ႈ လၢတ်ႈ ဝႆႉ လႄႈ ဝႃႈ၊ "ဢူဝ်း ပေႃႈၸဝ်ႈ တီႈၶႃႈ၊ၶဝ် ၸိူဝ်း ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ ၼၼ်ႉ ၶဝ် ဢမ်ႇ လႆႈ ႁူင်ႈ လႆႈ ႁၢႆ သေၵေႃႉသေၵူၼ်း၊" ဝႃႈ ၼင်ႇ ၼႆ ၼၼ်ႉ တၵ်း ပဵၼ် ၸွမ်း ၵႂၢမ်း ၼၼ်ႉ ဢေႃႈ။ 10သိမုၼ်ႇ ပေႇတရု၊ပႃး လႅဝ်း ဝႆႉ လႄႈ၊မၼ်း ထွတ်ႇ လႅဝ်း ၽၼ်း သႂ်ႇ ၶႃႈ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၵေႃႉ ၼိုင်ႈ လႄႈ ၽၼ်း မႅၼ်ႈ ဝၢၼ်ႁူ မၼ်း ၽၢႆႇ ၶႂႃ ၶၢတ်ႇ တူၵ်း ၵႂႃႇ ဢေႃႈ။ ၸိုဝ်ႈသဵင် ၵူၼ်း ၵေႃႉ ၼၼ်ႉ ႁွင်ႉဝႃႈ၊မႃႇလၶု၊ဢေႃႈ။- 11ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ဢဝ် လႅဝ်း မႂ်း ၶိုၼ်း သႂ်ႇ ၵပ်း မၼ်း ဝႆႉ တႃႉ။ မႂ်း ထၢင်ႇ ၵဝ် တၵ်း ဢမ်ႇ ၵိၼ် ၵွၵ်း ဝူၺ်ႇတၼႃႇ ဢၼ် ပေႃႈၸဝ်ႈ ၵဝ် ပၼ် ၵဝ် ဝႆႉ ၼၼ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ ၵူၼ်းသိုၵ်း ရူဝ်းမႃႉ၊မူႇ ၼၼ်ႉ ပႃး ၸဵမ် ႁူဝ်သိုၵ်း ၶဝ်၊ဢိၵ်ႇတင်း ၵူၼ်းႁၢၼ်ဢွၼ်ႇ ဢၼ် ပႂ်ႉ ၵျွင်း ၽြႃး ၵူၼ်း မဵဝ်း ၵျူး၊ၶဝ် ၸိူဝ်း ၼၼ်ႉ တိ ၺွပ်း ဢဝ် ၸဝ်ႈ ယေႇသု၊လႄႈ မတ်ႉၽုၵ်ႇ သေယဝ်ႉ၊- 13ဢဝ် ၵႂႃႇၸူး ၵႃႈတီႈ ၶုၼ် ဢၼ်ႇၼတ်ႉ၊ဢွၼ်တၢင်း ဢေႃႈ။ ၶုၼ် ဢၼ်ႇၼတ်ႉ၊ၸမ်ႉ၊ပဵၼ် ပေႃႈ ၼၢႆး ၵႃႇယၽႃႉ၊ဢၼ် ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ ဢေႃႈ။- 14ၵႃႇယၽႃႉ၊ၼႆႉ ယဝ်ႉ၊ပဵၼ် ၵေႃႉ ဢၼ် ပၼ် တၢင်းၵျၢမ်ႇတၢင်းပွင် တီႈ ၶုၼ် ဢႃႇၼႃႇ မဵဝ်း ၵျူး၊ၶဝ် လႄႈ ဝႃႈ၊ "တၢင်း ဢၼ် ၵူၼ်း ၵေႃႉလဵဝ် တၢႆ တၢင် ၵူၼ်း တင်းလၢႆ ၼၼ်ႉ ယဵင်ႈၶႅၼ်း လီ ၼႃႇ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 15ပေႇတရု၊တင်း တပႄးၸဝ်ႈ တၢင်ႇၵေႃႉ ၸွမ်း တၢင်းလင် ၸဝ်ႈ ယေႇသု၊ၵႂႃႇ ပိူဝ်ႈ ဢၼ် တပႄးၸဝ်ႈ ၵေႃႉ ၼၼ်ႉ၊မိုတ်ႈၵိုဝ်း ၵၼ် တင်း ၶုၼ် ယဵၸ်ႈပရေႃးႁဵၵ်ႈ လႄႈ မၼ်း ၸင်ႇ ၶဝ်ႈ လူၺ်ႈ ၵၼ် တင်း ၸဝ်ႈ ယေႇသု၊ၵႂႃႇ ၵႃႈတီႈ ၼႂ်း ပၢင်ႇ ဝၢင်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ၼၼ်ႉ ဢေႃႈ။- 16ပေႇတရု၊ၸမ်ႉ၊ၸုၵ်း ယူႇ ၽၢႆႇၼွၵ်ႈ ၵႃႈတီႈ ႁိမ်း ၽၵ်းတူ ဢေႃႈ။ တပႄးၸဝ်ႈ ဢၼ် မိုတ်ႈၵိုဝ်း ၵၼ် တင်း ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၶိုၼ်း ဢွၵ်ႇ ၵႂႃႇ လၢတ်ႈ တီႈ မႄႈယိင်း ဢၼ် ပႂ်ႉ ၽၵ်းတူ ၼၼ်ႉ ယဝ်ႉ ၸင်ႇ ဢွၼ် ဢဝ် ပေႇတရု၊ၶဝ်ႈ မႃး ဢေႃႈ။- 17ၵမ်း ၼၼ်ႉ၊မႄႈယိင်း ၼၼ်ႉ လၢတ်ႈ တီႈ ပေႇတရု၊လႄႈ ဝႃႈ၊ "မႂ်း ၵေႃႈ ၶဝ်ႈပႃး ၼႂ်း တပႄး ၵူၼ်း ၵေႃႉ ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ လႄႈ၊ ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၵဝ် ဢမ်ႇ ၶဝ်ႈပႃး ၵူၺ်း၊" ဝႃႈ ၼင်ႇ ၼႆ ဢေႃႈ။ 18မိူဝ်ႈ ယၢမ်း ၼၼ်ႉ ၵတ်း ၼႃႇ လႄႈ ၶႃႈၸႂ်ႉ လႂ်၊ဢိၵ်ႇတင်း ၵူၼ်းၸၢႆးၼုမ်ႇ ဢၼ် ပႂ်ႉ ၵျွင်း ၽြႃး ၶဝ် ဢွၼ်ၵၼ် သုမ် ထၢၼ်ႇၽႆး သေလႄႈ ဢွမ်ႇၽႆး ၸုၵ်း လွမ်ႉႁွပ်ႈ ယူႇ ဢေႃႈ။ ပေႇတရု၊ၵေႃႈ ၵႂႃႇ ၸုၵ်း ဢွမ်ႇၽႆး ၸွမ်း လူၺ်ႈ ၵၼ် တင်း ၶဝ် ယူႇ ဢေႃႈ။ 19မိူဝ်ႈ ၼၼ်ႉ ၶုၼ် ယဵၸ်ႈပရေႃးႁဵၵ်ႈ ၸႅတ်ႈထၢမ် ၸဝ်ႈ ယေႇသု၊လွင်ႈ တပႄး မၼ်းၸဝ်ႈ တင်းလၢႆ၊ဢိၵ်ႇတင်း လွင်ႈ တြႃး ဢၼ် မၼ်းၸဝ်ႈ သင်ႇ သွၼ်ပၼ် ၼၼ်ႉ ဢေႃႈ။- 20ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ယၢမ်ႈ ႁေႃးလၢတ်ႈ ထၢင်ႇထၢင်ႇသႃးသႃး ၽၢႆႇၼႃႈ ၵူၼ်း တင်းလၢႆ တႃႇသေႇ လႄႈ၊ၵႃႈ ဢၼ် ၵဝ် သင်ႇ သွၼ်ပၼ် ၼၼ်ႉ ၵဝ် ႁေႃးလၢတ်ႈ ၼႂ်း ၸရွပ်ႈ ႁေႃးတြႃး တင်းလၢႆ၊ဢိၵ်ႇတင်း ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ တီႈ ဢၼ် ၵူၼ်း မဵဝ်း ၵျူး၊တင်းသဵင်ႈတင်းလူင် ၸုတုမ် ၵၼ် ၼၼ်ႉ သေႇ သေႇ ယဝ်ႉ။ ၵဝ် ဢမ်ႇ တွၼ်ႉ ႁေႃးလၢတ်ႈ ၼႂ်း တီႈ ဢၼ် လပ်ႉ ဢၼ် သိူင်ႇ ၼၼ်ႉ လႃးလႃး။- 21ၵွပ်ႈပိူဝ်ႈ သင် လႄႈ တွင်ႈထၢမ် ၵဝ် ၼင်ႇ ႁိုဝ်။ တွင်ႈထၢမ် တီႈ ၶဝ် ၸိူဝ်း ဢၼ် လႆႈ ထွမ်ႇ လႆႈ ငိၼ်း ၼၼ်ႉ တႃႉ။ ၵဝ် ႁေႃးလၢတ်ႈ ၸိူဝ်ႉ ၼင်ႇ ႁိုဝ် ၸိုင်၊ၶဝ် ႁု ထွမ်ႇ ယဝ်ႉ ဢေႃႈ၊" ဝႃႈ ၼင် ၼႆ ဢေႃႈ။ 22မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ၸိုင်၊ၵူၼ်းႁၢၼ်ဢွၼ်ႇ ဢၼ် ပႂ်ႉ ၵျွင်း ၽြႃး ၸုၵ်း ယူႇ ၵႃႈတီႈ ႁိမ်း ၼၼ်ႉ ၵေႃႉ ၼိုင်ႈ ပေႃႉ ထုပ်ႉ မၼ်းၸဝ်ႈ သေလႄႈ ဝႃႈ၊ "မႂ်း တၵ်း လႆႈ တွပ်ႇထဵင် ၶုၼ် ယဵၸ်ႈပရေႃးႁဵၵ်ႈ ၸိူဝ်ႉ ၼင်ႇ ၼႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ ၶိုၼ်း တွပ်ႇ ၵေႃႉ ၼၼ်ႉ လႄႈ ဝႃႈ၊ "ပေႃး ၵႂၢမ်း ဢၼ် ၵဝ် လၢတ်ႈ ၼႆႉ ၽိတ်းပိူင်ႈ ၸိုင်၊လၢတ်ႈၼႄ ဢၼ် ၽိတ်းပိူင်ႈ ၼၼ်ႉ သေၵမ်း။ ပေႃး ၵဝ် လၢတ်ႈ ၸိုဝ်ႈၸႂ်ႈ ယူႇ ၸိုင်၊ၵွပ်ႈပိူဝ်ႈ သင် လႄႈ မႂ်း ပေႃႉ ယႅၼ်ႉ ၵဝ်၊" ဝႃႈ ၼင်ႇ ၼႆ ဢေႃႈ။ 24ၶုၼ် ဢၼ်ႇၼတ်ႉ၊ပၼ် ဢမိင်ႉ ႁႂ်ႈ ဢဝ် ၸဝ်ႈ ယေႇသု၊ဢၼ် လႆႈ ၶၢမ်ႇ ၽုၵ်ႇ မတ်ႉ ယူႇ ၼၼ်ႉ ၵႂႃႇ သူင်ႇ ၵႃႈတီႈ ၶုၼ် ယဵၸ်ႈပရေႃးႁဵၵ်ႈ ၵႃႇယၽႃႉ၊သေ ဢေႃႈ။ 25မိူဝ်ႈ ၼၼ်ႉ၊ပေႇတရု၊ယင်း ၸုၵ်း ယူႇ ၵႃႈတီႈ ၼၼ်ႈ လႄႈ ဢွမ်ႇၽႆး ယူႇ ဢေႃႈ။ ပိူၼ်ႈ ၵမ်ႈၽွင်ႈ ထၢမ် မၼ်း လႄႈ ဝႃႈ၊ "မႂ်း ၵေႃႈ ၶဝ်ႈပႃး ၼႂ်း တပႄး ၵူၼ်း ၵေႃႉ ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ ပေႇတရု၊ထဵင် ပႅတ်ႈ လႄႈ ဝႃႈ၊ "ၵဝ် ဢမ်ႇ ၶဝ်ႈပႃး ၵူၺ်း၊" ဝႃႈ ၼင်ႇ ၼႆ ဢေႃႈ။ 26ၶႃႈ ၶုၼ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ ဢၼ် ပဵၼ် ၸိူဝ်ႉၶိူဝ်း လဵဝ် ၵၼ် တင်း ၵေႃႉ ဢၼ် ပေႇတရု၊ၽၼ်း ဝၢၼ်ႁူ မၼ်း ၶၢတ်ႇ ၵႂႃႇ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵဝ် ႁၼ် မႂ်း မီး ယူႇ လူၺ်ႈ ၵၼ် တင်း ယေႇသု၊ၵႃႈၼႂ်း သူၼ် ဢူးယဵၼ်ႇ ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 27ပေႇတရု၊သမ်ႉ ထဵင် ပႅတ်ႈ ထႅင်ႈ လႄႈ ဝႃႈ၊ "ဢမ်ႇၸႂ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ ၵႆႇ ၵေႃႈ ၶၼ် မိူဝ်ႈ ၼၼ်ႉ ၵမ်းလဵဝ် ဢေႃႈ။ 28မိူဝ်ႈ ဢၼ် ထိုင် ၶိင်ႇ ႁူဝ်ၼႂ် ၸဝ်ႉ ၸဝ်ႉ ၸိုင်၊ၶဝ် ဢဝ် ၸဝ်ႈ ယေႇသု၊ဢွၵ်ႇ သေ ၵႃႈတီႈ ႁိူၼ်း ၵႃႇယၽႃႉ၊လႄႈ ၵႂႃႇ ၵႃႈတီႈ ႁေႃ ၸဝ်ႈၽႃႉ ဢေႃႈ။ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ပိူဝ်ႈ ဢၼ် ၶႂ်ႈႁႂ်ႈ တူဝ် ၶဝ် မူတ်းသႂ် လႄႈ တေ လႆႈ ၵိၼ် ပွႆး ပသၶႃႇ၊ၸွမ်းၼင်ႇ ၽႃႇသႃႇ တြႃး ၶဝ် မီး ၼၼ်ႉ လႄႈ၊ၶဝ် ဢမ်ႇ ၶဝ်ႈ ၵႃႈၼႂ်း ႁေႃ လႄႈ ယူႇ ဢေႃႈ။- 29ပိူဝ်ႈ ၼႆ လႄႈ ၶုၼ် ပိလတ်ႉ၊ဢွၵ်ႇ ၸူး ၵႃႈတီႈ ဢၼ် ၶဝ် မီး ၼၼ်ႉ သေလႄႈ ထၢမ် ဝႃႈ၊ "သူ တၢင်ႇ ဢပျတ်ႈ ဢၼ် လႂ် တီႈ ၵူၼ်း ၵေႃႉ ၼႆႉ၊" ဝႃႈ ၼင်ႇ ၼႆ ဢေႃႈ။ 30ၶဝ် ၵေႃႈ ၶိုၼ်း လၢတ်ႈ လႄႈ ဝႃႈ၊ "ပေႃး မၼ်း ယင်း ဢမ်ႇ ႁဵတ်း ဢၼ် ႁၢႆႉ ဢၼ် မိူၵ်ႈ ၸိုင်၊ႁဝ်းၶႃႈ ဢမ်ႇ ဢဝ် မၼ်း မႃး ဢၢပ်ႈ တီႈ ၸဝ်ႈႁဝ်း ၶႃႈ၊" ဝႃႈ ၼင်ႇ ၼႆ ဢေႃႈ။ 31ၶုၼ် ပိလတ်ႉ၊ၵေႃႈ လၢတ်ႈ လႄႈ ဝႃႈ၊ "ပေႃး ပဵၼ် ၼႆ ၸိုင်၊သူ ဢဝ် မၼ်း ၵႂႃႇ ၸီႇယၢင်ႇ ၸွမ်းၼင်ႇ ထုင်းတြႃး ၽႃႇသႃႇ သူ တႃႉ၊" ဝႃႈ ၼင်ႇ ၼႆ ဢေႃႈ။ ၶဝ် ဢွၼ်ၵၼ် ၶိုၼ်း လၢတ်ႈ လႄႈ ဝႃႈ၊ "ႁဝ်းၶႃႈ ဢမ်ႇ ပိူင်ႇ တၵ်း ၸီႇယၢင်ႇ ႁႂ်ႈ ဢဝ် ၽူႈလႂ် တၢႆ လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။- 32လွင်ႈ ဢၼ် ၶဝ် လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ၸမ်ႉ၊ၼင်ႇ ႁိုဝ် ၵႂၢမ်း ဢၼ် ၸဝ်ႈ ယေႇသု၊လၢတ်ႈၼႄ လွင်ႈ ဢၼ် မၼ်းၸဝ်ႈ တၵ်း လႆႈ တၢႆ ၸိူဝ်ႉ ၼင်ႇ ႁိုဝ် ၼၼ်ႉ၊တၵ်း ပဵၼ် ၸွမ်း ၸိုင်၊ၸင်ႇ လၢတ်ႈ ဢေႃႈ။ 33ၶုၼ် ပိလတ်ႉ၊ၶိုၼ်း ၶဝ်ႈ ၵႂႃႇ ၵႃႈၼႂ်း ႁေႃ လႄႈ ႁွင်ႉ ဢဝ် ၸဝ်ႈ ယေႇသု၊သေယဝ်ႉ၊ထၢမ် လႄႈ ဝႃႈ၊ "မႂ်း ပဵၼ် ၶုၼ်ႁေႃၶမ်း ၵူၼ်း မဵဝ်း ၵျူး၊ၸႂ်ႈ တႄႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၵေႃႈ ၶိုၼ်း ထၢမ် လႄႈ ဝႃႈ၊ "ၵႂၢမ်း ထၢမ် ၼႆႉ ၸွင်ႇ ပဵၼ် မႃး ၵႃႈတီႈ ၶုၼ်လူင် ႁိုဝ်း။ ဢမ်ႇၼၼ် ၵေႃႈ ပဵၼ် မႃး ၵွပ်ႈပိူဝ်ႈ ပိူၼ်ႈ မွၵ်ႇလၢတ်ႈ လွင်ႈ ၵဝ် တီႈ မႂ်း ဝႆႉ ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 35ၶုၼ် ပိလတ်ႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "မႂ်း ထၢင်ႇ ၵဝ် ပဵၼ် ၵူၼ်း မဵဝ်း ၵျူး၊ႁိုဝ်း။ ၵူၼ်း မဵဝ်း မႂ်း တင်း ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ ပဵၼ် ၶဝ် ၸိူဝ်း ဢၼ် ဢဝ် မႂ်း ဢၢပ်ႈ တီႈ ၵဝ် ယဝ်ႉ။ မႂ်း ႁဵတ်း မႅၼ်ႈ ဢပျတ်ႈ ၵႃႈသင်၊" ဝႃႈ ၼင်ႇ ၼႆ လႄႈ။ 36ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "မိူင်း ၵဝ် ၼႆႉ ဢမ်ႇ ၸၢပ်ႈသႅင်ႇ ၵၼ် တင်း လေႃးၵႃႉ ၼႆႉ။ ပေႃး မိူင်း ၵဝ် ၸၢပ်ႈသႅင်ႇ ၵၼ် တင်း လေႃးၵႃႉ ၼႆႉ ၸိုင်၊တပႄး ၵဝ် တင်းလၢႆ တၵ်း တိုၵ်းတေႃး ႁႄႉၶႅၼ် ႁႂ်ႈ ၵဝ် လႆႈ လွတ်ႈ သေ တၢင်း ဢၼ် ဢဝ် ဢၢပ်ႈ ၼႂ်း မိုဝ်း ၶုၼ် ဢႃႇၼႃႇ မဵဝ်း ၵျူး၊တင်းလၢႆ ဢေႃႈ။ မိူင်း ၵဝ် ၸၢပ်ႈသႅင်ႇ ၵၼ် တင်း လိၼ်မိူင်း ၼႆႉ ဢမ်ႇၸႂ်ႈ၊" ဝႃႈ ၼင်ႇ ၼႆ ဢေႃႈ။ 37ၶုၼ် ပိလတ်ႉ၊သမ်ႉ ထၢမ် လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ပဵၼ် ၶုၼ်ႁေႃၶမ်း တႄႉ ႁိုဝ်း၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၶုၼ်လူင် လၢတ်ႈ ဝႃႈ ၵဝ် ပဵၼ် ၶုၼ်ႁေႃၶမ်း ယဝ်ႉ။ ၵဝ် ၵိူတ်ႇလဵင်ႉ မႃး ၼႂ်း လေႃးၵႃႉ ၼႆႉ တိုၼ်း ပဵၼ် ပုၼ်ႈ ဢၼ် တၵ်း ႁေႃးလၢတ်ႈ သမ်ႇမႃႇ တြႃး ယဝ်ႉ။ ၶဝ် ၸိူဝ်း ဢၼ် ၸၢပ်ႈသႅင်ႇ ၵၼ် တင်း သမ်ႇမႃႇ တြႃး ၵႃႈမီး တင်းသဵင်ႈတင်းလူင် ၼၼ်ႉ ထွမ်ႇဢဝ် ၵႂၢမ်း ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၶုၼ် ပိလတ်ႉ၊ၵေႃႈ ထၢမ် လႄႈ ဝႃႈ၊ "သမ်ႇမႃႇ တြႃး ၼၼ်ႉ ပဵၼ် ဢီႈသင်၊" ဝႃႈ ၼင်ႇ ၼႆ ဢေႃႈ။ ၶုၼ် ပိလတ်ႉ၊သမ်ႉ ဢွၵ်ႇ ၸူး ၵႃႈတီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လႄႈ လၢတ်ႈ ဝႃႈ၊ "ၵဝ် ဢမ်ႇ ႁၼ် လွင်ႈတၢင်း ဢၼ် တၵ်း ၸီႇယၢင်ႇ ၼိူဝ် ၵေႃႉ ၼႆႉ သေ ၸိူဝ်ႉ သေ ပိူင်။- 39ပိူဝ်ႈ ဢၼ် မီး ထုင်းၸၢမ်ႇ ဢၼ် ၵဝ် တၵ်း လႆႈ ပွႆႇလွတ်ႈ ၵူၼ်း ၵေႃႉ ၼိုင်ႈ ပၼ် တီႈ သူ ၼႂ်း ဝၼ်း ပွႆး ပသၶႃႇ၊လႄႈ၊သူ ၶႂ်ႈႁႂ်ႈ ၵဝ် ပွႆႇလွတ်ႈ ၶုၼ်ႁေႃၶမ်း ၵူၼ်း မဵဝ်း ၵျူး၊ၼႆႉ ပၼ် တီႈ သူ ႁိုဝ်း၊" ဝႃႈ ၼင်ႇ ၼႆ ဢေႃႈ။ 40ၶဝ် ဢွၼ်ၵၼ် ႁွင်ႉ ပၢဝ်ႇ လႄႈ လၢတ်ႈ ဝႃႈ၊ "ဢမ်ႇ ၶႂ်ႈႁႂ်ႈ ပွႆႇလွတ်ႈ ၵေႃႉ ၼႆႉ ၶႃႈ။ ၶႂ်ႈႁႂ်ႈ ပွႆႇလွတ်ႈ ပႃႇရပ်ႉပႃႉ၊ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ပႃႇရပ်ႉပႃႉ၊ၼၼ်ႉ ပဵၼ် ၵူၼ်း ၸူၼ် ဢေႃႈ။
Copyright
Learn More

robotstxt: allowed

filter: keep


text:
1ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ၊ၶိုၼ်း မိူဝ်း ၵႂႃႇၸူး တီႈ ဝဵင်း တူဝ်ၸဝ်ႈၵဝ်ႇ ဢေႃႈ။ တပႄးၸဝ်ႈ တင်းလၢႆ ၵေႃႈ ၵႂႃႇ ၸွမ်း ဢေႃႈ။- 2ထိုင် မႃး ဝၼ်းၵမ်သိၼ် မၼ်းၸဝ်ႈ သင်ႇသွၼ် ပၼ် သုင်းမႃႉ ၵႃႈၼႂ်း ၸရွပ်ႈ ႁေႃးတြႃး လႄႈ၊မိူဝ်ႈ ဢၼ် ၵူၼ်း ၼမ်ၼႃႇ လႆႈ ငိၼ်း တြႃး မၼ်းၸဝ်ႈ ၸိုင်၊ၵူႈၵေႃႉၵူႈၵူၼ်း ဢၢမ်း ၼႃႇ လူင်လၢင် လႄႈ လၢတ်ႈ ဝႃႈ၊ "ၵေႃႉ ၼႆႉ လႆႈ လွင်ႈတၢင်း ၸိူဝ်း ၼႆႉ ၵႃႈတီႈလႂ် မႃး။ ပိင်ႇၺႃႇ ၸိူဝ်ႉ ၼင်ႇ ၼႆ ပဵၼ် ပိင်ႇၺႃႇ မဵဝ်း လႂ်။ တၼ်းၶူဝ်း ဢၼ် လၢၵ်ႇ ဢၼ် လၢႆး ၸိူဝ်း ၼႆႉ ပဵၼ် မႃး ၼႂ်း မိုဝ်း မၼ်း ၸိူဝ်ႉ ၼင်ႇ ႁိုဝ်။- 3မၼ်း ပဵၼ် ၸၢင်ႈမႆႉ ဢမ်ႇၸႂ်ႈ ႁိုဝ်း။ ပဵၼ် လုၵ်ႈၸၢႆး ၼၢင်း မႃႇရိ၊ဢမ်ႇၸႂ်ႈ ႁိုဝ်း။ ပဵၼ် ပီႈၸၢႆး ယႃႇၵုပ်ႈ၊ယူဝ်းသေႇ၊ယုတႃႉ၊သိမုၼ်ႇ၊ၶဝ် ဢမ်ႇၸႂ်ႈ ႁိုဝ်း။ ၼွင်ႉယိင်း မၼ်း တင်းလၢႆ ၵေႃႈ၊မီး ယူႇ ၵႃႈတီႈ ၼႆႈ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ လႄႈ ၶဝ် ထၢင်ႇ ၽိတ်း လွင်ႈ မၼ်းၸဝ်ႈ ဢေႃႈ။ 4ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပရေႃးၽႅတ်ႈၸိုင်၊လိူဝ် သေ ၵႃႈတီႈ ဝဵင်း တူဝ်ၸဝ်ႈၵဝ်ႇ ၸိူဝ်ႉၶိူဝ်း တူဝ်ၸဝ်ႈၵဝ်ႇ ၼၼ်ႉ၊လႆႈ သရေႇ ၼႃႈ တႃ ၵူႈတီႈၵူႈလႅၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၵႃႈတီႈ ၼၼ်ႈ မၼ်းၸဝ်ႈ ဢမ်ႇ လႆႈ ႁဵတ်း ၼႄ တၼ်းၶူဝ်း ၵႃႈသင်။ ၵူၺ်း လႆႈ ဢဝ် မိုဝ်း တၢင်ႇ ၵႃႈၼိူဝ် ၵူၼ်း ဢၼ် ဢမ်ႇ ယူႇ လီ ၵမ်ႈၽွင်ႈ လႄႈ ႁႂ်ႈ တၢင်းၶႆႈတၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။- 6မၼ်းၸဝ်ႈ မီး ၸႂ် ဢၼ် ဢၢမ်း ၼႃႇ လူင်လၢင်၊တီႈ လွင်ႈ ဢၼ် ၶဝ် ဢမ်ႇ မီး ၸႂ် ဢၼ် ယုမ်ႇမၢတ်ႈ ၼၼ်ႉ ဢေႃႈ။ လိုၼ်း ၼၼ်ႉ၊ၸဝ်ႈ ယေႇသု၊လႄႇ ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဢၼ် မီး ႁိမ်းႁွမ်း ၸိူဝ်း ၼၼ်ႉ သေလႄႈ သင်ႇ သွၼ်ပၼ် ယူႇ ဢေႃႈ။- 7မၼ်းၸဝ်ႈ ႁွင်ႉ ဢဝ် တမၢၼ်ႇၸဝ်ႈ သိပ်း သွင် ပႃး ၼၼ်ႉ မႃး တီႈ မၼ်းၸဝ်ႈ သေယဝ်ႉ၊ပၼ် ဢၶႂၢင်ႉ တၼ်းၶူဝ်း ဢၼ် ပႄႉၼႅင်ႇ ၽီ လႂ် ၽိူဝ်ႉ လႂ် သေလႄႈ ပွႆႇၸႂ်ႉ ၶဝ် ၵႂႃႇ သွင် ၵေႃႉ၊သွင် ၵေႃႉ ၸွမ်း ၵၼ် ဢေႃႈ။- 8မၼ်းၸဝ်ႈ သင်ႇ လၢတ်ႈ လႄႈ ဝႃႈ၊ "လိူဝ် သေ ၶွၼ်ႉတဝ်ႉ ဢၼ် လဵဝ် လႄႈ ယႃႇပေ ပႃး ဢဝ် ၵႃႈသင် ၵႂႃႇ ၸွမ်း။ ၸႃႉၸဵမ် ထူင်ပႃး၊ၶဝ်ႈမုၼ်း ၵေႃႈ ယႃႇပေ ဢဝ် ပႃး။ ငိုၼ်း ၸၢႆႇ ၵေႃႈ ယႃႇပေ သႂ်ႇ ပႃး ၼႂ်း ထူင် သၢႆ ဢႅဝ် ၵႂႃႇ။- 9တိုဝ်း ၶႅပ်းတိၼ် လႄႈ ယႃႇပေ ၼုင်ႈ သိူဝ်ႈ သွင် ၽိုၼ်၊" ဝႃႈ ၼင်ႇ ၼႆ ဢေႃႈ။- 10လိူဝ် သေ ၼၼ်ႉ၊မၼ်းၸဝ်ႈ သမ်ႉ သင်ႇ လၢတ်ႈ ထႅင်ႈ လႄႈ ဝႃႈ၊ "မိူဝ်ႈ ဢၼ် သူ ၶဝ်ႈ ၼႂ်း ႁိူၼ်း ဢၼ် ႁပ်ႉတုင်း ဢဝ် သူ ၼၼ်ႉ ၸိုင်၊ယူႇသဝ်း ၵႃႈတီႈ ႁိူၼ်း ၼၼ်ႉ၊တေႃႇထိုင်ႁွတ်ႈ သူ ဢွၵ်ႇ ၵႂႃႇ တၢင်ႇတီႈ ၼၼ်ႉ တႃႉ။- 11တီႈ လႂ် သေဢမ်ႇဝႃႈ၊ပေႃး ယင်း ဢမ်ႇ ႁပ်ႉ တုင်း ဢဝ် သူ၊ဢမ်ႇ ထွမ်ႇဢဝ် သူ ၸိုင်၊မိူဝ်ႈ ဢၼ် သူ ဢွၵ်ႇ ၵႂႃႇ ၼၼ်ႉ၊သၼ်ႇ ၽႅတ်း မုၼ်ႈလိၼ် ဢၼ် ၸပ်း တီႈ တိၼ် သူ ၼၼ်ႉ ပႅတ်ႈ ႁႂ်ႈ ပဵၼ် သၢၵ်ႈသေႇ ၶဝ်" ဝႃႈ ၼင်ႇ ၼႆ ဢေႃႈ။ 12ႁဵတ်း ၼင်ႇ ၼၼ် လႄႈ ၶဝ် ဢွၵ်ႇ ၵႂႃႇ ႁေႃးတြႃး လွင်ႈ ဢၼ် ၵူၼ်း တင်းလၢႆ တၵ်း လႆႈ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶဝ် ဢေႃႈ။- 13ၶဝ် ႁေႃႈ ၽီႁၢႆႉ ဢွၵ်ႇ ၼမ်ၼႃႇ၊ဢိၵ်ႇတင်း ဢဝ် ၼမ်ႉမၼ်း သၢၼ်ႇလုၼ်ႇ တႃး ပၼ် ၵူၼ်း ဢၼ် ဢမ်ႇ ယူႇ လီ ႁႂ်ႈ တၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။ 14မိူဝ်ႈ ၼၼ်ႉ၊ၸဝ်ႈၽႃႉ ႁေႇရူတ်ႈ၊လႆႈ ငိၼ်း သဵင် ၶၢဝ်ႇ လွင်ႈ ၸဝ်ႈ ယေႇသု၊ႁူင်ႁၢင်း သႃႇ ၸွတ်ႇ ၵႂႃႇ၊ဢၼ် ၵူၼ်း ၵမ်ႈၽွင်ႈ ဝႃႈ၊ "သြႃႇ ယူဝ်းႁၢၼ်ႇ၊ၵေႃႉ ဢၼ် ပၼ် မၢင်ႇၵလႃႇ ပပ်ႉတိၸမ်ႇၼၼ်ႉ လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ။ ပိူဝ်ႈ ၼႆ ၸင်ႇ မၼ်း မီး တၼ်းၶူဝ်း ဢၼ် ၸၢင်ႈ ႁဵတ်း ဢၼ် လၢၵ်ႇ ဢၼ် လၢႆး ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 15ဢိၵ်ႇတင်း ၵမ်ႈၽွင်ႈ ဝႃႈ၊ "မၼ်း ပဵၼ် ဢေးလိယႃႉ၊" ၵမ်ႈၽွင်ႈ သမ်ႉ ဝႃႈ၊ "မၼ်း ပဵၼ် ပရေႃးၽႅတ်ႈ မိူၼ် ၸိူဝ်ႉ ၼင်ႇ ပရေႃးၽႅတ်ႈ မိူဝ်ႈၵွၼ်ႇ ဢွၼ် ၼၼ်ႉ ၸိူဝ်း ၼၼ်ႉ သေ ပႃး ပႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈၽႃႉ ႁေႇရူတ်ႈ၊ၸမ်ႉ၊မိူဝ်ႈ ဢၼ် ငိၼ်း လွင်ႈတၢင်း ၸိူဝ်း ၼၼ်ႉ ၸိုင်၊လၢတ်ႈ လႄႈ ဝႃႈ၊ "ယူဝ်းႁၢၼ်ႇ၊ဢၼ် ၵဝ် တႅပ်း ႁူဝ် မၼ်း ၼၼ်ႉ၊လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ၊" ဝႃႈ ၼင်ႇ ၼႆ ဢေႃႈ။- 17လွင်ႈ မၼ်း ၸမ်ႉ၊ၸဝ်ႈၽႃႉ ႁေႇရူတ်ႈ၊လႆႈ သိမ်းဢဝ် ၼၢင်း ႁေႇရူဝ်းတိ၊မေး ၼွင်ႉၸၢႆး မၼ်း ၽိလိပ်ႉပု၊ၼၼ်ႉ သေယဝ်ႉ၊ၵွပ်ႈပိူဝ်ႈ မႄႈယိင်း ၼၼ်ႉ ၸင်ႇ ၶုၼ် ၼၼ်ႉ လႆႈ မီး ဢမိင်ႉ ႁႂ်ႈ တိဢဝ် သြႃႇ ယူဝ်းႁၢၼ်ႇ၊လႄႈ ၶင် သႂ်ႇ ထွင်ႇ ဝႆႉ ဢေႃႈ။- 18လွင်ႈ မၼ်း ၸမ်ႉ၊သြႃႇ ယူဝ်းႁၢၼ်ႇ၊လႆႈ လၢတ်ႈ တီႈ ၸဝ်ႈၽႃႉ ႁေႇရူတ်ႈ၊လႄႈ ဝႃႈ၊ "ၸဝ်ႈႁဝ်း ဢမ်ႇ ထုၵ်ႇလီ သိမ်းဢဝ် မေး ၼွင်ႉၸၢႆး တူဝ်ၸဝ်ႈၵဝ်ႇ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 19ၼၢင်း ႁေႇရူဝ်းတိ၊ဝႆႉၸႂ် ဢၼ် ၸင်း သြႃႇ ယူဝ်းႁၢၼ်ႇ၊လႄႈ ၶႂ်ႈ ဢဝ်တၢႆ သေၵေႃႈ ဢမ်ႇ ပဵၼ် လႆႈ။- 20ၵွပ်ႈပိူဝ်ႈ ၸဝ်ႈၽႃႉ ႁေႇရူတ်ႈ၊ႁု လွင်ႈ ဢၼ် သြႃႇ ယူဝ်းႁၢၼ်ႇ၊ပဵၼ် ၵူၼ်းလီ ၵူၼ်း မူတ်းၸၢင်ႇ လႄႈ ၵူဝ်ယမ် မၼ်း လႄႈ ၸင်ႇ ပႂ်ႉ တူၺ်း မၼ်း ဝႆႉ လီ လီ ဢေႃႈ။ ၸဝ်ႈၽႃႉ ၼၼ်ႉ ၵျိူၵ်ႈ ထွမ်ႇငိၼ်း ၵႂၢမ်း မၼ်း လႄႈ ပေႃး လႆႈ ငိၼ်း ၸိုင်၊ဢၢမ်း ၼႃႇ လူင်လၢင် သေယဝ်ႉ၊ၸၢင်ႈ မီး ႁူဝ်ၸႂ် ဢၼ် ၸူမ်း ၸူမ်း ၼႃႇ လႄႈ ထွမ်ႇငိၼ်း ၵႂၢမ်း မၼ်း ဢေႃႈ။ 21ၵမ်း ၼၼ်ႉ၊ၶိင်ႇ မၼ်း သၢင်ႇထုၵ်ႇ ပုၼ်ႈ ၼၢင်း ႁေႇရူဝ်းတိ၊လႄႈ၊မိူဝ်ႈ ဢၼ် ပဵၼ် ဝၼ်း ၵိူတ်ႇလဵင်ႉ ၸဝ်ႈၽႃႉ ႁေႇရူတ်ႈ၊ၸိုင်၊မၼ်း ၶၢမ်ႇပွႆး သေယဝ်ႉ၊ၽိတ်ႈပၢင်း မူးမၢတ်ႈ ၽွင်းမိူင်း တင်းလၢႆ၊ဢိၵ်ႇတင်း ၶုၼ်သိုၵ်း လႂ် တင်း ၵူၼ်းၵႄႇ ၵူၼ်း ႁူဝ် ၵႃႈၼႂ်း ဢိူင်ႇ ၵႃႇလိလႄး၊တင်းလၢႆ သေလႄႈ ႁဵတ်း ပွႆး လဵင်ႉလူ ဢေႃႈ။- 22မိူဝ်ႈ ၼၼ်ႉ၊လုၵ်ႈယိင်း ၼၢင်း ႁေႇရူဝ်းတိ၊ၶဝ်ႈ လႄႈ ၵႃႈ ဝႅၼ် ဢေႃႈ။ ၸႃႉၸဵမ် ၸဝ်ႈၽႃႉ ႁေႇရူတ်ႈ၊ဢိၵ်ႇတင်း ပီႈၼွင်ႉ ၶႅၵ်ႇ မၼ်း တင်းလၢႆ၊ထုၵ်ႇၸႂ် ၵျိူၵ်ႈၸႂ် ၼႃႇ လူင်လၢင် လႄႈ ၸဝ်ႈၽႃႉ ႁေႇရူတ်ႈ၊လၢတ်ႈ တီႈ ၼၢင်းယိင်း ဢွၼ်ႇ ၼၼ်ႉ လႄႈ ဝႃႈ၊ "မႂ်း ၶႂ်ႈလႆႈ ၵႃႈသင် ၵေႃႈ ယွၼ်း တႃႉ။ ၵဝ် တၵ်း ပၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 23ၸဝ်ႈၽႃႉ ၼၼ်ႉ ဝႆႉၵတိ သေလႄႈ လၢတ်ႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း ၵတိ လႄႈ ဝႃႈ၊ၵဝ် တၵ်း ပၼ် တီႈ မႂ်း ၵႃႈ ဢၼ် မႂ်း ယွၼ်း ၼၼ်ႉ၊တေႃႇထိုင်ႁွတ်ႈ မိူင်း ၵဝ် ၽၢၵ်ႇ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 24ၼၢင်းယိင်း ၼၼ်ႉ၊ဢွၵ်ႇ ၵႂႃႇ ထၢမ် တီႈ မႄႈ မၼ်း လႄႈ ဝႃႈ၊ "တၵ်း လႆႈ ယွၼ်း ဢဝ် ၵႃႈသင် ၶႃႈ၊" ဝႃႈၼႆ လႄႈ မႄႈ မၼ်း ၶိုၼ်း လၢတ်ႈ လႄႈ ဝႃႈ၊ "ယွၼ်း ဢဝ် ႁူဝ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 25ၼၢင်းယိင်း ဢွၼ်ႇ ၼၼ်ႉ၊ၶဝ်ႈ ၵႂႃႇ ၵႃႈတီႈ ၸဝ်ႈၽႃႉ ၼၼ်ႉ ၶၼ်ၶၼ်ၽႂ်းၽႂ်း ၵမ်းလဵဝ် သေလႄႈ လဝ်ႈ ယွၼ်း ဝႃႈ၊ "ၵဝ်ၶႃႈ ၶႂ်ႈႁႂ်ႈ ဢဝ် ႁူဝ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ၊သႂ်ႇ ပၢၼ်ႉ မႃး ပၼ် ၵဝ်ၶႃႈ ၵႃႈတီႈ ၼႆႈ မိူဝ်ႈလဵဝ် ၼႆႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 26ၸဝ်ႈၽႃႉ ၼၼ်ႉ ၸႂ်လဵၵ်ႉ ၼႃႇ ဢေႃႈ။ ၵူၺ်းၵႃႈ၊ၵွပ်ႈပိူဝ်ႈ ဢၼ် လႆႈ ပၼ် ၵႂၢမ်း ၵတိ ၽၢႆႇၼႃႈ ၶႅၵ်ႇ ၵူၼ်းလူင် တင်းလၢႆ ယဝ်ႉ ၼၼ်ႉ လႄႈ ဢမ်ႇ ၸၢင်ႈ ထဵင် ပႅတ်ႈ ၼၢင်းယိင်း ဢွၼ်ႇ ၼၼ်ႉ ယဝ်ႉ လႄႈ၊- 27ၸင်ႇ ပွႆႇၸႂ်ႉ ၵူၼ်း သိုၵ်းႁၢၼ် ဢွၼ်ႇ ၵေႃႉ ၼိုင်ႈ ၵႂႃႇ ၵမ်းလဵဝ် သေလႄႈ မီး ဢမိင်ႉ ဝႃႈ၊ "ဢဝ် ႁူဝ် မၼ်း မႃး တႃႉ၊" ဝႃႈ ၼင်ႇ ၼႆ ဢေႃႈ။- 28ၵူၼ်း သိုၵ်းႁၢၼ် ဢွၼ်ႇ ၼၼ်ႉ၊ၵႂႃႇ တႅပ်း ဢဝ် ႁူဝ် သြႃႇ ယူဝ်းႁၢၼ်ႇ၊ၵႃႈၼႂ်း ထွင်ႇ၊သႂ်ႇ ပၢၼ်ႉ မႃး ပၼ် တီႈ ၼၢင်းယိင်း ဢွၼ်ႇ ၼၼ်ႉ ယဝ်ႉ ၸင်ႇ၊မၼ်း ၵေႃႈ ပၼ် မႄႈ မၼ်း သေ ဢေႃႈ။- 29တပႄး သြႃႇ ယူဝ်းႁၢၼ်ႇ၊တင်းလၢႆ ၵေႃႈ လႆႈ ငိၼ်း လႄႈ ဢွၼ်ၵၼ် မႃး ဢဝ် တူဝ်တၢႆ မၼ်း ၵႂႃႇ သၢင်းၵျူဝ်ႇ သေ ဢေႃႈ။ 30တမၢၼ်ႇၸဝ်ႈ ၸိူဝ်း ၼၼ်ႉ၊ၶိုၼ်း ပွၵ်ႈ မႃး ၸုတုမ် ၵႃႈတီႈ ၸဝ်ႈ ယေႇသု၊သေလႄႈ မွၵ်ႇလၢတ်ႈ ၶႆႈၼႄ လွင်ႈတၢင်း ၵႃႈ ဢၼ် ၶဝ် ႁဵတ်း ၶဝ် သင်ႇ သွၼ် မႃး ၸိူဝ်း ၼၼ်ႉ တီႈ မၼ်းၸဝ်ႈ ဢေႃႈ။- 31ၵႃႈတီႈ ၼၼ်ႈ ၵူၼ်း ၼမ်ၼႃႇ ၶဝ်ႈ ၶဝ်ႈ ဢွၵ်ႇ ဢွၵ်ႇ ယူႇ တေႃႇထိုင်ႁွတ်ႈ တပႄးၸဝ်ႈ တင်းလၢႆ ထၢၼ်ႈပေႃး ဢမ်ႇ တၼ်း လႆႈ ၵိၼ် တၢင်းၵိၼ် လႄႈ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "သူ ဢွၼ်ၵၼ် ၵႂႃႇ တီႈ ဢၼ် ၵူၼ်း ဢမ်ႇ မီး ၼၼ်ႉ သေလႄႈ လိုဝ်ႈႁိူဝ်ႉ ၵမ်းဢွၼ်ႇၼိုင်ႈ လူးၵွၼ်ႇ တႃႉ၊" ဝႃႈ ၼင်ႇ ၼႆ ဢေႃႈ။- 32ၶဝ် တင်း ၸဝ်ႈ ယေႇသု၊ၵေႃႈ ၶီႇႁိူဝ်း ႁင်း ၵူၺ်းၶေႃ ၶဝ် လႄႈ ၵႂႃႇ တီႈ ဢၼ် ပိူၼ်ႈ ဢမ်ႇ မီး ၼၼ်ႉ သေ ဢေႃႈ။ 33ၼႂ်းဝႃႈၼၼ် သေၵေႃႈ ၵူၼ်း ၼမ်ၼႃႇ ႁၼ် ၶဝ် ၵႂႃႇ လႄႈ ႁု လွင်ႈ ဢၼ် ပဵၼ် ၶဝ် ၸိုင်၊ဢွၼ်ၵၼ် ဢွၵ်ႇ သေ ၵူႈ ဝၢၼ်ႈ ၵူႈ ဝဵင်း တင်းသဵင်ႈတင်းလူင် ပႆ တိၼ် လႅၼ်ႈ ၵႂႃႇ တၢင်း ၵွင်း လႄႈ ႁွတ်ႈထိုင် ၵႂႃႇ ၵႃႈတီႈ ၼၼ်ႈ ဢွၼ်တၢင်း ၶဝ် ၼၼ်ႉ ဢေႃႈ။- 34မိူဝ်ႈ ဢၼ် ၸဝ်ႈ ယေႇသု၊ဢွၵ်ႇ ႁိူဝ်း ၵႂႃႇ လႄႈ ႁၼ် ၵူၼ်း ဢၼ် ၼမ်ၼႃႇ ထၼ်ႇ ၼၼ်ႉ ၸိုင်၊တိူဝ်ႉၸႂ် လႄႈ ဢဵတ်းလူ ၶဝ် ၵွပ်ႈပိူဝ်ႈ ၶဝ် ၸိူဝ်း ၼၼ်ႉ ပဵၼ် ၸိူဝ်ႉ ၼင်ႇ သူဝ်း တင်းလၢႆ ဢၼ် ဢမ်ႇ မီး ၵေႃႉ လဵင်ႉ ၵေႃႉ ထိင်း ၼၼ်ႉ ဢေႃႈ။ ပိူဝ်ႈ ၼႆ လႄႈ မၼ်းၸဝ်ႈ သင်ႇ သွၼ် သုင်းမႃႉ ပၼ် လွင်ႈတၢင်း ၼမ်ၼႃႇ တီႈ ၶဝ် ဢေႃႈ။- 35မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊တမၢၼ်ႇၸဝ်ႈ တင်းလၢႆ သုတ်ႉ ၸပ်း သုတ်ႉ ၸူး တီႈ ၸဝ်ႈ ယေႇသု၊လႄႈ လဝ်ႈလၢတ်ႈ ဝႃႈ၊ "ၵၢင်ဝၼ်း တေ ၶမ်ႈ ၶႃႈ ယဝ်ႉ။ တီႈ ၼႆႈ ပဵၼ် တီႈ ဢၼ် ငႅဝ် ၵူၼ်း ဢမ်ႇ မီး တၢင်းၵိၼ် ၵႃႈသင် ၶႃႈ။- 36ၸဝ်ႈႁဝ်း လီ ပွႆႇ ၵူၼ်း ၸိူဝ်း ၼႆႉ ၵႂႃႇ ၵႃႈတီႈ ဝၢၼ်ႈ ႁိမ်းႁွမ်း ၸိူဝ်း ၼၼ်ႉ ႁႂ်ႈ ၶဝ် လႆႈ သိုဝ်ႉ ၵိၼ် တၢင်းၵိၼ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 37မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "သူ ပၼ် ပုၼ်ႈ ဢၼ် ၶဝ် တၵ်း ၵိၼ် တႃႉ၊" ဝႃႈ ၼင်ႇ ၼႆ လႄႈ၊ ၶဝ် ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ သိုဝ်ႉ ၶဝ်ႈမုၼ်း ဢၼ် တၢၼ်ႇ ငိုၼ်း တေႇၼႃႇရီႇ သွင် ပၢၵ်ႇ ၶႅပ်း လႄႈ မႃး လဵင်ႉ ၶဝ် ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 38မၼ်းၸဝ်ႈ ၵေႃႈ ထၢမ် ၶဝ် လႄႈ ဝႃႈ၊ "ၵႃႈတီႈ သူ ၼႆႉ မီး ၶဝ်ႈမုၼ်း လၢႆ ႁူၺ်ႇ။ ၵႂႃႇ သွၵ်ႈႁႃ တူၺ်း လူး၊" ဝႃႈၼႆ၊ၵႃႈ ၼင်ႇ ဢၼ် မၼ်းၸဝ်ႈ ဝႃႈ ၼၼ်ႉ၊ၶဝ် လႆႈ မႃး ယဝ်ႉ ၸင်ႇ။ လဝ်ႈလၢတ်ႈ ထိုင် လႄႈ ဝႃႈ၊ "မီး ၶဝ်ႈမုၼ်း ႁႃႈ ႁူၺ်ႇ တင်း ပႃ သွင် တူဝ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 39မိူဝ်ႈ ၼၼ်ႉ မၼ်းၸဝ်ႈ မီး ဢမိင်ႉ တီႈ တမၢၼ်ႇၸဝ်ႈ တင်းလၢႆ၊ႁႂ်ႈ ၶဝ် ၵႂႃႇ ၽႄ ၵူၼ်း ဢၼ် ၸု ဢၼ် တုမ် တင်းလၢႆ ၼင်ႈ ယူႇ ပဵၼ် မုၵ်ႉ ပဵၼ် မုၵ်ႉ ၵႃႈၼိူဝ် ပၢင်ႇ ယိူဝ်ႈ ၶဵဝ် ဢေႃႈ။- 40ပိူဝ်ႈ ၼႆ လႄႈ ၵူၼ်း တင်းလၢႆ ဢွၼ်ၵၼ် ၼင်ႈ ယူႇ ယေႈ မုၵ်ႉ ယေႈ ပၢၵ်ႇ ယေႈ မုၵ်ႉ ႁႃႈ သိပ်း ပဵၼ် မုၵ်ႉ ပဵၼ် မုၵ်ႉ ဝႆႉ ဢေႃႈ။- 41မၼ်းၸဝ်ႈ ၸင်ႇ ဢဝ် ၶဝ်ႈမုၼ်း ႁႃႈ ႁူၺ်ႇ တင်း ပႃ သွင် တူဝ် ၼၼ်ႉ သေလႄႈ ႁႅၼ် ၶိုၼ်ႈ ၵႃႈၼိူဝ် ၵၢင်ႁၢဝ် လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ဝိတ်း ၶဝ်ႈမုၼ်း ပၼ် တီႈ တမၢၼ်ႇၸဝ်ႈ တင်းလၢႆ ႁႂ်ႈ ၽႄမႅင်ႇ ပၼ် ၵူၼ်း တင်းလၢႆ ၵိၼ် ဢေႃႈ။ ပႃ သွင် တူဝ် ၵေႃႈ မၼ်းၸဝ်ႈ မႅင်ႇ ပၼ် ၶဝ် တင်းသဵင်ႈတင်းလူင် ၵိၼ် ဢေႃႈ။- 42ၵူၼ်း ၵႃႈမီး တင်းသဵင်ႈတင်းလူင် ၵိၼ်ဢိမ်ႇၵိၼ်တဵမ် ယဝ်ႉ ၸင်ႇ၊- 43ၶိုၼ်း ၵဵပ်း သိမ်းဢဝ် ၶဝ်ႈမုၼ်း တင်း ပႃ ဢၼ် ႁၵ်း ဢၼ် ႁိၵ်း မၼ်း လႄႈ လႆႈ သိပ်း သွင် ပဵတ်ႈ တဵမ်တဵမ် ဢေႃႈ။- 44ၵူၼ်း ဢၼ် လႆႈ ၵိၼ် ၸိူဝ်း ၼၼ်ႉ ၵူၼ်းၸၢႆး လူင် ၵူၺ်းၵူၺ်း မီး သေ ႁႃႈ ႁဵင် ၼိုင်ႈ ဢေႃႈ။ 45မိူဝ်ႈ ဢၼ် ၸဝ်ႈ ယေႇသု၊ပွႆႇ ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ မိူဝ်း ၵႂႃႇ ယူႇ ၼၼ်ႉ၊တိုၵ်းယူင်း တပႄးၸဝ်ႈ တင်းလၢႆ ၶဝ်ႈ ႁိူဝ်း ၵမ်းလဵဝ် လႄႈ ပွႆႇ ႁႂ်ႈ ၶဝ် ၶၢမ်ႈ ၵႂႃႇ ၽၢႆႇပုၼ်ႉ ၼွင် ၸူး တီႈ ဝဵင်း ပႅတ်ႉၸေးတႃႉ၊ဢွၼ်တၢင်း မၼ်းၸဝ်ႈ ဢေႃႈ။- 46ဝၢႆးသေ ၵူၼ်း တင်းလၢႆ ပူၼ်ႉ ၵႂႃႇ ယဝ်ႉ ၸိုင်၊မၼ်းၸဝ်ႈ ၶိုၼ်ႈ လွႆ ၵႂႃႇ ႁႂ်ႈလႆႈ သူးတွင်း ဢေႃႈ။- 47မိူဝ်ႈ ဢၼ် ထိုင် ၶိင်ႇ ၵၢင်ၶိုၼ်း ၸိုင်၊ႁိူဝ်း ၼၼ်ႉ မီး ယူႇ ၼႂ်း ၵၢင် ၼွင် လႄႈ တူဝ် မၼ်းၸဝ်ႈ ၸမ်ႉ၊မီး ယူႇ ၼိူဝ် လွႆ ပႃးလဵဝ် ၵူၺ်း ဢေႃႈ။- 48မၼ်းၸဝ်ႈ ႁၼ် ၶဝ် ၽၢႆး ႁိူဝ်း ယၢပ်ႇ ၼႃႇ ၵွပ်ႈပိူဝ်ႈ ဢၼ် လႆႈ ၶတ်းၵၼ် တင်း ႁႅင်း လူမ်း ၵႂႃႇ ၼၼ်ႉ သေယဝ်ႉ၊- 49ၶိင်ႇၵၢင်ၼႂ် ၸဝ်ႉ ၼႂ်း ၵႄႈ ဝူင်ႈၵၢင် ၶၢဝ်း သၢမ် မွင်း တင်း ႁူၵ်း မွင်း ၼၼ်ႉ မၼ်းၸဝ်ႈ ပႆ ၼိူဝ် ၽိဝ် ၼမ်ႉ ၵႂႃႇၸူး ၶဝ် ႁဵတ်း မိူၼ်ၼင်ႇ ႁၢင်ႈ တၵ်း ပူၼ်ႉ ၶဝ် ၵႂႃႇ ဢေႃႈ။- 50မိူဝ်ႈ ဢၼ် ၶဝ် ႁၼ် မၼ်းၸဝ်ႈ ပႆ ၼိူဝ် ၽိဝ် ၼမ်ႉ ၵႂႃႇ ၸိူဝ်ႉ ၼင်ႇ ၼၼ် ၼၼ်ႉ ၸိုင်၊ထၢင်ႇ ဝႃႈ ပဵၼ် ၽဵတ်ႇ လႄႈ တူၵ်းၸႂ် ဢေႃႈ။ မၼ်းၸဝ်ႈ ၸင်ႇ တၵ်ႉလၢတ်ႈ တေႃႇ ၶဝ် ၵမ်းလဵဝ် လႄႈ ဝႃႈ၊ "ဝႆႉၸႂ် ၼိမ် ၼိမ် တႃႉ။ ပဵၼ် ၵဝ် ဢိူဝ်း။ ယႃႇပေ ၵူဝ်၊" ဝႃႈ ၼင်ႇ ၼႆ ဢေႃႈ။- 51မိူဝ်ႈ ၼၼ်ႉ မၼ်းၸဝ်ႈ ၶဝ်ႈ ၵႃႈၼႂ်း ႁိူဝ်း ၸူး ၶဝ် လႄႈ လူမ်း ၵေႃႈ ယဵၼ် ၵႂႃႇ ဢေႃႈ။ ၶဝ် ၸိူဝ်း ၼၼ်ႉ ဢၢမ်း ၼႃႇ လူင်လၢင် ထၢၼ်ႈပေႃး ၵႂင်ၸႂ် ယုင်ႈၸႂ် ယူႇ၊- 52ပိူဝ်ႈ ဢၼ် ႁူဝ်ၸႂ် ၶဝ် ယင်း တၼ် ယူႇ လႄႈ ဢမ်ႇ ပွင်ႇ ဢမ်ႇ လႅင်း လွင်ႈ ၶဝ်ႈမုၼ်း ၼၼ်ႉ ၼၼ်ႉ ဢေႃႈ။ 53ၶဝ် ၶၢမ်ႈ ၼွင် ၵႂႃႇ ႁွတ်ႈထိုင် ၵႃႈတီႈ မိူင်း ၵိၼ်ႇၼီႇၸရိတ်ႈ၊လႄႈ သိူၵ်ႈ ႁိူဝ်း ၶဝ် ဢေႃႈ။- 54မိူဝ်ႈ ဢၼ် ၶဝ် လူင်း ႁိူဝ်း ၵႂႃႇ ၼၼ်ႉ ၸိုင်၊ၵူၼ်း တင်းလၢႆ ႁု ပဵၼ် ၸဝ်ႈ ယေႇသု၊ၵမ်းလဵဝ် သေယဝ်ႉ၊- 55လႅၼ်ႈ ၵႂႃႇ ၵႃႈတီႈ ႁိမ်းႁွမ်း ၼၼ်ႉ ၵူႈတီႈၵူႈလႅၼ် လႄႈ ပေႃး ၶဝ် ငိၼ်း လွင်ႈ ဢၼ် မၼ်းၸဝ်ႈ မီး ၵႃႈတီႈလႂ် သေဢမ်ႇဝႃႈ၊ၶဝ် ဢဝ် ၵူၼ်းၶႆႈၵူၼ်းပဵၼ် ၶဝ် တင်းလၢႆ သႂ်ႇ ၵႃႈၼိူဝ် တီႈ ၼွၼ်း ၵႂႃႇၸူး ၵႃႈတီႈ ၼၼ်ႈ ဢေႃႈ။- 56မိူဝ်ႈ ဢၼ် မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ဝဵင်း၊ၵႃႈၼႂ်း ဝၢၼ်ႈၼွၵ်ႈ ၼႃးပၢင်ႇ ၵႃႈတီႈလႂ် သေဢမ်ႇဝႃႈ၊ၵႃႈတီႈ ၼၼ်ႈ ပိူၼ်ႈ ဢဝ် ၵူၼ်းၶႆႈၵူၼ်းပဵၼ် တင်းလၢႆ မႃး ဝၢင်း ၵႃႈတီႈ ၵၢင် ၵၢတ်ႇ လႄႈ ဢွၼ်ၵၼ် ယွၼ်း ဢၶႂၢင်ႉ ႁႂ်ႈလႆႈ တိူဝ်ႉ ယိပ်း ပိၵ်ႇသိူဝ်ႈ ၸဝ်ႈ ၵူၺ်း ဢေႃႈ။ ၵူၼ်း ဢၼ် လႆႈ တိူဝ်ႉ လႆႈ ယိပ်း တင်းသဵင်ႈတင်းလူင် ၸိူဝ်း ၼၼ်ႉ ၵေႃႈ လႆႈ ၸိုၼ်ႈ ႁၢႆ ၵႂႃႇ တႄႉ ဢေႃႈ။
Copyright
Learn More


text:
1ၶိင်ႇၵႃႇလႃႉ ဢၼ် ပူၼ်ႉမႃး ၼၼ်ႉ၊ၽြႃးပဵၼ်ၸဝ်ႈ ဢဝ် တင်း သူပ်း ၵႂၢမ်း ပရေႃးၽႅတ်ႈ တင်းလၢႆ သေလႄႈ လၢတ်ႈ တေႃႇ ပူႇမွၼ်ႇ ႁဝ်း ၶဝ်၊ပဵၼ် ပွၵ်ႈ ပဵၼ် ၵမ်း ၼမ်ၼႃႇ လူၺ်ႈ လွၵ်း လၢႆး၊လၢႆ ၸိူဝ်ႉ လၢႆ ပိူင် ယဝ်ႉ လႄႈ၊- 2ၼႂ်း ၶိင်ႇၵႃႇလႃႉ လိုၼ်းလင် သုတ်း ၼႆႉ ၸမ်ႉ၊ဢဝ် တင်း လုၵ်ႈ မၼ်းၸဝ်ႈ သေလႄႈ လၢတ်ႈ တေႃႇ ႁဝ်း ဢေႃႈ။ လုၵ်ႈၸဝ်ႈ ၼႆႉ၊ၽြႃးပဵၼ်ၸဝ်ႈ လိူၵ်ႈ ဝႆႉ ႁႂ်ႈလႆႈ ပဵၼ် ၸဝ်ႈ ဢၼ် လႆႈ ၶၢမ်ႇ ဢဝ် ဢမူၺ်ႇ ၵႃႈမီး တင်းသဵင်ႈတင်းလူင် လႄႈ ၵွပ်ႈ လူၺ်ႈ လုၵ်ႈၸဝ်ႈ ၼႆႉ၊ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် လေႃးၵထၢတ်ႈ တင်းလၢႆ ဝႆႉ ဢေႃႈ။- 3လုၵ်ႈၸဝ်ႈ ၼႆႉ၊ပဵၼ် သၢႆလႅင်း ႁိူဝ်ႈမၢပ်ႈ မုၼ်ၽုင်း ၽြႃးပဵၼ်ၸဝ်ႈ၊ပဵၼ် ပုင်ႇႁၢင်ႈ ၸႃႇတိ ၽြႃးပဵၼ်ၸဝ်ႈ လႄႈ ဢဝ် တင်း ၵႂၢမ်း ဢၼ် ပျေႉၸုမ်ႇ လူၺ်ႈ တၼ်းၶူဝ်း ၼၼ်ႉ၊ၵမ်ႉထွၵ်ႈ ၶိူင်ႈပိူင် ၵႃႈမီး တင်းသဵင်ႈတင်းလူင် ဢေႃႈ။ မိူဝ်ႈ ဢၼ် မၼ်းၸဝ်ႈ ပႄႇ ၽဵဝ်ႈ ပႅတ်ႈ ဢပျတ်ႈ ၵူၼ်း တင်းလၢႆ ၼၼ်ႉ ၸိုင်၊မၼ်းၸဝ်ႈ ၼင်ႈ ယူႇ ၵႃႈတီႈ ၽၢႆႇၶႂႃ ၸဝ်ႈ၊ဢၼ် ပဵၼ် ၸဝ်ႈ ဢၼၼ်ႇတႃႉ တၼ်းၶူဝ်း ဢၼ် သုင် မျၢတ်ႈ ၼၼ်ႉ ဢေႃႈ။ 4လုၵ်ႈၸဝ်ႈ ၼၼ်ႉ၊လႆႈ ၶၢမ်ႇ တၢင်း ဢၼ် လိူၵ်ႈ ဝႆႉ၊ႁႂ်ႈလႆႈ ယႂ်ႇ မျၢတ်ႈ သေ တမၢၼ်ႇၵၢင်ႁၢဝ် တင်းလၢႆ၊မႅၼ်ႈ ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ပၼ် ၸိုဝ်ႈသဵင် ဢၼ် မျၢတ်ႈ ၼႃႇ သေ ၸိုဝ်ႈသဵင် ၶဝ် ၼၼ်ႉ ဢေႃႈ။- 5လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢမ်ႇ တွၼ်ႉ လၢတ်ႈ တီႈ တမၢၼ်ႇၵၢင်ႁၢဝ် ပႃး လႂ် သေပွၵ်ႈ လႄႈ ဝႃႈ၊ "မႂ်း ပဵၼ် လုၵ်ႈၸၢႆး ၵဝ် ဢေႃႈ။ ၼႂ်း ဝၼ်း မိူဝ်ႈၼႆႉ ၵဝ် ႁႂ်ႈ မႂ်း ၵိူတ်ႇလဵင်ႉ မႃး ယဝ်ႉ၊" ဝႃႈ ၼင်ႇ ၼႆ လႄႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ် တၵ်း ပဵၼ် ပေႃႈ မၼ်း ဢေႃႈ။ မၼ်း ၵေႃႈ တၵ်း ပဵၼ် လုၵ်ႈၸၢႆး ၵဝ် ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 6ၵူၺ်းၵႃႈ၊မိူဝ်ႈ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ လုၵ်ႈတူၼ်ႈ မၼ်းၸဝ်ႈ မႃး ၼႂ်း လေႃးၵႃႉ ၼၼ်ႉ၊မၼ်းၸဝ်ႈ ယင်း လၢတ်ႈ လႄႈ ဝႃႈ၊ "ႁႂ်ႈ တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ တင်းသဵင်ႈတင်းလူင်၊ ၶုပ်ႉဝႆႈ ၵူဝ်းၵႂၢႆႇ မၼ်းၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 7ဢၼ် ပဵၼ် တမၢၼ်ႇၵၢင်ႁၢဝ် တင်းလၢႆ ၼၼ်ႉ၊ၽြႃးပဵၼ်ၸဝ်ႈ လၢတ်ႈ လႄႈ ဝႃႈ ၸမ်ႉ၊ "ၽြႃးပဵၼ်ၸဝ်ႈ ႁဵတ်း ႁႂ်ႈ တမၢၼ်ႇၵၢင်ႁၢဝ် မၼ်းၸဝ်ႈ တင်းလၢႆ ပဵၼ် မိူၼ် ၸိူဝ်ႉ ၼင်ႇ လူမ်း လႄႈ၊ ၽူႈ ၸႂ်ႉသွႆ မၼ်းၸဝ်ႈ တင်းလၢႆ၊သမ်ႉ ပဵၼ် မိူၼ် ၸိူဝ်ႉ ၼင်ႇ ပဵဝ်ၽႆး ဢေႃႈ၊" ဝႃႈ ၼင်ႇ ၼႆ ဢေႃႈ။ 8တီႈ လုၵ်ႈၸဝ်ႈ ၼၼ်ႉ ၸမ်ႉ၊ၽြႃးပဵၼ်ၸဝ်ႈ လၢတ်ႈ လႄႈ ဝႃႈ၊ "ဢူဝ်း၊ၽြႃးပဵၼ်ၸဝ်ႈ။ ပလၢင်ႇ ၸဝ်ႈႁဝ်း ပဵၼ် ပလၢင်ႇ ၼိၵ်ႈၸႃႉ ထႃႇဝရႃႉ တီႈၶႃႈ ဢေႃႈ။ ဢႃႇၼႃႇ ၸၢၵ်ႈ ၸဝ်ႈႁဝ်း ၼၼ်ႉ၊ဢုပ်ႉပိူင်ႇ ၵူၼ်း ၸဝ်ႈႁဝ်း သိုဝ်ႈတေႃႇ ၼႃႇ တီႈၶႃႈ ဢေႃႈ။ 9ၸဝ်ႈ ႁဝ်း ႁၵ်ႉ တြႃး တၢင်း ဢၼ် သိုဝ်ႈတေႃႇ လႄႈ ၸင်း တၢင်း ဢၼ် ၽိတ်းပိူင်ႈ ဢေႃႈ။ ပိူဝ်ႈ ၼႆ လႄႈ ၽြႃးပဵၼ်ၸဝ်ႈ၊ၸဝ်ႈ ႁဝ်း ၼၼ်ႉ ဢဝ် တင်း ၼမ်ႉမၼ်း တၢင်း ဢၼ် သိူဝ်းပျေႃႇ သေလႄႈ ပၼ် ၽိၵ်ႈသိၵ်ႈ တီႈ ၸဝ်ႈႁဝ်း လႄႈ ယုၵ်ႉယွင်ႈ ဝႆႉ ၵႃႈၼိူဝ် ၵေႃႉသႄႈ ၸဝ်ႈႁဝ်း တင်းလၢႆ ယဝ်ႉ ဢေႃႈ၊" ဝႃႈ ၼင်ႇ ၼႆ ၵူၺ်းဢမ်ႇၵႃး။ 10သမ်ႉ လၢတ်ႈ ထႅင်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ၸဵမ်မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ၊ ၸဝ်ႈ ႁဝ်း ၽၢၼ်ႇသၢင်း လိၼ်မိူင်း လႄႈ၊ ဢဝ် တင်း မိုဝ်း ၸဝ်ႈႁဝ်း ႁဵတ်း ပဵၼ် ၽႃႉၵၢင်ႁၢဝ် တီႈၶႃႈ ဢေႃႈ။ 11လွင်ႈတၢင်း ၸိူဝ်း ၼႆႉ၊တၵ်း လုလႅဝ် ၵႂႃႇ သေၵေႃႈ၊ ၸဝ်ႈ ႁဝ်း တၵ်း တေ ၵိုတ်း ဝႆႉ မီး ယူႇ ဢေႃႈ။ လွင်ႈတၢင်း ၸိူဝ်း ၼၼ်ႉ၊ၸၢင်ႈ ၵဝ်ႇ ၸၢင်ႈ မွင် ၵႂႃႇ မိူၼ် ၸိူဝ်ႉ ၼင်ႇ ၶူဝ်းလဵင်း ဢေႃႈ။ 12ၸဝ်ႈ ႁဝ်း တၵ်း တူပ်ႉ ၵဵၼ် ၶဝ် ဝႆႉ၊မိူၼ် ၸိူဝ်ႉ ၼင်ႇ သိူဝ်ႈသွၼ်ႉ လႄႈ၊ ၶဝ် တၵ်း လႆႈ ၶၢမ်ႇ တၢင်း ဢၼ် ပုတ်ႈ လၢႆႈ မိူၼ် ၸိူဝ်ႉ ၼင်ႇ ၶူဝ်းၼုင်ႈ ဢေႃႈ။ ၵူၺ်းၵႃႈ၊ၸဝ်ႈ ႁဝ်း ၸမ်ႉ၊ပဵၼ် ပၵ်းၵဝ်ႇပိူင်ၵဝ်ႇ ယူႇ သေႇ သေႇ သေလႄႈ၊ ၸူဝ်ႈ ၸၢတ်ႈ ၸဝ်ႈႁဝ်း ဢမ်ႇ မီး တီႈသုတ်း တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၽြႃးပဵၼ်ၸဝ်ႈ ဢမ်ႇ တွၼ်ႉ မီး ဢမိင်ႉ၊တီႈ တမၢၼ်ႇၵၢင်ႁၢဝ် ပႃး လႂ် သေပွၵ်ႈ လႄႈ ဝႃႈ၊ "ၼင်ႈ ယူႇ ၵႃႈတီႈ ၽၢႆႇၶႂႃ ၵဝ် ၼႆႉ တေႃႇထိုင်ႁွတ်ႈ၊ ၵဝ် ဢဝ် ရၢၼ်ႇသူႇ ၵဝ် တင်းလၢႆ၊တမ်း ဝၢင်း ပၼ် ႁႂ်ႈလႆႈ ပဵၼ် တီႈ တၢင်ႇ တိၼ် မႂ်း ၼၼ်ႉ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 14တမၢၼ်ႇၵၢင်ႁၢဝ် တင်းလၢႆ ၼၼ်ႉ၊ပဵၼ် ၼၢမ်ႇ ဝိၺိၺ်ႇ ဢၼ် ၶၢမ်ႇ တၢင်း ၸႂ်ႉ တၢင်း သွႆ ၵႃႈတီႈ ၽြႃးပဵၼ်ၸဝ်ႈ လႄႈ လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇ ၸွႆႈထႅမ် တီႈ ၶဝ် ၸိူဝ်း ဢၼ် တၵ်း လႆႈ ၶၢမ်ႇ ဢဝ် တၢင်း ဢၼ် ၵႄႇၶျွတ်ႈ ၼၼ်ႉ ဢမ်ႇၸႂ်ႈ ႁိုဝ်း။
Copyright
Learn More


text:
1ႁဝ်း ၽၢတ်ႇ ယၢၼ် ၵၼ် တင်း ၶဝ် သေယဝ်ႉ၊ၶီႇ ႁိူဝ်းသၢင်းၽေႃး ဢွၵ်ႇ ၵႂႃႇၸူး ၵုၼ် ၵေႃႉသႃႉ၊သိုဝ်ႈ သိုဝ်ႈ လႄႈ ဝၼ်း မိူဝ်ႈၽုၵ်ႈ ႁဝ်း ႁွတ်ႈထိုင် ၵုၼ် ရေႃးတႃႉ၊ယဝ်ႉ ၸင်ႇ၊လုၵ်ႉ သေ ၵႃႈတီႈ ၼၼ်ႈ ႁွတ်ႈထိုင် ၵႃႈတီႈ ဝဵင်း ပႃႇတရႃႉ၊ဢေႃႈ။- 2ၵႃႈတီႈ ဝဵင်း ၼၼ်ႉ ႁဝ်း ထူပ်း ႁၼ် ႁိူဝ်းသၢင်းၽေႃး ဢၼ် ၶၢမ်ႈ ၵႂႃႇ တၢင်း မိူင်း ၽိၼိတ်ႉ၊ၼၼ်ႉ လႄႈ ႁဝ်း ၶိုၼ်ႈ ၶီႇ ႁိူဝ်းသၢင်းၽေႃး ၼၼ်ႉ သိုပ်ႇ ဢွၵ်ႇ ၵႂႃႇ ထႅင်ႈ ဢေႃႈ။- 3ႁဝ်း ႁွတ်ႈထိုင် ၵႃႈတီႈ ဢၼ် မုင်ႈ ႁၼ် ၵုၼ် သၢႆးပရၢတ်ႈ၊လႄႈ လဵပ်ႈ ၵႂႃႇ ၽၢႆႇ တၢင်းၸၢၼ်း ၵုၼ် ၼၼ်ႉ ၵႂႃႇၸူး မိူင်း သီးရီးယႃး၊သေယဝ်ႉ၊သိူၵ်ႈ ၵႃႈတီႈ ဝဵင်း တုရု၊ဢေႃႈ။ တီႈ ၼၼ်ႈ၊ၶဝ် ၶျႃး ၵုၼ်ႇ ၶူဝ်း ဢၼ် ပႃး မႃး ၼႂ်း ႁိူဝ်းသၢင်းၽေႃး ၼၼ်ႉ ဢေႃႈ။- 4ၵႃႈတီႈ ဝဵင်း ၼၼ်ႉ ႁဝ်း ထူပ်း ႁၼ် တပႄးၸဝ်ႈ ၵမ်ႈၽွင်ႈ သေယဝ်ႉ၊ယူႇ လူၺ်ႈ ၶဝ် ၸဵတ်း ဝၼ်း ဢေႃႈ။ ၶဝ် ၸိူဝ်း ၼၼ်ႉ လႆႈ တၼ်းၶူဝ်း ဝိၺိၺ်ႇ ၸဝ်ႈ လႄႈ လွင်ႈ ၼင်ႇ ႁိုဝ် သြႃႇ ပေႃးလု၊တၵ်း ဢမ်ႇ ၵႂႃႇၸူး ဝဵင်း ယေႇရုသလႅမ်ႇ၊ၸိုင်၊ၶဝ် ႁၢမ်ႈ မၼ်း ဢေႃႈ။- 5ၵူၺ်းၵႃႈ၊မိူဝ်ႈ ဢၼ် ၶိင်ႇ ဢၼ် ႁဝ်း လႆႈ ယူႇ လူၺ်ႈ ၶဝ် ၸေး ဝၼ်း ယဝ်ႉ ၼၼ်ႉ ၸိုင်၊တပႄးၸဝ်ႈ တင်းလၢႆ ပႃး ၸဵမ် လုၵ်ႈ ၶဝ် မေး ၶဝ် ၸွမ်း သူင်ႇ ဢွၵ်ႇ ဝဵင်း ၵႂႃႇ တေႃႇထိုင်ႁွတ်ႈ ၽင်ႇ ပၢင်ႇလၢႆႇ လႄႈ တီႈ ၼၼ်ႈ ႁဝ်း ၶုပ်ႉၶဝ်ႇ သူးတွင်း ယဝ်ႉ ၸင်ႇ၊- 6ၼင်ႇ ၵၼ် ၵၼ် တၵ်ႉလၢတ်ႈ ၵၼ် သေယဝ်ႉ၊ႁဝ်း ၶီႇ ႁိူဝ်းသၢင်းၽေႃး ဢွၵ်ႇ ၵႂႃႇ လႄႈ ၶဝ် ၵေႃႈ ၶိုၼ်း မိူဝ်း ၵႂႃႇ ဢေႃႈ။ 7မိူဝ်ႈ ဢၼ် ႁဝ်း လုၵ်ႉ သေ ၵႃႈတီႈ ဝဵင်း တုရု၊သိုပ်ႇ ၶၢဝ်းတၢင်း ၵႂႃႇ ႁွတ်ႈထိုင် ၵႃႈတီႈ ဝဵင်း ပႃႇတေႃႇလိၼ်ႇ၊ၼၼ်ႉ ၸိုင်၊သိူၵ်ႈ ၵႃႈတီႈ ၼၼ်ႈ သေယဝ်ႉ၊ႁဝ်း လႆႈ တၵ်ႉလၢတ်ႈ ၵၼ် တင်း တပႄးၸဝ်ႈ၊ဝဵင်း ပႃႇတေႃႇလိၼ်ႇ၊ၶဝ် လႄႈ ယူႇ ဝၼ်း ၼိုင်ႈ ဢေႃႈ။- 8ဝၼ်း မိူဝ်ႈၽုၵ်ႈ ႁဝ်း ဢွၵ်ႇ လႄႈ ႁွတ်ႈထိုင် ၵႃႈတီႈ ဝဵင်း ၵေႇသရိ၊သေယဝ်ႉ၊ႁဝ်း ၶဝ်ႈ ယူႇ ၵႃႈၼႂ်း ႁိူၼ်း ၽိလိပ်ႉပု၊သြႃႇ ႁေႃး ၶၢဝ်ႇတြႃးသိူဝ်းပျေႃႇ ဢၼ် ပႃး ၼႂ်း သြႃႇ ၸဵတ်း ပႃး ၸိူဝ်း ဢၼ် လိူၵ်ႈ ၶၢၼ်း ဝႆႉ၊ႁႂ်ႈလႆႈ ၸွႆႈၵမ်ႉ ၸွႆႈထႅမ် ၵႃႈတီႈ ၼႂ်း ဝဵင်း ယေႇရုသလႅမ်ႇ၊ၼၼ်ႉ ဢေႃႈ။- 9မၼ်း ၼၼ်ႉ၊မီး လုၵ်ႈယိင်း သၢဝ် သီႇ ၵေႃႉ ဢၼ် ႁေႃးလၢတ်ႈ ၵႂၢမ်း ပရေႃးၽႅတ်ႈ ယူႇ ၼၼ်ႉ ဢေႃႈ။- 10ႁဝ်း ယူႇ ၵႃႈတီႈ ႁိူၼ်း ၼၼ်ႉ ႁိုင် မႃး တၢၼ်ႇတၢၼ်ႇ လႄႈ ပရေႃးၽႅတ်ႈ ၵေႃႉ ၼိုင်ႈ ဢၼ် လႆႈ ၸိုဝ်ႈ ဢႃႇၵပု၊ၼၼ်ႉ၊လုၵ်ႉ သေ ၵႃႈတီႈ မိူင်း ယုတႃႉ၊မႃး၊- 11ၶဝ်ႈ ၸူး ၵႃႈတီႈ ႁဝ်း သေယဝ်ႉ၊ဢဝ် သၢႆဢႅဝ် သြႃႇ ပေႃးလု၊မတ်ႉ တိၼ် မတ်ႉ မိုဝ်း တူဝ်ၸဝ်ႈၵဝ်ႇ သေလႄႈ လၢတ်ႈ ဝႃႈ၊ "ဝိၺိၺ်ႇ မူတ်းၸၢင်ႇ ၸဝ်ႈ ဝႃႈ ၸမ်ႉ၊ၵေႃႉ ပဵၼ် ၸဝ်ႈ သၢႆဢႅဝ် ၼႆႉ၊တၵ်း လႆႈ ၶၢမ်ႇ တၢင်း ဢၼ် ၵူၼ်း မဵဝ်း ၵျူး၊ၶဝ် မတ်ႉၽုၵ်ႇ ၸိူဝ်ႉ ၼင်ႇ ၼႆ ၵႃႈၼႂ်း ဝဵင်း ယေႇရုသလႅမ်ႇ၊ပုၼ်ႉ လႄႈ ဢဝ် ဢၢပ်ႈပၼ် ၵႃႈၼႂ်း မိုဝ်း ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ႁဝ်း လႆႈ ငိၼ်း ၵႂၢမ်း ၼၼ်ႉ သေယဝ်ႉ၊ႁဝ်း ဢိၵ်ႇတင်း ၶဝ် ၸိူဝ်း ဢၼ် မီး ယူႇ ၵႃႈတီႈ ၼၼ်ႈ ၼၼ်ႉ၊ၼင်ႇ ႁိုဝ် သြႃႇ ပေႃးလု၊တၵ်း ဢမ်ႇ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ၸိုင်၊ဢွၼ်ၵၼ် တွင်းပၢၼ်ႇ ဢေႃႈ။- 13ၵူၺ်းၵႃႈ၊မၼ်း ၶိုၼ်း လၢတ်ႈ လႄႈ ဝႃႈ၊ "သူ ႁဵတ်းသင် ႁွင်ႉ ႁႆႈ ၸိူဝ်ႉ ၼင်ႇ ၼႆ ယူႇ သေလႄႈ ႁဵတ်း ႁႂ်ႈ ႁူဝ်ၸႂ် ၵဝ် တႅၵ်ႇ ၵႂႃႇ လႅဝ် ၵႂႃႇ ၼင်ႇ ႁိုဝ်။ ၵဝ် မႄးႁႅၼ်း ဝႆႉ ႁႂ်ႈလႆႈ ၶၢမ်ႇ တၢင်း ဢၼ် မတ်ႉၽုၵ်ႇ ၸိူဝ်ႉ ၼင်ႇ ၼႆ ၵႃႈၼႂ်း ဝဵင်း ယေႇရုသလႅမ်ႇ၊ၼႆႉ ဢမ်ႇၵႃး၊ပုၼ်ႈ ဢၼ် တၵ်း ၶၢမ်ႇတၢႆ ပုၼ်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု၊ၸိုင်၊ၵဝ် တၼ်း ဝႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ဢၼ် ႁဝ်း ႁၢမ်ႈ မၼ်း ဢမ်ႇ လႆႈ ၸိုင်၊ႁဝ်း ၶၢမ်ႇ သုမ်း မၼ်း လႄႈ လၢတ်ႈ ဝႃႈ၊ "ႁႂ်ႈ ပဵၼ် ၸွမ်း ဢလူဝ်ႇ တေႃႇ ၽြႃးပဵၼ်ၸဝ်ႈ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 15ဝၢႆးသေ ဢၼ် ႁဝ်း ယူႇ ႁိုင် တၢၼ်ႇတၢၼ်ႇ ယဝ်ႉ ၸိုင်၊ႁဝ်း ႁႅၼ်း ၶူဝ်း လႄႈ ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊ဢေႃႈ။- 16တပႄးၸဝ်ႈ ဝဵင်း ၵေႇသရိ၊ၵမ်ႈၽွင်ႈ ၵႂႃႇ ၸွမ်း ႁဝ်း လႄႈ ဢဝ် ႁဝ်း ၵႂႃႇ သူင်ႇ ၵႃႈတီႈ ႁိူၼ်း မၼႃသုၼ်ႇ၊ၵူၼ်း ၵုၼ် သၢႆးပရၢတ်ႈ၊ဢၼ် ပဵၼ် တပႄးၸဝ်ႈ ၸဵမ်မိူဝ်ႈ ဢွၼ်တၢင်း ႁိုင် ၼႃႇ ယဝ်ႉ၊ၵေႃႉ ဢၼ် တၵ်း ၶၢမ်ႇၶႅၵ်ႇ ႁဝ်း ၼၼ်ႉ ဢေႃႈ။ 17မိူဝ်ႈ ဢၼ် ႁဝ်း ႁွတ်ႈထိုင် ဝဵင်း ယေႇရုသလႅမ်ႇ၊ၸိုင်၊တပႄးၸဝ်ႈ တင်းလၢႆ၊ႁပ်ႉတွၼ်ႈ ဢဝ် ႁဝ်း ၸူမ်းၸူမ်းသိူဝ်းသိူဝ်း ဢေႃႈ။- 18ဝၼ်း မိူဝ်ႈၽုၵ်ႈ သြႃႇ ပေႃးလု၊တင်း ႁဝ်း ဢွၼ်ၵၼ် ၵႂႃႇၸူး တီႈ ယႃႇၵုပ်ႈ၊လႄႈ ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ ၵေႃႈ၊ၸုတုမ် ပႃး ဢေႃႈ။- 19သြႃႇ ပေႃးလု၊တူင်ႉတၵ်ႉ ၶဝ် လႄႈ မွၵ်ႇလၢတ်ႈ ၶႆႈၼႄ လွင်ႈတၢင်း ၵႃႈ ဢၼ် ၽြႃးပဵၼ်ၸဝ်ႈ ႁဵတ်း တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၵူႈၸိူဝ်ႉၵူႈပိူင် ၵွပ်ႈပိူဝ်ႈ ၵၢၼ် ထမ်ႇမႃႉ သြႃႇ ဢၼ် မၼ်း ပွင်ႁဵတ်း ၼၼ်ႉ ဢေႃႈ။- 20ဝၢႆးသေ ၶဝ် ငိၼ်း ၵႂၢမ်း မၼ်း ယဝ်ႉ ၼၼ်ႉ ဢွၼ်ၵၼ် ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ လႄႈ လၢတ်ႈ တီႈ မၼ်း လႄႈ ဝႃႈ၊ "ပီႈၼွင်ႉ ႁဝ်း ပေႃးလု၊႟။ မႂ်း ႁု လွင်ႈ ဢၼ် ၵူၼ်း မဵဝ်း ၵျူး၊တင်းလၢႆ ၶဝ်ႈ ပဵၼ် တပႄးၸဝ်ႈ မႃး လၢႆ မိုၼ်ႇ လၢႆ ႁဵင် ယဝ်ႉ၊ဢိၵ်ႇတင်း လွင်ႈ ဢၼ် ၶဝ် တင်းသဵင်ႈတင်းလူင်၊ႁႅင်း ယႂ်ႇ ၼႂ်း တၢင်း ဢၼ် ၵူဝ်ယမ် ပိင်းၺၢပ်ႈတြႃး ၸဝ်ႈ ထၢၼ်ႇ ႁိုဝ် ၼၼ်ႉ ယူႇ ဢေႃႈ။- 21ၶဝ် လႆႈ ငိၼ်း လွင်ႈ ဢၼ် မႂ်း သင်ႇ သွၼ် သုင်းမႃႉ ပၼ် ၵူၼ်း မဵဝ်း ၵျူး၊တင်းလၢႆ၊ၸိူဝ်း ဢၼ် ယူႇ ၼႂ်း ၵႄႈ ၵူၼ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ၊ႁႂ်ႈ ၶဝ် ဝႄႈ ပႅတ်ႈ တြႃး မူဝ်းသေႇ၊ဢိၵ်ႇတင်း လုၵ်ႈလၢင်း ၶဝ် ဢမ်ႇ လူဝ်ႇ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် လႄႈ တၵ်း ဢမ်ႇ လႆႈ ၵမ်ၵျၢင်ႉ ၸွမ်း ထုင်း ၽိင်ႈ ၶဝ် ၼၼ်ႉ ဝႃႈၼႆ ယဝ်ႉ။- 22လွင်ႈ ဢၼ် မႂ်း ႁွတ်ႈ ၽႅဝ် မႃး ၼႆႉ၊ၵူၼ်း ၼမ်ၼႃႇ တေ လႆႈ ငိၼ်း တႄႉတႄႉ လႄႈ ၸုတုမ် မႃး ယဝ်ႉ။ ပိူဝ်ႈ ၼႆ လႄႈ တေ လႆႈ ႁဵတ်း ၸိူဝ်ႉ ၼင်ႇ ႁိုဝ်။- 23ဢၼ် ႁဝ်း ၶႂ်ႈႁႂ်ႈ မႂ်း ႁဵတ်း ၼႆႉ ၸမ်ႉ၊တီႈ ႁဝ်း ၼႆႉ မီး ၵူၼ်း သီႇ ၵေႃႉ၊ဢၼ် တိူင်ႇ ၵတိ သဵတ်ႈၸႃႇ ယူႇ ၼၼ်ႉ ဢေႃႈ။- 24ၵႂႃႇ ၶဝ်ႈပႃး ၸွမ်း ၼႂ်း တၢင်း ဢၼ် ႁဵတ်း မၢင်ႇၵလႃႇ ဢၼ် ႁႂ်ႈ တူဝ် လႆႈ မူတ်းၸၢင်ႇ ၼၼ်ႉ လႄႈ ၶၢမ်ႇ ပၼ် ငိုၼ်း ပုၼ်ႈ တၢင်းလူႇ ၶဝ်၊ႁႂ်ႈ ၶဝ် ထႃႁူဝ် ၶဝ် သေၵမ်း။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၵူၼ်း တင်းလၢႆ တၵ်း ႁု လွင်ႈ ဢၼ် ၶၢဝ်ႇငၢဝ်း ဢၼ် ၶဝ် လႆႈ ငိၼ်း လွင်ႈ ဢၼ် မႂ်း သင်ႇ သွၼ် ၼၼ်ႉ၊ပဵၼ် ဢၼ် ဢမ်ႇ မၢၼ်ႇ ဢမ်ႇ မႅၼ်ႈ ဢိၵ်ႇတင်း ၶဝ် တၵ်း ႁု လွင်ႈ ဢၼ် တူဝ် မႂ်း ပႂ်ႉ ၸွမ်း တြႃး မူဝ်းသေႇ၊လႄႈ ၵမ်ၵျၢင်ႉ ယူႇ ၼၼ်ႉ ဢေႃႈ။- 25ပုၼ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း ဢၼ် ယုမ်ႇမၢတ်ႈ ၸိူဝ်း ၼၼ်ႉ ၸမ်ႉ၊ႁဝ်း ပေႃး လႆႈ ပၼ် လိၵ်ႈ ၵႂႃႇ လွင်ႈ ဢၼ် ႁဝ်း ၽွမ်ႉၸႂ် ၵၼ် လႄႈ ဝႃႈ၊ၶဝ် ဢမ်ႇ လႆႈ ၵိၼ် တၢင်းၵိၼ် ဢၼ် တၢင်ႇ ပၼ် တမ်း ပၼ် ၽၢႆႇၼႃႈ ႁုၼ်ႇႁၢင်ႈသၢင်းထု၊တင်း လိူတ်ႈ သေ ၸိူဝ်ႉ သေ မဵဝ်း၊တင်း ၼိူဝ်ႉ တူဝ်သတ်း ဢၼ် လႆႈ ၶၢမ်ႇ ငႅၼ်း ၶေႃး တၢႆ၊ဢိၵ်ႇတင်း ၶဝ် တၵ်း လႆႈ ဝႄႈ ပႅတ်ႈ ၵႃႇမေႇသု၊ဢၼ် ဢမ်ႇတြႃး ၼၼ်ႉ ဝႃႈၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 26ပိူဝ်ႈ ၼႆ ၸင်ႇ၊သြႃႇ ပေႃးလု၊ႁွင်ႉ ဢဝ် ၶဝ် လႄႈ ဝၼ်း မိူဝ်ႈၽုၵ်ႈ ၶဝ် ႁဵတ်း မၢင်ႇၵလႃႇ ဢၼ် မူတ်းၸၢင်ႇ ႁူမ်ႈ လူၺ်ႈ ၵၼ် ဢေႃႈ။ လိုၼ်း ၼၼ်ႉ၊မၼ်း ၶဝ်ႈ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သင်ႇ လၢတ်ႈ လွင်ႈ ဢၼ် ၶဝ် ႁဵတ်း ႁႂ်ႈ တူဝ် မူတ်းၸၢင်ႇ တၵ်း ၸေး ဝၼ်း လႂ် ၼၼ်ႉ လႄႈ ဝၼ်း ဢၼ် ၸေး ၼၼ်ႉ ႁႂ်ႈလႆႈ ႁဵတ်း တၢင်းလူႇ ပုၼ်ႈ ၶဝ် ၵေႃႉလႂ် ၵေႃႉ ၼၼ်ႉ ႁင်း ၽႂ် ႁင်း မၼ်း ၼၼ်ႉ ဝႆႉ သေ ဢေႃႈ။ 27မိူဝ်ႈ ဢၼ် ၸမ် တၵ်း ၸေး ၸဵတ်း ဝၼ်း ၼၼ်ႉ ၸိုင်၊ၵူၼ်း မဵဝ်း ၵျူး၊ၵမ်ႈၽွင်ႈ ဢၼ် လုၵ်ႉ သေ ၵႃႈတီႈ မိူင်း ဢႃႇသိ၊မႃး ၸိူဝ်း ၼၼ်ႉ ႁၼ် သြႃႇ ပေႃးလု၊ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ဢေႃႈ။ ၶဝ် ၸင်ႇ တိုၵ်းယူင်း မူႇၵူၼ်း တင်းသဵင်ႈတင်းလူင် လႄႈ တိဢဝ် သြႃႇ ပေႃးလု၊သေယဝ်ႉ၊- 28ပၢဝ်ႇ သႅၼ်ႇ လႄႈ လၢတ်ႈ ဝႃႈ၊ "ၵူၼ်း မဵဝ်း ဢိသရေး၊ၶဝ်႟။ ၸွႆႈထႅမ် ႁဝ်း သေၵမ်း။ ၵေႃႉ ၼႆႉ ပဵၼ် ၵူၼ်း ဢၼ် လႄႇ ၵႂႃႇ ၵူႈတီႈၵူႈလႅၼ် သင်ႇ သွၼ်ပၼ် ႁႂ်ႈ ၵူႈၵေႃႉၵူႈၵူၼ်း ႁဵတ်း ၶတ်းၵၼ် တင်း ၵူၼ်း မဵဝ်း ဢိသရေး၊တင်း တြႃး မူဝ်းသေႇ၊ဢိၵ်ႇတင်း ၵျွင်း ပိၵ်ႈမၢၼ်ႇ ၸဝ်ႈ ၼႆႉ ဢေႃႈ။ လိူဝ် သေ ၼၼ်ႉ မၼ်း ယင်း ဢဝ် ၵူၼ်း တၢင်ႇၸိူဝ်ႉတၢင်ႇၶိူဝ်း သူင်ႇ ၶဝ်ႈ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ၊ႁဵတ်း ႁႂ်ႈ ထႃႇၼႃႉ တီႈ မူတ်းၸၢင်ႇ ၼႆႉ ၵူဝ်ႈၵိူၵ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 29ၶဝ် ဝႃႈ ၼင်ႇ ၼႆ ၵွပ်ႈပိူဝ်ႈ ၶဝ် ယၢမ်ႈ လႆႈ ႁၼ် တရေႃႇၽိမ်ႇ၊ၵူၼ်း ဝဵင်း ဢေးၽႅတ်ႈ၊ၼၼ်ႉ၊မီး ယူႇ လူၺ်ႈ ၵၼ် တင်း သြႃႇ ပေႃးလု၊ၵႃႈၼႂ်း ဝဵင်း လႄႈ ၶဝ် ထၢင်ႇ သြႃႇ ပေႃးလု၊ဢဝ် ၵေႃႉ ၼၼ်ႉ သူင်ႇ ၶဝ်ႈ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ဢေႃႈ။ 30တၢင်း ဢၼ် ယုင်ႈယၢင်ႈ ဢူၼ် မေႃး ၸွတ်ႇ ၵႂႃႇ တင်း ဝဵင်း လႄႈ ၵူၼ်း တင်းလၢႆ ဢွၼ်ၵၼ် လႅၼ်ႈ မႃး တိဢဝ် သြႃႇ ပေႃးလု၊သေ၊တိုတ်ႉၸၼ် ဢွၵ်ႇ ၵႂႃႇ ၵႃႈ ၼွၵ်ႈ ၵျွင်း ပိၵ်ႈမၢၼ်ႇ ၸဝ်ႈ သေယဝ်ႉ၊ဢိုတ်း ၽၵ်းတူ ဝႆႉ ၵမ်းလဵဝ် ဢေႃႈ။- 31မိူဝ်ႈ ဢၼ် မူႇၵူၼ်း တင်းလၢႆ ၵျၢမ်ႇ ႁႃ ဢဝ်တၢႆ သြႃႇ ပေႃးလု၊ယူႇ ၼၼ်ႉ ၸိုင်၊လွင်ႈတၢင်း ဢၼ် ယုင်ႈယၢင်ႈ ဢူၼ် မေႃး ၵႃႈၼႂ်း ဝဵင်း ယေႇရုသလႅမ်ႇ၊တင်း ဝဵင်း ၼၼ်ႉ၊ႁွတ်ႈထိုင် ႁူ ၸဝ်ႈၵွၼ်း တပ်ႉသိုၵ်း ဢၼ် ဢုပ်ႉ ၵူၼ်းသိုၵ်း ရူဝ်းမႃႉ၊ႁဵင် ၼိုင်ႈ ၼၼ်ႉ ၵႂႃႇ ဢေႃႈ။- 32ၸဝ်ႈၵွၼ်း တပ်ႉသိုၵ်း ၼၼ်ႉ၊ႁွင်ႉ ဢဝ် ၶုၼ်သိုၵ်း ၵမ်ႈၽွင်ႈ တင်း ၵူၼ်းသိုၵ်း တင်းလၢႆ ၵမ်းလဵဝ် သေယဝ်ႉ၊လႅၼ်ႈ လူင်း ၵႂႃႇၸူး ၵႃႈတီႈ မူႇၵူၼ်း ၸိူဝ်း ၼၼ်ႉ ဢေႃႈ။ မိူဝ်ႈ ဢၼ် ၶဝ် ႁၼ် မၼ်း လႅၼ်ႈ လူင်း မႃး လူၺ်ႈ ၵၼ် တင်း လုၵ်ႈသိုၵ်း ၸိူဝ်း ၼၼ်ႉ ၸိုင်၊ၶဝ် ယင်း ဢမ်ႇ ပေႃႉ ယႅၼ်ႉ သြႃႇ ပေႃးလု၊လႄႈ ၵိုတ်း ယူႇ ဢေႃႈ။- 33ၸဝ်ႈၵွၼ်း တပ်ႉသိုၵ်း ၼၼ်ႉ ၸင်ႇ ၵႂႃႇ ၸမ် ၸမ် လႄႈ တိ ၺွပ်း ဢဝ် သြႃႇ ပေႃးလု၊သေယဝ်ႉ၊ပူင်ဢမိင်ႉ ႁႂ်ႈ ဢဝ် ၸိူၵ်ႈလဵၵ်း သွင် သဵၼ်ႈ မတ်ႉ ဝႆႉ ယဝ်ႉ ၸင်ႇ၊ထၢမ် လႄႈ ဝႃႈ၊ "ၵေႃႉ ၼႆႉ ပဵၼ် ၽူႈလႂ်။ မၼ်း ႁဵတ်း ၽိတ်း ၵႃႈသင် ယဝ်ႉ၊" ဝႃႈ ၼင်ႇ ၼႆ ဢေႃႈ။- 34ၵူၼ်း ဢၼ် ၸု ဢၼ် တုမ် ၵမ်ႈၽွင်ႈ ပၢဝ်ႇ လၢတ်ႈ ယေႈ ၸိူဝ်ႉ၊ၵမ်ႈၽွင်ႈ ပၢဝ်ႇ လၢတ်ႈ ယေႈ မဵဝ်း ဢေႃႈ။ ပိူဝ်ႈ ဢၼ် မီး ၵႂၢမ်း လၢႆ ၸိူဝ်ႉ လၢႆ မဵဝ်း လႄႈ ၸဝ်ႈၵွၼ်း တပ်ႉသိုၵ်း ၼၼ်ႉ၊ဢမ်ႇ ၸၢင်ႈ ႁု ဢၼ် မၢၼ်ႇ ဢၼ် မႅၼ်ႈ လႆႈ ယဝ်ႉ ၸင်ႇ၊ပူင်ဢမိင်ႉ ႁႂ်ႈ ၵူၼ်းသိုၵ်း မၼ်း ၸိူဝ်း ၼၼ်ႉ ဢဝ် သြႃႇ ပေႃးလု၊ၵႂႃႇ ၵႃႈၼႂ်း တပ်ႉ သေ ဢေႃႈ။- 35မိူဝ်ႈ ဢၼ် ၶဝ် ႁွတ်ႈထိုင် ၶူဝ်လႆ ၵႂႃႇ ၼၼ်ႉ ၸိုင်၊ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ၊ႁၢဝ်ႉ ၵျၢမ်း ၼႃႇ လူင်လၢင် တေႃႇထိုင်ႁွတ်ႈ ထၢၼ်ႈပေႃး လုၵ်ႈသိုၵ်း ၶဝ် လႆႈ ႁွပ်ႇ ဢဝ် သြႃႇ ပေႃးလု၊ၵႂႃႇ ဢေႃႈ။- 36ၵူၼ်း တင်းသဵင်ႈတင်းလူင် ၸွမ်း မႃး သေယဝ်ႉ၊ႁွင်ႉသႅၼ်ႇ လႄႈ ဝႃႈ၊ "ဢဝ် မၼ်း တၢႆ တႃႉ၊" ဝႃႈ ၼင်ႇ ၼႆ ယူႇ ဢေႃႈ။ 37သြႃႇ ပေႃးလု၊ၼၼ်ႉ၊မိူဝ်ႈ ဢၼ် ၸမ် တၵ်း ၶဝ်ႈ တပ်ႉ ၵႂႃႇ ၸိုင်၊ထၢမ် ၸဝ်ႈၵွၼ်း တပ်ႉသိုၵ်း ၼၼ်ႉ လႄႈ ဝႃႈ၊ "ၸွင်ႇ ၵဝ်ၶႃႈ လၢတ်ႈ ၵႂၢမ်း တေႃႇ ၸဝ်ႈ ၶုၼ် လႆႈ ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ။ 38မၼ်း ၶိုၼ်း လၢတ်ႈ လႄႈ ဝႃႈ၊ "မႂ်း မေႃ လၢတ်ႈ ၵႂၢမ်း ၵရိၵ်ႉ၊ႁိုဝ်း။ ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊မႂ်း ဢမ်ႇၸႂ်ႈ ၵူၼ်း ဢေးၵျိပ်ႉ၊ဢၼ် လုၵ်ႉၽိုၼ်ႉ မိူင်း မိူဝ်ႈ ပူၼ်ႉမႃး ၼၼ်ႉ၊ဢွၼ်ႁူဝ် ၵူၼ်း သီႇ ႁဵင် ဢွၵ်ႇ ၵႂႃႇ ၵႃႈၼႂ်း ထိူၼ်ႇ ၼၼ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 39သြႃႇ ပေႃးလု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ပဵၼ် ၵူၼ်း မဵဝ်း ၵျူး၊ၸႃႇတိ ဝဵင်း တႃႇသု၊မိူင်း ၵိလိၵိ၊ၶႃႈ လႄႈ ပဵၼ် ၵူၼ်း ဝဵင်း ၸိုဝ်ႈသဵင် ယႂ်ႇ ၼၼ်ႉ ၵေႃႉ ၼိုင်ႈ ဢေႃႈ။ ႁဵတ်း ၵျေးၸူး ပၼ် ဢၶႂၢင်ႉ ႁႂ်ႈ ၵဝ်ၶႃႈ လႆႈ လၢတ်ႈ တေႃႇ ၵူၼ်း ၸိူဝ်း ၼႆႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 40ၸဝ်ႈၵွၼ်း တပ်ႉသိုၵ်း ၵေႃႈ၊ပၼ် ဢၶႂၢင်ႉ တီႈ မၼ်း လႄႈ သြႃႇ ပေႃးလု၊ၸုၵ်း ယူႇ ၵႃႈၼိူဝ် ၶူဝ်လႆ ယဝ်ႉ ၸင်ႇ၊ၼႄ မိုဝ်း ႁႂ်ႈ ၵူၼ်း တင်းလၢႆ ယူႇတဵတ်ႇတဵတ်ႇ ဢေႃႈ။ မိူဝ်ႈ ဢၼ် ၶဝ် တဵတ်ႇ ယဵၼ် ၵႂႃႇ ၼၼ်ႉ၊မၼ်း လၢတ်ႈ တေႃႇ ၶဝ် ၼႂ်း ၽႃႇသႃႇ ၵႂၢမ်း ႁေႇပြႄး၊လႄႈ ဝႃႈ ၸမ်ႉ၊-
Copyright
Learn More


text:
1မိူဝ်ႈ ၼၼ်ႉ၊ၼႂ်း တမၢၼ်ႇၵၢင်ႁၢဝ် ၸဵတ်း ပႃး ဢၼ် မီး ၵွၵ်း ၸဵတ်း လုၵ်ႈ ၼၼ်ႉ ပႃး ၼိုင်ႈ မႃး လၢတ်ႈ တီႈ ၵဝ် လႄႈ ဝႃႈ၊ "မႃး တႃႉ။ ၵဝ် တၵ်း ၼႄပျႃး မႂ်း လွင်ႈတၢင်း ဢၼ် တၵ်း ႁဵတ်း ၸိူဝ်ႉ ၼင်ႇ ႁိုဝ် ပၼ်တၢမ်ႇ တီႈ မႄႈမွၵ်ႇယႃႈ ဢၼ် မီး ၸိုဝ်ႈသဵင် ဢၼ် ဝႃႈ၊ဝဵင်း လူင် ဢၼ် တႄႇတင်ႈ ဝႆႉ၊ၵႃႈတီႈ ႁိမ်း မႄႈၼမ်ႉ ဢၼ် ၼမ်ၼႃႇ ၼၼ်ႉ ဢေႃႈ။- 2ၶုၼ်ႁေႃၶမ်း လေႃးၵီႇ တင်းလၢႆ ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ ၵၼ် တင်း မၼ်း ယဝ်ႉ။ ၵူၼ်းလေႃးၵီႇ တင်းလၢႆ ၵေႃႈ၊မဝ်း လူၺ်ႈ ၼမ်ႉလဝ်ႈ မၢၵ်ႇၸပိတ်ႉ ဢၼ် ပဵၼ် တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ မၼ်း ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 3ဝိၺိၺ်ႇ ၸဝ်ႈ ဢုပ်ႉပိူင်ႇ ၵဝ် သေယဝ်ႉ၊တမၢၼ်ႇၵၢင်ႁၢဝ် ဢဝ် ၵဝ် ၵႂႃႇ သူင်ႇ ၵႃႈတီႈ ထိူၼ်ႇလႅင်ႉ ဢေႃႈ။ တီႈ ၼၼ်ႈ ၵဝ် လႆႈ ႁၼ် မႄႈယိင်း ၵေႃႉ ၼိုင်ႈ ၼင်ႈ ယူႇ ၵႃႈၼိူဝ် တူဝ်ထိူၼ်ႇႁၢႆႉ ဢၼ် မီး ၶူၼ် လႅင်ၵမ်ႇ သေလႄႈ ၵႃႈၼိူဝ် တူဝ်ထိူၼ်ႇ တင်း တူဝ် တင်း ၶိင်း ၼၼ်ႉ တႅမ်ႈ ၼႃႇမႃႉ ၸိုဝ်ႈသဵင် ဢၼ် ယႃႉသရေႇ ၽြႃးပဵၼ်ၸဝ်ႈ ဝႆႉ ဢေႃႈ။ မၼ်း မီး ႁူဝ် ၸဵတ်း ႁူဝ် ဢိၵ်ႇတင်း မီး ၶဝ် သိပ်း လႅမ်ႈ ဢေႃႈ။- 4မႄႈယိင်း ၼၼ်ႉ ၼုင်ႈ ၶူဝ်း ဢၼ် လႅင်၊ဢိၵ်ႇတင်း ၶူဝ်း ဢၼ် ၵမ်ႇ သေလႄႈ ဢဝ် တင်း ၶိူင်ႈ ၶူဝ်း ၶမ်း လႂ်၊သႅင် လႂ်၊တင်း သႅင် ပူးလႄး လႂ်၊ႁၢင်ႈ ၶိူင်ႈ ဝႆႉ ဢေႃႈ။ ၵႃႈၼႂ်း မိုဝ်း မၼ်း ၼၼ်ႉ ၵေႃႈ ယိပ်းၵမ် ၵွၵ်းၶမ်း ဢၼ် တဵမ် ဝႆႉ တင်း တၢင်း ဢၼ် လီႁင်ႈ လီ ဝူၺ်ႇ၊ဢိၵ်ႇတင်း တၢင်း ဢၼ် ၵူဝ်ႈၵိူၵ်ႇ မေႇထုင်ႇ ဢၼ် ဢမ်ႇတြႃး တူဝ်ၸဝ်ႈၵဝ်ႇ ၼၼ်ႉ ဢေႃႈ။- 5ၵႃႈတီႈ ၼႃႈၽၢၵ်ႇ မၼ်း ၼၼ်ႉ တႅမ်ႈ ၸိုဝ်ႈ တႅမ်ႈ သဵင် ဢၼ် မီး ဢထိၵ်ႈပႄႇ ဢၼ် လိုၵ်ႉ ဢၼ် လမ်ႇ လႄႈ ဝႃႈ ၸမ်ႉ၊ "ဝဵင်း လူင် ပႃႇပုလုၼ်ႇ၊ဢၼ် ပဵၼ် မႄႈ ၵႃႈတီႈ မႄႈမွၵ်ႇယႃႈ တင်းလၢႆ၊ပဵၼ် မႄႈ ၵႃႈတီႈ တၢင်း ဢၼ် လီႁင်ႈ လီ ဝူၺ်ႇ ၵႃႈၼိူဝ် မိူင်း လေႃးၵႃႉ တင်းလၢႆ၊" ဝႃႈ ၼင်ႇ ၼႆ ဝႆႉ ဢေႃႈ။- 6ၵဝ် သမ်ႉ ႁၼ် မႄႈယိင်း ၼၼ်ႉ မဝ်း လူၺ်ႈ လိူတ်ႈ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း လူၺ်ႈ လိူတ်ႈ ၶဝ် ၸိူဝ်း ဢၼ် လႆႈ ၶၢမ်ႇတၢႆ ၵွပ်ႈပိူဝ်ႈ ၶဝ် မီး သဵတ်ႈၸႃႇ တေႃႇ ၸဝ်ႈ ယေႇသု၊ၼၼ်ႉ ဢေႃႈ။ မိူဝ်ႈ ဢၼ် ၵဝ် ႁၼ် မၼ်း ၼၼ်ႉ ၸိုင်၊ၵဝ် ဢၢမ်း ၼႃႇ လူင်လၢင် ဢေႃႈ။ 7တမၢၼ်ႇၵၢင်ႁၢဝ် ၼၼ်ႉ ၵေႃႈ ထၢမ် ၵဝ် လႄႈ ဝႃႈ၊ "ႁဵတ်းသင် လႄႈ မႂ်း ဢၢမ်း ၼႃႇ လူင်လၢင် ထၢၼ်ႇ ၼႆႉ။ ၵဝ် တၵ်း မွၵ်ႇလၢတ်ႈ ၼႄ မႂ်း ဢၼၢၵ်ႈ ဢထိၵ်ႈပႄႇ ဢၼ် လိုၵ်ႉ ဢၼ် လမ်ႇ လွင်ႈ မႄႈယိင်း ၼႆႉ၊ဢိၵ်ႇတင်း လွင်ႈ တူဝ်ထိူၼ်ႇႁၢႆႉ ဢၼ် မီး ႁူဝ် ၸဵတ်း ႁူဝ်၊ဢိၵ်ႇတင်း မီး ၶဝ် သိပ်း လႅမ်ႈ သေလႄႈ ပႃး ဢဝ် မႄႈယိင်း ၵႂႃႇ ၼၼ်ႉ ဢေႃႈ။- 8တူဝ်ထိူၼ်ႇႁၢႆႉ ၼၼ်ႉ မိူဝ်ႈ ဢွၼ်တၢင်း ၼၼ်ႉ ယၢမ်ႈ မီး ဢသၢၵ်ႈ မႃး သေလႄႈ မိူဝ်ႈလဵဝ် ဢမ်ႇ မီး ဢသၢၵ်ႈ ယဝ်ႉ၊မၼ်း တၵ်း ဢွၵ်ႇ သေ မိူင်း မရၼႃႉ မႃး လႄႈ ၵႂႃႇၸူး တီႈ ဢၼ် လု ဢၼ် လႅဝ် ၼၼ်ႉ ဢေႃႈ။ ၵူၼ်း ဢၼ် ယူႇ ၵႃႈၼိူဝ် လိၼ်မိူင်း တင်းလၢႆ ဢၼ် ၸႃႉၸဵမ် ၵမ်ႇၽႃႇ ၸႃႉ တႄႇပဵၼ် မႃး လႄႈ ၸိုဝ်ႈသဵင် ၶဝ် ဢမ်ႇ လႆႈ တႅမ်ႈ မၢႆ ဝႆႉ ၵႃႈၼႂ်း ၵဵၼ်လိၵ်ႈ ဢသၢၵ်ႈ ၸိူဝ်း ၼၼ်ႉ၊မိူဝ်ႈ ဢၼ် ၶဝ် ႁၼ် တူဝ်ထိူၼ်ႇႁၢႆႉ ဢၼ် မိူဝ်ႈၵွၼ်ႇ ယၢမ်ႈ မီး ဢသၢၵ်ႈ မႃး သေလႄႈ မိူဝ်ႈလဵဝ် ဢမ်ႇ မီး ဢသၢၵ်ႈ ယဝ်ႉ၊ၵူၺ်းၵႃႈ သမ်ႉ တေ ၶိုၼ်း ပဵၼ် မႃး ထႅင်ႈ ၼၼ်ႉ ၸိုင်၊တၵ်း ဢၢမ်း ၼႃႇ လူင်လၢင် ဢေႃႈ။ 9"လွင်ႈ ဢၼ် ၼႆႉ ၸမ်ႉ၊တၵ်း လႆႈ မီး ၺၢၼ်ႇ ပိင်ႇၺႃႇ ဢေႃႈ။ ႁူဝ် ၸဵတ်း ႁူဝ် ၼၼ်ႉ ပဵၼ် လွႆ ၸဵတ်း လုၵ်ႈ ဢၼ် မႄႈယိင်း ၼၼ်ႉ ၼင်ႈ ယူႇ ၵႃႈၼိူဝ် ၶဝ် ၼၼ်ႉ ဢေႃႈ။ ၶုၼ်ႁေႃၶမ်း ၸဵတ်း ပႃး ၵေႃႈ ပဵၼ် ဢေႃႈ။- 10ႁႃႈ ပႃး ၼၼ်ႉ တူၵ်း ယဝ်ႉ။ ပႃး ၼိုင်ႈ ယင်း ဢုပ်ႉပိူင်ႇ မီး ယူႇ ဢေႃႈ။ ပႃး ၼိုင်ႈ ၸမ်ႉ၊ယင်း ဢမ်ႇ ပႆႇ မႃး လူးၵွၼ်ႇ။ မိူဝ်ႈ ဢၼ် မၼ်း ႁွတ်ႈမႃး ၼၼ်ႉ ၸိုင်၊မၼ်း တေ လႆႈ ဢုပ်ႉပိူင်ႇ ၵမ်းဢွၼ်ႇၼိုင်ႈ ၵူၺ်း ဢေႃႈ။- 11တူဝ်ထိူၼ်ႇႁၢႆႉ ဢၼ် မိူဝ်ႈ ဢွၼ်တၢင်း ယၢမ်ႈ မီး ဢသၢၵ်ႈ မႃး သေလႄႈ မိူဝ်ႈလဵဝ် ဢမ်ႇ မီး ဢသၢၵ်ႈ ယဝ်ႉ ၼၼ်ႉ ၸမ်ႉ၊ပဵၼ် ၶုၼ်ႁေႃၶမ်း ပႃး တီႈ ပႅတ်ႇ ဢေႃႈ။ မၼ်း ၼၼ်ႉ ပဵၼ် ၵေႃႉ ဢၼ် ၶဝ်ႈပႃး ၵႃႈၼႂ်း ၸဵတ်း ပႃး ၼၼ်ႉ ၼင်ႇၵဝ်ႇ လႄႈ ပဵၼ် ၵေႃႉ ဢၼ် ၵႂႃႇၸူး တီႈ ဢၼ် လု ဢၼ် လႅဝ် ဢေႃႈ။ 12"ၶဝ် သိပ်း လႅမ်ႈ ဢၼ် မႂ်း ႁၼ် ၼၼ်ႉ ပဵၼ် ၶုၼ်ႁေႃၶမ်း သိပ်း ပႃး ဢၼ် ယင်း ဢမ်ႇ ပႆႇ လႆႈ ဢုပ်ႉပိူင်ႇ မိူင်း ၼၼ်ႉ ဢေႃႈ။ ၵူၺ်းၵႃႈ၊ၶဝ် တိုၼ်း တၵ်း လႆႈ ဢႃႇၼႃႇ ဢၼ် ပဵၼ် မိူၼ် ၸိူဝ်ႉ ၼင်ႇ ၶုၼ်ႁေႃၶမ်း တင်းလၢႆ ၼၼ်ႉ သေလႄႈ ဢုပ်ႉပိူင်ႇ ၼႃႇရီႇ ၼိုင်ႈ လူၺ်ႈ ၵၼ် တင်း တူဝ်ထိူၼ်ႇႁၢႆႉ ၼၼ်ႉ ဢေႃႈ။- 13ၶုၼ်ႁေႃၶမ်း သိပ်း ပႃး ၼၼ်ႉ တၵ်း ၽွမ်ႉၸႂ် ၵၼ် သေလႄႈ ဢဝ် ဢႃႇၼႃႇ ဢိၵ်ႇတင်း တၼ်းၶူဝ်း ၶဝ် ၼၼ်ႉ ဢၢပ်ႈပၼ် တီႈ တူဝ်ထိူၼ်ႇ ႁၢႆႉ ၼၼ်ႉ ဢေႃႈ။- 14ၶဝ် တၵ်း တိုၵ်းတေႃး ၵၼ် တင်း သူဝ်းဢွၼ်ႇ ၸဝ်ႈ ဢေႃႈ။ ၵူၺ်းၵႃႈ၊သူဝ်းဢွၼ်ႇ ၸဝ်ႈ ၼၼ်ႉ ၽွမ်ႉ လူၺ်ႈ ၵၼ် တင်း ၶဝ် ၸိူဝ်း ဢၼ် မၼ်းၸဝ်ႈ လိူၵ်ႈၵဵပ်း ႁွင်ႉ ဢဝ် ဝႆႉ၊ပဵၼ် တပႄး ဢၼ် မီး သဵတ်ႈၸႃႇ တင်းလၢႆ ၼၼ်ႉ လႄႈ လႆႈ ပႄႉၼႅင်ႇ ဢေႃႈ။ ၵွပ်ႈပိူဝ်ႈ မၼ်းၸဝ်ႈ ပဵၼ် ၸဝ်ႈၽြႃး ၵႃႈၼိူဝ် ၽြႃး တင်းလၢႆ၊ပဵၼ် ၶုၼ်ႁေႃၶမ်း ၵႃႈၼိူဝ် ၶုၼ်ႁေႃၶမ်း တင်းလၢႆ ဢေႃႈ။ 15"မႄႈၼမ်ႉ တင်းလၢႆ ဢၼ် မႂ်း ႁၼ် မႄႈမွၵ်ႇယႃႈ ၼင်ႈ ယူႇ ၼၼ်ႉ ပဵၼ် ၵူၼ်း ၵူႈ မိူင်း မိူင်း၊ၵူၼ်း ၵူႈ ၸိူဝ်ႉၸၢတ်ႈ ၵူႈၶိူဝ်းၶိူဝ်း၊ဢၼ် လၢတ်ႈ ၵႂၢမ်း ၽႃႇသႃႇ ၵူႈမဵဝ်းမဵဝ်း ၼၼ်ႉ ယဝ်ႉ။- 16ၶဝ် သိပ်း လႅမ်ႈ ဢၼ် မႂ်း ႁၼ်၊ဢိၵ်ႇတင်း တူဝ်ထိူၼ်ႇႁၢႆႉ ၼၼ်ႉ ၶဝ် တၵ်း ဢွၼ်ၵၼ် ၸင်း မႄႈမွၵ်ႇယႃႈ ၼၼ်ႉ လႄႈ တၵ်း ႁိမ်ႁူင်ႇ ဢဝ် ၵႃႈ ဢၼ် မၼ်း မီး ၼၼ်ႉ သေယဝ်ႉ၊ႁႂ်ႈ မၼ်း ယူႇ တူဝ်ပူၺ် သေလႄႈ တၵ်း ၶူပ်း ၵိၼ် ၼိူဝ်ႉ မၼ်း ဢေႃႈ။ တၵ်း ဢဝ် ၽႆး တုတ်ႇ မၼ်း ပႅတ်ႈ ဢေႃႈ။- 17လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ တိုၵ်းယူင်း ၵႃႈၼႂ်း ၸႂ် ၶဝ်၊ႁႂ်ႈ ၶဝ် ႁဵတ်း ၸွမ်း တၢင်းၵျၢမ်ႇတၢင်းပွင် မၼ်းၸဝ်ႈ၊ဢိၵ်ႇတင်း ၽွမ်ႉၸႂ် ၵၼ် လႄႈ ဢဝ် တၼ်းၶူဝ်း ၶဝ် ဢၢပ်ႈပၼ် တီႈ တူဝ်ထိူၼ်ႇႁၢႆႉ ႁႂ်ႈ ဢုပ်ႉပိူင်ႇ တေႃႇထိုင်ႁွတ်ႈ လႆႈ ဢွင်ႇ မႅင်ႇ ပဵၼ် မႃး ၸွမ်းၼင်ႇ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ မီး ဝႆႉ ၼၼ်ႉ ဢေႃႈ။ 18"မႄႈယိင်း ဢၼ် မႂ်း ႁၼ် ၼၼ်ႉ ပဵၼ် ဝဵင်း လူင် ဢၼ် ဢုပ်ႉပိူင်ႇ ၵႃႈၼိူဝ် ၶုၼ်ႁေႃၶမ်း တင်းသဵင်ႈတင်းလူင် ၵႃႈၼိူဝ် လိၼ်မိူင်း ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၵဝ် ပေႃးလု၊ဢၼ် ပဵၼ် ၶႃႈ ၸဝ်ႈ ယေႇသု ၶရိၸ်ႈ၊လႄႈ ပဵၼ် တမၢၼ်ႇၸဝ်ႈ ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ႁွင်ႉ ဢဝ် ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ မၼ်းၸဝ်ႈ ၼၼ်ႉ တႅမ်ႈလိၵ်ႈ ပၼ် ၵႂႃႇ ႁႂ်ႈလႆႈ ႁု ဢေႃႈ။ 2ၶၢဝ်ႇတြႃးသိူဝ်းပျေႃႇ ၸဝ်ႈ ၼႆႉ ပဵၼ် တြႃး ဢၼ် ၽြႃးပဵၼ်ၸဝ်ႈ ဢဝ် တင်း သူပ်း ပရေႃးၽႅတ်ႈ တင်းလၢႆ ပၼ် ၵတိ ဝႆႉ ၸဵမ်မိူဝ်ႈ ဢွၼ်တၢင်း ၼၼ်ႉ လႄႈ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ဢၼ် မူတ်းၸၢင်ႇ ၸဝ်ႈ ၼၼ်ႉ ဢေႃႈ။- 3ၶၢဝ်ႇတြႃးသိူဝ်းပျေႃႇ ၼႆႉ ပဵၼ် ၶၢဝ်ႇ တြႃး လွင်ႈ လုၵ်ႈ မၼ်းၸဝ်ႈ ဢၼ် ဝႃႈ၊ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ၸွမ်းၼင်ႇ ၸႃႇတိ ၵူၼ်းပဵၼ် ၸိူဝ်ႉၶိူဝ်း ၶုၼ်ႁေႃၶမ်း တႃႇဝိတ်ႈ၊လႄႈ၊- 4ၸွမ်းၼင်ႇ ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ၼႄပျႃး လူၺ်ႈ တၼ်းၶူဝ်း ဢၼ် ယႂ်ႇ ၼႃႇ ႁႂ်ႈ ႁု ဝႃႈ မၼ်းၸဝ်ႈ ပဵၼ် လုၵ်ႈၽြႃးပဵၼ်ၸဝ်ႈ ၵွပ်ႈပိူဝ်ႈ မၼ်းၸဝ်ႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။- 5ၵွပ်ႈ လူၺ်ႈ၊ၸဝ်ႈ ယေႇသု၊ၼႆႉ လႄႈ ၽြႃးပဵၼ်ၸဝ်ႈ ပၼ် ဢၶႂၢင်ႉ ၵျေးၸူး တီႈ ၵဝ် ႁႂ်ႈလႆႈ ပဵၼ် တမၢၼ်ႇၸဝ်ႈ ဢၼ် တၵ်း ဢွၼ်ႁူဝ် ၵူၼ်း ၵူႈၸိူဝ်ႉၵူႈၶိူဝ်း လႆႈ ယုမ်ႇမၢတ်ႈ လႄႈ ထွမ်ႇဢဝ် ၵႂၢမ်း မၼ်းၸဝ်ႈ ၵႃႈၼႂ်း ၼႃႇမႃႉ ၸိုဝ်ႈသဵင် ၸဝ်ႈ ၶရိၸ်ႈ၊ဢေႃႈ။- 6သူ ၸိူဝ်း ဢၼ် ပဵၼ် ၵူၼ်း ဝဵင်း ရူဝ်းမႃႉ၊တင်းလၢႆ ၵေႃႈ လႆႈ ၶဝ်ႈပႃး ၼႂ်း တၢင်း ဢၼ် ၽြႃးပဵၼ်ၸဝ်ႈ ႁွင်ႉ ဝႆႉ ႁႂ်ႈလႆႈ ပဵၼ် ၵူၼ်း ၸဝ်ႈ ယေႇသု ၶရိၸ်ႈ၊ၼၼ်ႉ ၼင်ႇၵဝ်ႇ ဢေႃႈ။ 7ပိူဝ်ႈ ၼႆ လႄႈ ၵဝ် ၸင်ႇ မီး လိၵ်ႈ ပၼ် ၵႂႃႇ တီႈ သူ ၵူၼ်း ဝဵင်း ရူဝ်းမႃႉ၊တင်းလၢႆ ဢၼ် ၽြႃးပဵၼ်ၸဝ်ႈ ႁဝ်း ႁၵ်ႉပႅင်း လႄႈ ႁွင်ႉ ဢဝ် ဝႆႉ ႁႂ်ႈ ပဵၼ် ၵူၼ်း မူတ်းၸၢင်ႇ မၼ်းၸဝ်ႈ ၼၼ်ႉ ဢေႃႈ။ ႁႂ်ႈ ပေႃႈ ႁဝ်းၶႃႈ ၽြႃးပဵၼ်ၸဝ်ႈ ဢိၵ်ႇတင်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ပၼ် သု ၵျေးၸူး ဢိၵ်ႇတင်း တၢင်းၼိမ် တီႈ သူ သေၵမ်း လူၺ်ႈ။ 8ဢွၼ်တၢင်း သေပိူၼ်ႈ ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ၵႃႈၼႂ်း ၼႃႇမႃႉ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊ပုၼ်ႈ သူ တင်းသဵင်ႈတင်းလူင်၊ၵွပ်ႈပိူဝ်ႈ ၵူၼ်းမိူင်း ၶူင်းၵၢင် ၵူႈတီႈၵူႈလႅၼ် လႆႈ ငိၼ်း ၶၢဝ်ႇ လွင်ႈတၢင်း ယုမ်ႇမၢတ်ႈ သူ ယဝ်ႉ ၼၼ်ႉ ဢေႃႈ။- 9လွင်ႈ ဢၼ် ၵဝ် လၢတ်ႈ ၼႆႉ ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ယူႇ ဝႃႈၼႆ၊ၽြႃးပဵၼ်ၸဝ်ႈ ဢၼ် ၵဝ် ပႃးၸႂ် ပႃး ၶေႃး ထၢမ်းၵၢၼ် ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လွင်ႈ လုၵ်ႈ မၼ်းၸဝ်ႈ ၼၼ်ႉ ၶၢမ်ႇသၢၵ်ႈသေႇ ဢေႃႈ။ မၼ်းၸဝ်ႈ ႁု လွင်ႈ ဢၼ် ၵဝ် ၶုၵ်းၸႂ်လႆႈ သူ ယူႇ သေႇ သေႇ လႄႈ သူးတွင်း ပုၼ်ႈ သူ ယူႇ ဢမ်ႇထၢတ်ႇ ၼၼ်ႉ ဢေႃႈ။- 10ၵဝ် လဝ်ႈ ယွၼ်း ၽြႃးပဵၼ်ၸဝ်ႈ ပေႃး မၼ်းၸဝ်ႈ မီး ဢလူဝ်ႇ ၸိုင်၊ႁႂ်ႈ ၵဝ် လႆႈ ၸဵဝ်း ၵႂႃႇလႄႇ သူ ဢေႃႈ။- 11ၼင်ႇ ႁိုဝ် တၵ်း လႆႈ ပၼ် ဢဵၼ် ပၼ်ႁႅင်း သူ လႄႈ ၽႄမႅင်ႇ ပၼ် ၽၢႆႇ ၸႂ်ဝိၺိၺ်ႇ တီႈ သူ ၸိုင်၊ၵဝ် ၶႂ်ႈ ထူပ်းၺႃး သူ တႄႉတႄႉ ဢေႃႈ။- 12ၼင်ႇ ၼၼ် လႄႈ တၢင်းယုမ်ႇမၢတ်ႈ သူ တေ ပၼ်ႁႅင်း တီႈ ၵဝ် လႄႈ တၢင်းယုမ်ႇမၢတ်ႈ ၵဝ် ၵေႃႈ တေ ပၼ်ႁႅင်း တီႈ သူ ဢေႃႈ။ 13ပီႈၼွင်ႉ ၶဝ်႟။ ၵဝ် ၶိုင် ပွင် ႁႂ်ႈလႆႈ ၵႂႃႇလႄႇ သူ လၢႆ ပွၵ်ႈ ယဝ်ႉ သေၵေႃႈ ၵွပ်ႈ မဵဝ်း ၼိုင်ႈ ယဝ်ႉ မဵဝ်း ၼိုင်ႈ လႄႈ ဢမ်ႇ ၸၢင်ႈ ၵႂႃႇ ဝႃႈၼႆ၊ႁု ထွမ်ႇ သေၵမ်း။ ၸိူဝ်ႉ ၼင်ႇ ဢၼ် ၵဝ် လႆႈ ဢၵျူဝ်း ၵႃႈၼႂ်း ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ်ႈ ပဵၼ် တပႄး ၸဝ်ႈ ယေႇသု၊မႃး ၼၼ်ႉ၊ၵႃႈၼႂ်း သူ ၼႆႉ ၵေႃႈ ၵဝ် ၶႂ်ႈလႆႈ ဢၵျူဝ်း ၸိူဝ်ႉ ၼင်ႇ ၼၼ် ယူႇ ၼင်ႇၵဝ်ႇ ဢေႃႈ။- 14ၵဝ် ပဵၼ် ၼီႈ မီး တႃႇဝုၼ်ႇ ႁေႃး ၶၢဝ်ႇတြႃးသိူဝ်းပျေႃႇ ပၼ် ၵူၼ်း တင်းလၢႆ၊ၸႃႉၸဵမ် ၵူၼ်း ယဵၼ်ႇငႄႈ တင်း ၵူၼ်းလိူင်း၊ၵူၼ်း မီး ပိင်ႇၺႃႇ၊တင်း ၵူၼ်း ဢမ်ႇ မီး ပိင်ႇၺႃႇ တင်းလၢႆ လႄႈ၊- 15ၵဝ် မီး ၸႂ် ၸေႇတၼႃႇ ႁႅင်း ယႂ်ႇ ၼႃႇ ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ပၼ် သူ ဢၼ် ပဵၼ် ၵူၼ်း ဝဵင်း ရူဝ်းမႃႉ၊ၼၼ်ႉ ဢေႃႈ။ 16ၵဝ် တိုၼ်း ဢမ်ႇ ၵူဝ် ဢမ်ႇ ဢၢႆ ပိူၼ်ႈ ၼႂ်း လွင်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ဢေႃႈ။ လွင်ႈ မၼ်း ၸမ်ႉ၊ၶၢဝ်ႇတြႃးသိူဝ်းပျေႃႇ ၸဝ်ႈ ပဵၼ် တၼ်းၶူဝ်း ၽြႃးပဵၼ်ၸဝ်ႈ ဢၼ် ၸၢင်ႈ ၵႄႇၶျွတ်ႈ ဢဝ် ၶဝ် ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ တင်းသဵင်ႈတင်းလူင်၊ဢၼ် ၵူၼ်း မဵဝ်း ၵျူး၊ၶဝ် လႆႈ ၶၢမ်ႇ ဢဝ် ဢွၼ်တၢင်း ပိူၼ်ႈ လႄႈ ၵူၼ်း မဵဝ်း ၵရိၵ်ႉ၊လႆႈ ၶၢမ်ႇ ဢဝ် လိုၼ်းလင် ၼၼ်ႉ ဢေႃႈ။- 17ၶၢဝ်ႇငၢဝ်း တြႃး သိူဝ်းပျေႃႇ ၸဝ်ႈ ၽုၺ်ႇပျႃး လၢတ်ႈၼႄ လွင်ႈ ဢၼ် ၽြႃးပဵၼ်ၸဝ်ႈ ႁဵတ်း ႁႂ်ႈ ၵူၼ်း ႁွတ်ႈထိုင် တၢင်း ဢၼ် သိုဝ်ႈ တေႃႇ၊ဢၼ် တႄႇ ၼိူဝ် တၢင်း ဢၼ် ယုမ်ႇမၢတ်ႈ ၸဵမ် တီႈ ၸႃႉ တေႃႇ တီႈသုတ်း၊ၼၼ်ႉ ဢေႃႈ။ ၸွမ်းၼင်ႇ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ၊ "ၵေႃႉ ဢၼ် သိုဝ်ႈတေႃႇ ၵွပ်ႈ လူၺ်ႈ တၢင်းယုမ်ႇမၢတ်ႈ ၼၼ်ႉ မၼ်း တၵ်း ဢသၢၵ်ႈလိပ်း ဢေႃႈ။" ဝႃႈ ၼင်ႇ ၼႆ ဢေႃႈ။ 18လွင်ႈတၢင်း ဢၼ် ၽြႃးပဵၼ်ၸဝ်ႈ တၵ်း ၸီႇယၢင်ႇ ပၼ်တၢမ်ႇ ဢပျတ်ႈ ၼၼ်ႉ ၼႄပျႃး ၵႃႈတီႈ မိူင်း ၽႃႉၵၢင်ႁၢဝ် ႁႂ်ႈလႆႈ ႁွတ်ႈထိုင် ၼိူဝ် ၶဝ် ၸိူဝ်း ဢၼ် ၽိတ်းပိူင်ႈ ၽြႃး တြႃး၊ဢိၵ်ႇတင်း ႁဵတ်း ဢၼ် ႁၢႆႉမိူၵ်ႈ ဢမ်ႇတြႃး ၵူႈၸိူဝ်ႉၵူႈပိူင် သေလႄႈ၊ဢဝ် တၢင်း ႁၢႆႉမိူၵ်ႈ ၶဝ် လပ်ႉ မွတ်ႇ ဝႆႉ တြႃး ၸဝ်ႈ ဢၼ် ၸႅတ်ႈ မၢၼ်ႇ ၼၼ်ႉ ဢေႃႈ။- 19ၽြႃးပဵၼ်ၸဝ်ႈ တၵ်း ၸီႇယၢင်ႇ ပၼ်တၢမ်ႇ ၶဝ် ၵွပ်ႈပိူဝ်ႈ ဢၼ် ၶဝ် ထုၵ်ႇလီ ႁု လွင်ႈ ၽြႃးပဵၼ်ၸဝ်ႈ ၼၼ်ႉ ၽုၺ်ႇ ဝႆႉ ထၢင်ႇထၢင်ႇသႃးသႃး ပၼ် ၶဝ် ယဝ်ႉ ဢေႃႈ။ ၽြႃးပဵၼ်ၸဝ်ႈ ၽုၺ်ႇၼႄ လူင်ႉ လႅင်း လီ ၼႃႇ တီႈ ၶဝ် ယဝ်ႉ ဢေႃႈ။- 20တႄႇ ဢဝ် ၸဵမ်မိူဝ်ႈ ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ၵမ်ႇၽႃႇ ၼၼ်ႉ ၶိူင်ႈပိူင် မၼ်းၸဝ်ႈ ဢၼ် တႃ ဢမ်ႇ ႁၼ် လႆႈ ဢၼ် ဝႃႈ၊ထႃႇဝရႃႉ တၼ်းၶူဝ်း မၼ်းၸဝ်ႈ ဢိၵ်ႇတင်း ၸႂ် ၸႃႇတိ ဢၼ် မူတ်းၸၢင်ႇ ယႂ်ႇ မျၢတ်ႈ မၼ်းၸဝ်ႈ ၸိူဝ်း ၼၼ်ႉ ႁုႁၼ် လႆႈ ထၢင်ႇထၢင်ႇသႃးသႃး ဢေႃႈ။ ၵူၼ်း ၸၢင်ႈ ၶႆႈၸႂ် လူတူၺ်း ၶိူင်ႈပိူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ၼၼ်ႉ လႄႈ ႁုႁၼ် လႆႈ ဢေႃႈ။ ၵွပ်ႈၼႆ လႄႈ ၵူၼ်း ၸိုင်၊ဢမ်ႇ ႁူမ်ႇ ဢပျတ်ႈ ၶဝ် ဝႆႉ လႆႈ။- 21ပိၵ်ႉသမ်ႉ ၶဝ် ႁု ၽြႃးပဵၼ်ၸဝ်ႈ သေၵေႃႈ ၶဝ် ယင်း ဢမ်ႇ ရူဝ်ႇသေႇ ၵူဝ်ယမ် မၼ်းၸဝ်ႈ ၸွမ်းၼင်ႇ ၶဝ် ထုၵ်ႇလီ ရူဝ်ႇသေႇ ၽြႃးပဵၼ်ၸဝ်ႈ လႄႈ ၶဝ် ၵေႃႈ ဢမ်ႇ တၢင်ႇၵျေးၸူး မၼ်းၸဝ်ႈ လႄႈ ယူႇ ဢေႃႈ။ ၵွပ်ႈၼႆ လႄႈ တၢင်း ဢၼ် ၶႆႈၸႂ်ဝူၼ်ႉၸႂ် ၶဝ် ၼၼ်ႉ ဢမ်ႇ ပွင်ႇလွင်ႈ ၵႃႈသင် လႄႈ ႁူဝ်ၸႂ် ဢၼ် ဢမ်ႇ ပွင်ႇလႅင်း ၶဝ် ၼၼ်ႉ ၶႆႈၸႂ်ဝူၼ်ႉၸႂ် လူၺ်ႈ လွင်ႈ ဢၼ် လပ်းသိင်ႇ ဢေႃႈ။- 22ၶဝ် ဝႃႈ၊ၶဝ် မီး ပိင်ႇၺႃႇ သေၵေႃႈ တီႈ တႄႉ မၼ်း ၶဝ် ငိူဝ်ႈငႃႉ ဢေႃႈ။- 23ၶဝ် ဢဝ် မုၼ်ၽုင်း ၽြႃးပဵၼ်ၸဝ်ႈ ဢၼ် ၵၢင်းလွတ်ႈ တင်း တၢင်း ဢၼ် ၸၢင်ႈ လုလႅဝ် လႄႈ လႅၵ်ႈ ဢဝ် ႁုၼ်ႇႁၢင်ႈ ၵူၼ်း ဢၼ် ၸၢင်ႈ လုလႅဝ်၊ႁုၼ်ႇႁၢင်ႈ တူဝ် ၼူၵ်ႉ၊တူဝ်သတ်း တူဝ် မႅင်း ၸိူဝ်း ၼၼ်ႉ ဝႆႉ ၵူဝ်းၵႂၢႆႇ ဢေႃႈ။ 24ၵွပ်ႈပိူဝ်ႈ ၵူၼ်းႁၢႆႉမိူၵ်ႈ ၸိူဝ်ႉ ၼင်ႇ ၼႆ လႄႈ ၽြႃးပဵၼ်ၸဝ်ႈ ပွႆႇ ႁႂ်ႈ ၶဝ် ႁဵတ်း ၵိလေႇသႃႇ ၸွမ်းၼင်ႇ ၶဝ် မီး ဢလူဝ်ႇ ၵၢင်ၸႂ် ၼၼ်ႉ ဢေႃႈ။ ၶဝ် ယႃႉသရေႇ တူဝ် ၶၼ်ႇထႃႇ ၶဝ် ၼင်ႇ ၵၼ် လႄႈ ႁဵတ်း ၵူဝ်ႈ ႁဵတ်း ၵိူၵ်ႇ ဢၼ် လီဢၢႆ ပိူၼ်ႈ ၼၼ်ႉ တီႈ ၵၼ် ဢေႃႈ။- 25ၶဝ် ၼၼ်ႉ ဢမ်ႇ ယုမ်ႇမၢတ်ႈ လွင်ႈတၢင်း ဢၼ် ၸႅတ်ႈ မၢၼ်ႇ လွင်ႈ ၽြႃးပဵၼ်ၸဝ်ႈ သေ ၵႂႃႇ ယုမ်ႇမၢတ်ႈ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ဢၼ် ပိူင်ႈ ဢၼ် လွႆး ၼၼ်ႉ သေလႄႈ ၶဝ် ၵူဝ်းၵႂၢႆႇ ၶိူင်ႈပိူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဝႆႉ ၼၼ်ႉ ၵူၺ်း လႄႈ ဢမ်ႇ ၵူဝ်းၵႂၢႆႇ တူဝ် ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ၶိူင်ႈပိူင်၊ၸဝ်ႈ ဢၼ် မီး မၢင်ႇၵလႃႇ ထႃႇဝရႃႉ ၼၼ်ႉ ဢေႃႈ။ ဢႃမိၼ်ႈ။ 26ၵွပ်ႈပိူဝ်ႈ ၵူၼ်း ႁဵတ်း ၸိူဝ်ႉ ၼင်ႇ ၼႆ လႄႈ ၽြႃးပဵၼ်ၸဝ်ႈ ပွႆႇ ႁႂ်ႈ ၶဝ် တူၵ်း ႁွတ်ႈ ၼႂ်း ၸႂ် ၵိလေႇသႃႇ ဢၼ် သရေႇ လု လႄႈ လီဢၢႆ ပိူၼ်ႈ ၼၼ်ႉ ဢေႃႈ။ တေႃႇထိုင်ႁွတ်ႈ မႄႈယိင်း ၶဝ် ယင်း ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ မႄႈယိင်း ၼင်ႇ ၵၼ် ဢၼ် ၶတ်း သၽႃႇဝႃႉ ၵူၼ်း ၼၼ်ႉ ဢေႃႈ။- 27ပိူင်လဵဝ် ၵၼ် ၽူႈၸၢႆး ၶဝ် ၵေႃႈ ဢမ်ႇ မီး ၸႂ် ၵိလေႇသႃႇ ဢၼ် ၶႂ်ႈ သိူၵ်ႈသမ်ႇ တင်း မႄႈယိင်း ၸွမ်းၼင်ႇ သၽႃႇဝႃႉ ၵူၼ်း ၼၼ်ႉ သေယဝ်ႉ၊သမ်ႉ မီး ၸႂ် ၵိလေႇသႃႇ မႆႈႁွၼ်ႉ ၶႂ်ႈ သိူၵ်ႈသမ်ႇ ၽူႈၸၢႆး ၼင်ႇ ၵၼ် ၵူၺ်း ဢေႃႈ။ ၵွပ်ႈပိူဝ်ႈ ၵူၼ်းၸၢႆး ၼင်ႇ ၵၼ် ႁဵတ်း တၢင်း ဢၼ် လီ ဢူၵ်း လီဢၢႆ တီႈ ၵၼ် ၼၼ်ႉ လႄႈ ၶဝ် လႆႈ ၶၢမ်ႇတၢမ်ႇ ဢပျတ်ႈ တူဝ်ၸဝ်ႈၵဝ်ႇ ၵႃႈ ၼင်ႇ ဢၼ် ၶဝ် ထိူၵ်ႈၶၢမ်ႇ ၸွမ်းၼင်ႇ ဢၼ် ၶဝ် ႁဵတ်း ၽိတ်း ၼၼ်ႉ ဢေႃႈ။ 28ပိူဝ်ႈ ဢၼ် ၵူၼ်း ၸိူဝ်း ၼၼ်ႉ ဢမ်ႇ ၶႂ်ႈ ႁုၸၵ်း ၽြႃးပဵၼ်ၸဝ်ႈ လႄႈ ၽြႃးပဵၼ်ၸဝ်ႈ ပွႆႇ ႁႂ်ႈ ၶဝ် ၶႆႈၸႂ် လွင်ႈ ဢၼ် ႁုၵ်း ဢၼ် ႁၢႆႉ သေယဝ်ႉ၊ၶဝ် လႆႈ ၵမ်ၵျၢင်ႉ ဢၼ် ဢမ်ႇလီ ဢမ်ႇထုၵ်ႇ ၼၼ်ႉ ဢေႃႈ။- 29ၸႂ် ၶဝ် တဵမ် ဝႆႉ တင်း တၢင်း ဢၼ် မိူၵ်ႈ ဢၼ် လိူင်း ၵူႈၸိူဝ်ႉၵူႈပိူင် ဢၼ် ပဵၼ် ၸႃႉၸဵမ် ၸႂ် ဢၼ် ႁၢႆႉမိူၵ်ႈ၊ၸႂ် လေႃးၽႃႉ ပူၼ်ႉလိူဝ်၊ၸႂ် ဢၼ် ဢမ်ႇၼႃႇလူဝ်ႇ ၶွႆ ပိူၼ်ႈ၊ၸႂ် ဢၼ် ၶႂ်ႈ ဢဝ် ပိူၼ်ႈ တၢႆ၊ၸႂ် ဢၼ် ၶတ်း ၶႅင် ႁႅင်း တႃႉ ၵၼ်၊ၸႂ် ဢၼ် ၶႂ်ႈ ပႅတ်ႉလႅၼ် ပိူၼ်ႈ ဢိၵ်ႇတင်း ၸႂ် ဢၼ် မူမ်ႇ ဝႆႉ တၢင်းၽိတ်း ပိူၼ်ႈ ဢေႃႈ။ ၶဝ် မီး ၸႂ် ဢၼ် ၶႂ်ႈ ၶႃႉၸိုဝ်ႈ ၶၢႆသဵင် ပိူၼ်ႈ လႄႈ၊- 30ၶႂ်ႈ လၢတ်ႈ ၵႂၢမ်း ဢၼ် သႄႉသွမ်း ပိူၼ်ႈ ဢေႃႈ။ ၶဝ် ပဵၼ် ၵူၼ်း မဵဝ်း ဢၼ် ၽြႃးပဵၼ်ၸဝ်ႈ ၸင်း၊ၵူၼ်း မဵဝ်း ဢၼ် ႁဵတ်း ႁႂ်ႈ ပိူၼ်ႈ ၸဵပ်းၸႂ်၊ၵူၼ်း မဵဝ်း ဢၼ် မႃႇၼႃႉ ၸႂ်သုင် လႄႈ ၸႂ် ၵႂ် ဢေႃႈ။ ၶဝ် ၸၢင်ႈ ႁႃ ႁဵတ်း ႁၢႆႉ မဵဝ်း ဢၼ် ပိူၼ်ႈ ဢမ်ႇ ႁဵတ်း လႄႈ ဢမ်ႇ ၸၢင်ႈ ထွမ်ႇ သူပ်း ဢဝ် ၵႂၢမ်း ပေႃႈ မႄႈ ဢေႃႈ။- 31ၶဝ် ဢမ်ႇ ၸၢင်ႈ မေႃ ၶႆႈၸႂ် လႄႈ ဢမ်ႇ ၸၢင်ႈ မီး ၵတိ သဵတ်ႈၸႃႇ၊ၶဝ် ဢမ်ႇ ၸၢင်ႈႁၵ်ႉ ဢဵတ်းလူ ပိူၼ်ႈ ၸိူဝ်း ၼၼ်ႉ ဢေႃႈ။- 32ၶဝ် ၸိူဝ်း ၼႆႉ ႁု လွင်ႈ ဢၼ် ၽြႃးပဵၼ်ၸဝ်ႈ ပိင်းၺၢပ်ႈ ဝႆႉ ဝႃႈ၊ၵူၼ်း ၸိူဝ်း ဢၼ် ၵမ်ၵျၢင်ႉ ၸိူဝ်ႉ ၼင်ႇ ၶဝ် ၼႆႉ တၵ်း လႆႈ ၶၢမ်ႇ တၢမ်ႇတၢႆ ဝႃႈၼႆ သေၵေႃႈ တူဝ် ၶဝ် ယင်း ၵမ်ၵျၢင်ႉ ႁဵတ်း ယူႇ တိၵ်းတိၵ်း ၵူၺ်းဢမ်ႇၵႃး၊ၶဝ် ယင်း မူၼ်ႈပျေႃႇ ၸွမ်း ပိူၼ်ႈ ၸိူဝ်း ဢၼ် ၵမ်ၵျၢင်ႉ ၸိူဝ်ႉ ၼင်ႇ ၼႆ ၼၼ်ႉ ဢေႃႈ။
Copyright
Learn More


text:
1လူၺ်ႈ လွင်ႈ လိၵ်ႈ ဢၼ် သူ တႅမ်ႈ ထၢမ် မႃး ၼၼ်ႉ၊ပေႃး ၵူၼ်းၸၢႆး ယင်း ဢမ်ႇ သိူၵ်ႈသမ်ႇ မႄႈယိင်း လႄႈ ယူႇ ၸိုင် လီ ယဝ်ႉ ဢေႃႈ။- 2ၵူၺ်းၵႃႈ၊ၵွပ်ႈပိူဝ်ႈ ၽိတ်းပိူင်ႈ လူၺ်ႈ တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး ၼၼ်ႉ မီး ၼမ်ၼႃႇ ၽႅဝ် လႄႈ ၵူၼ်းၸၢႆး ၵူႈ ၵေႃႉ ထုၵ်ႇလီ မီး မေး တူဝ်ၸဝ်ႈၵဝ်ႇ ႁင်း ၽႂ် ႁင်း မၼ်း၊ဢိၵ်ႇတင်း မႄႈယိင်း ၵူႈ ၵေႃႉ ထုၵ်ႇလီ မီး ၽူဝ် တူဝ်ၸဝ်ႈၵဝ်ႇ ႁင်း ၽႂ် ႁင်း မၼ်း ဢေႃႈ။- 3ႁႂ်ႈ ၵူၼ်းၸၢႆး ႁဵတ်း ၸွမ်းၼင်ႇ ဢၼ် မၼ်း ထုၵ်ႇလီ ႁဵတ်းဝၢတ်ႈ တီႈ မေး မၼ်း လႄႈ ႁႂ်ႈ မႄႈယိင်း ႁဵတ်းဝၢတ်ႈ တီႈ ၽူဝ် မၼ်း ႁႂ်ႈ ၵေႃႉ ၼိုင်ႈ လႄႈ ၵေႃႉ ၼိုင်ႈ ႁဵတ်း ႁႂ်ႈ ပျေႃႇၸႂ် တီႈ ၵၼ် တႃႉ။- 4မေး ၸိုင်၊ဢမ်ႇ ပိူင်ႇ တူဝ် ၶၼ်ႇထႃႇ မၼ်း၊ၽူဝ် မၼ်း ၵူၺ်း ပိူင်ႇ ဢေႃႈ။ ၼႄး လဵဝ် ၵၼ် ၽူဝ် ၵေႃႈ ဢမ်ႇ ပိူင်ႇ တူဝ် ၶၼ်ႇထႃႇ မၼ်း၊မေး မၼ်း ၵူၺ်း ပိူင်ႇ ဢေႃႈ။- 5ယႃႇပေ ဝႄႈ ပႅတ်ႈ တၢင်း ဢၼ် ၽူဝ်မေး ယူႇ ႁူမ်ႈ လူၺ်ႈ ၵၼ်။ ၼွၵ်ႈ သေ ပေႃး မီး ၸႂ်သၽေႃး မိူၼ် မိူၼ် ၵၼ် ဢၼ် ၶႂ်ႈ ႁဵတ်းဝၢတ်ႈ သူးတွင်း ၸိုင်၊တင်း သွင် ၵေႃႉ ယိူၼ်ႉ ယႃႇ ၵၼ် ယေႈ ၵႅပ်ႈ ယေႈ ၸူဝ်ႈ တႃႉ။ ႁဵတ်း ၼင်ႇ ၼႆ ယဝ်ႉ ၸင်ႇ၊ၼင်ႇ ႁိုဝ် ၸႃႇတၢၼ်ႇ၊တၵ်း ဢမ်ႇ လႆႈ ၸူဝ်း ဢဝ် သူ ႁႂ်ႈ လုလႅဝ် ၸိုင်၊ၶိုၼ်း ႁူမ်ႈ ပွင်းၵၼ် တႃႉ။ 6ၵဝ် လၢတ်ႈ ၸိူဝ်ႉ ၼင်ႇ ၼႆ ၼႆႉ၊ဢမ်ႇၸႂ်ႈ ဝႃႈ ပၼ် ဢမိင်ႉ။ ၵူၺ်း မိူၼ်ၼင်ႇ ဝႃႈ ပၢၵ်ႈ လွင်ႈ ၼႄ တၢင်း ပၼ် လွင်ႈ ဢၶႂၢင်ႉ ဢယေး ၽူဝ် လႄႈ မေး ၼၼ်ႉ ဢေႃႈ။- 7တီႈ တႄႉ မၼ်း ၸမ်ႉ၊ၵဝ် ၶႂ်ႈႁႂ်ႈ ၵူၼ်းၸၢႆး ၵူႈ ၵေႃႉ ယူႇ မိူၼ်ၼင်ႇ ၵဝ် ဢေႃႈ။ ၵူၺ်းၵႃႈ၊ၽြႃးပဵၼ်ၸဝ်ႈ ပၼ်တၢင်းလီ တီႈ ၵူႈ ၵေႃႉ ႁင်း ၽႂ် ႁင်း မၼ်း လႄႈ တီႈ ၵမ်ႈၽွင်ႈ ပၼ်တၢင်းလီ မဵဝ်း ၼိုင်ႈ လႄႈ တီႈ တၢင်ႇၵေႃႉ သမ်ႉ ပၼ်တၢင်းလီ တၢင်ႇ မဵဝ်း ဢေႃႈ။ 8ၵမ်း ၼႆႉ၊ၵဝ် သမ်ႉ တၵ်း လၢတ်ႈ လူၺ်ႈ လွင်ႈ ၶဝ် ၸိူဝ်း ဢၼ် ဢမ်ႇ ပႆႇ တႄႇ ၼႃႈႁိူၼ်း၊ဢိၵ်ႇတင်း မႄႈမၢႆႈ ၶဝ် ဢေႃႈ။ ပေႃး ၶဝ် သိုပ်ႇ ယူႇ ၵေႃႉလဵဝ် ၵႂႃႇ မိူၼ်ၼင်ႇ ၵဝ် ၼႆႉ ၵေႃႈ လီ ယဝ်ႉ ဢေႃႈ။- 9ၵူၺ်းၵႃႈ၊ပေႃး ၶဝ် ယင်း ဢမ်ႇ ၶျုၵ်ႈ တူဝ် ၶဝ် ၸႂ် ၶဝ် လႆႈ ၸိုင်၊တႄႇ ၼႃႈႁိူၼ်း သေတႃႉ။ လွင်ႈ မၼ်း ၸမ်ႉ၊တၢင်း ဢၼ် တႄႇ ၼႃႈႁိူၼ်း ၼၼ်ႉ ယဵင်ႈၶႅၼ်း လီ သေ တၢင်း ဢၼ် မႆႈႁွၼ်ႉ လူၺ်ႈ ၸႂ် ၵိလေႇသႃႇ ၼၼ်ႉ ဢေႃႈ။ 10ၶဝ် ၸိူဝ်း ဢၼ် တႄႇ ၼႃႈႁိူၼ်း ယဝ်ႉ ၼၼ်ႉ၊ၵဝ် ဢမ်ႇ ဢဝ် ၵႂၢမ်း ၵဝ် ၵူၺ်း ဝႃႈ လႄႈ ၵဝ် ဢဝ် ဢမိင်ႉ ၸဝ်ႈၽြႃး လႄႈ ဝႃႈ ၸမ်ႉ၊မႄႈယိင်း တၵ်း ဢမ်ႇ လႆႈ ၽၢတ်ႇ လႆႈ ယၢၼ် ၵၼ် တင်း ၽူဝ် တူဝ်ၸဝ်ႈၵဝ်ႇ။- 11ပေႃး မၼ်း ၽၢတ်ႇ ယၢၼ် ၸိုင်၊မၼ်း တၵ်း လႆႈ ယူႇ ၵူၺ်းၶေႃ မၼ်း၊ဢမ်ႇၼၼ် ၶိုၼ်း ႁူမ်ႈ ပွင်း လူၺ်ႈ ၵၼ် တင်း ၽူဝ် ၵဝ်ႇ မၼ်း ၼၼ်ႉ တႃႉ။ ၵူၼ်းၸၢႆး ၵေႃႈ ယႃႇပေ ပႅတ်ႈ မေး တူဝ်ၸဝ်ႈၵဝ်ႇ။ 12တီႈ တၢင်ႇၵေႃႉ တၢင်ႇ ၵူၼ်း တင်းလၢႆ ၸမ်ႉ၊ၸဝ်ႈၽြႃး ယင်း ဢမ်ႇ ပိင်းၺၢပ်ႈ ဝႆႉ လႄႈ ၵဝ် သမ်ႉ မီး ၵႂၢမ်းသင်ႇ သွၼ် ထႅင်ႈ ၼႄး ၼိုင်ႈ လႄႈ ဝႃႈ၊ပေႃး ၵူၼ်းၸၢႆး ၶရိၸ်ႈယၢၼ်ႇ ၵေႃႉ ၼိုင်ႈ မီး မေး ဢၼ် ဢမ်ႇ ယုမ်ႇမၢတ်ႈ ၼၼ်ႉ လႄႈ မေး မၼ်း မီး ဢလူဝ်ႇ ၶႂ်ႈ ယူႇ ႁူမ်ႈ ပွင်း လူၺ်ႈ ၵၼ် တင်း မၼ်း ၵႂႃႇ ၸိုင်၊မၼ်း တၵ်း တေ ဢမ်ႇ လႆႈ ပႅတ်ႈ မေး မၼ်း ၼၼ်ႉ။- 13ၼႄး လဵဝ် ၵၼ် ပေႃး မႄႈယိင်း ၶရိၸ်ႈယၢၼ်ႇ ၵေႃႉ ၼိုင်ႈ မီး ၽူဝ် ဢၼ် ဢမ်ႇ ယုမ်ႇမၢတ်ႈ ၼၼ်ႉ လႄႈ ၽူဝ် မၼ်း မီး ဢလူဝ်ႇ ၶႂ်ႈ ယူႇ ႁူမ်ႈ ပွင်း လူၺ်ႈ ၵၼ် တင်း မၼ်း ၵႂႃႇ ၸိုင်၊မၼ်း တၵ်း တေ ဢမ်ႇ လႆႈ ပႅတ်ႈ ၽူဝ် မၼ်း ၼၼ်ႉ။- 14လွင်ႈ မၼ်း ၸမ်ႉ၊ၽူဝ် ဢၼ် ဢမ်ႇ ယုမ်ႇမၢတ်ႈ ၼၼ်ႉ ၽြႃးပဵၼ်ၸဝ်ႈ ထွၵ်ႈ တေႃႇၼႃႈ မေး မၼ်း လႄႈ ႁပ်ႉတုင်း ဢဝ် ဝႆႉ ဢေႃႈ။ မေး ဢၼ် ဢမ်ႇ ယုမ်ႇမၢတ်ႈ ၼၼ်ႉ ၵေႃႈ ၽြႃးပဵၼ်ၸဝ်ႈ ထွၵ်ႈ တေႃႇၼႃႈ ၽူဝ် မၼ်း လႄႈ ႁပ်ႉတုင်း ဢဝ် ဝႆႉ ဢေႃႈ။ ပေႃး ယင်း ဢမ်ႇ ပဵၼ် ၸိူဝ်ႉ ၼင်ႇ ၼႆ ၸိုင်၊လုၵ်ႈလၢင်း ၶဝ် တၵ်း တေ ဢမ်ႇ မူတ်းသႂ် ဢေႃႈ။ ၵွပ်ႈပိူဝ်ႈ ပဵၼ် ၸိူဝ်ႉ ၼင်ႇ ၼႆ ၸင်ႇ၊ၽြႃးပဵၼ်ၸဝ်ႈ မၢတ်ႈ ၶဝ် မူတ်းသႂ် ဢေႃႈ။- 15ၼႂ်းဝႃႈၼၼ် သေၵေႃႈ ပေႃး ၵေႃႉ ဢၼ် ဢမ်ႇ ယုမ်ႇမၢတ်ႈ ၼၼ်ႉ ၽူဝ် သေဢမ်ႇဝႃႈ၊မေး သေဢမ်ႇဝႃႈ၊ၶႂ်ႈ ၽၢတ်ႇ ၵႂႃႇ ၸိုင်၊ႁႂ်ႈ မၼ်း ၽၢတ်ႇ ၵႂႃႇ တႃႉ။ ပေႃး ပဵၼ် ၸိူဝ်ႉ ၼင်ႇ ၼႆ ၵႂႃႇ ၸိုင်၊ၽူဝ် ဢၼ် ယုမ်ႇမၢတ်ႈ ဢမ်ႇၼၼ် မေး ဢၼ် ယုမ်ႇမၢတ်ႈ ၼၼ်ႉ ပဵၼ် ၵူၼ်း လွတ်ႈလႅဝ်း ယဝ်ႉ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ႁွင်ႉ ဢဝ် သူ ႁႂ်ႈ သူ လႆႈ ယူႇ ထုၵ်ႇမေႃ ၵၼ် ဢေႃႈ။- 16ၵေႃႉ ဢၼ် ပဵၼ် မေး႟။ မႂ်း တေ ၸွႆႈ ႁႂ်ႈ ၽူဝ် မႂ်း လွတ်ႈ လႆႈ ႁိုဝ် ဢမ်ႇ လွတ်ႈ လႆႈ ႁိုဝ် ဝႃႈၼႆ၊ႁု လႆႈ ၸိူဝ်ႉ ၼင်ႇ ႁိုဝ်။ ၵေႃႉ ဢၼ် ပဵၼ် ၽူဝ်႟။ မႂ်း တေ ၸွႆႈ မေး မႂ်း လွတ်ႈ လႆႈ ႁိုဝ်၊ဢမ်ႇ လွတ်ႈ လႆႈ ႁိုဝ် ဝႃႈၼႆ၊ႁု လႆႈ ၸိူဝ်ႉ ၼင်ႇ ႁိုဝ်။ 17ၽူႈလႂ် သေဢမ်ႇဝႃႈ၊မၼ်း ထုၵ်ႇလီ ယူႇ ၸွမ်း ၸိူဝ်ႉ ၼင်ႇ ဢၼ် ၸဝ်ႈၽြႃး ပၼ် သု ၵျေးၸူး တီႈ မၼ်း ၼၼ်ႉ လႄႈ မၼ်း ထုၵ်ႇလီ ယူႇ မိူၼ် ၵဝ်ႇ ၸွမ်းၼင်ႇ မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း ၼၼ်ႉ ဢေႃႈ။ လွင်ႈတၢင်း ၼႆႉ ၸိုင်၊ၵဝ် သင်ႇ သွၼ်ပၼ် ၵႃႈတီႈ ၸိူဝ်းၸဝ်ႈ ၵူႈတီႈ ယဝ်ႉ။- 18ပေႃး မီး သေၵေႃႉသေၵူၼ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ယဝ်ႉ လႄႈ၊မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း ၼၼ်ႉ ၸိုင်၊ယႃႇပေ ႁႂ်ႈ မၼ်း ယႃႉပႅတ်ႈ ႁွႆး ပၢတ်ႇ ၼၼ်ႉ။ ပေႃး မီး ၵေႃႉ ဢၼ် ယင်း ဢမ်ႇ ပႆႇ လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း ၼၼ်ႉ ၸိုင်၊ယႃႇပေ ႁႂ်ႈ မၼ်း ၶၢမ်ႇ တၢင်း ဢၼ် ပၢတ်ႇပၢႆၼင် ၼၼ်ႉ ယဝ်ႉ။- 19ပၢတ်ႇပၢႆၼင် သေဢမ်ႇဝႃႈ၊ဢမ်ႇ ပၢတ်ႇပၢႆၼင် သေဢမ်ႇဝႃႈ၊မၼ်း ဢမ်ႇ မီး ဢၵျူဝ်း။ ဢၼ် မီး ဢၵျူဝ်း ၼၼ်ႉ ၸမ်ႉ၊လူဝ်ႇ ထွမ်ႇဢဝ် ပိင်းၺၢပ်ႈတြႃး ၽြႃးပဵၼ်ၸဝ်ႈ တင်းလၢႆ လႄႈ ၵမ်ၵျၢင်ႉ ၸွမ်း ၵူၺ်း ဢေႃႈ။- 20ၽူႈလႂ် သေဢမ်ႇဝႃႈ၊မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း ၼၼ်ႉ မၼ်း ပဵၼ် ယူႇ ၸိူဝ်ႉႁိုဝ် ၵေႃႈ မၼ်း ထုၵ်ႇလီ ယူႇ ၸွမ်း ၵႂႃႇ မိူၼ် ၵဝ်ႇ ၼၼ်ႉ ဢေႃႈ။- 21မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မႂ်း ၼၼ်ႉ မႂ်း ပဵၼ် ၶႃႈ ပိူၼ်ႈ ဝႆႉ ႁိုဝ်း။ ယႃႇပေ ၸႂ်လု။ ၵူၺ်းၵႃႈ၊ပေႃး မႂ်း လႆႈ ဢၶႂၢင်ႉ လွတ်ႈလႅဝ်း ၸိုင်၊ဢဝ် ဢၶႂၢင်ႉ ဢယေး ဢၼ် ပဵၼ် ၵူၼ်း လွတ်ႈလႅဝ်း ၼၼ်ႉ တႃႉ။- 22လွင်ႈ မၼ်း ၸမ်ႉ၊ၼႂ်း မိူဝ်ႈ ဢၼ် မၼ်း ယင်း ပဵၼ် ၶႃႈ ပိူၼ်ႈ ယူႇ လႄႈ သမ်ႉ လႆႈ ၶၢမ်ႇ ဢဝ် တၢင်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ၼၼ်ႉ၊ၵေႃႉ ၼၼ်ႉ ပဵၼ် ၵူၼ်း လွတ်ႈလႅဝ်း ၼႂ်း ၸဝ်ႈၽြႃး ဢေႃႈ။ ပိူင်လဵဝ် ၵၼ် ၵူၼ်း လွတ်ႈ လႅဝ်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ၼၼ်ႉ ပဵၼ် ၶႃႈ ၸဝ်ႈ ၶရိၸ်ႈ၊ဢေႃႈ။- 23ၽြႃးပဵၼ်ၸဝ်ႈ ဢဝ် ၵႃႈၶၼ် ဢၼ် ယႂ်ႇ သေ သိုဝ်ႉ ဢဝ် သူ ယဝ်ႉ လႄႈ ယႃႇပေ ၶၢမ်ႇ ပဵၼ် ၶႃႈ တီႈ သေၵေႃႉသေၵူၼ်း။- 24ပီႈၼွင်ႉ ၶဝ်႟။ ၽူႈလႂ် သေဢမ်ႇဝႃႈ၊မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် မၼ်း ၼၼ်ႉ၊မၼ်း ပဵၼ် ယူႇ ၸိူဝ်ႉႁိုဝ် ၵေႃႈ မၼ်း ထုၵ်ႇလီ ယူႇ ၸွမ်း ၵႂႃႇ မိူၼ် ၵဝ်ႇ ၼႂ်း ၽြႃးပဵၼ်ၸဝ်ႈ ဢေႃႈ။ 25လူၺ်ႈ လွင်ႈ ၶဝ် ၸိူဝ်း ဢၼ် ဢမ်ႇ တႄႇ ၼႃႈႁိူၼ်း ၼၼ်ႉ ၸမ်ႉ၊ၸဝ်ႈၽြႃး ယင်း ဢမ်ႇ ပိင်းၺၢပ်ႈ ဝႆႉ သေၵေႃႈ၊ၸွမ်းၼင်ႇ ၵဝ် ပဵၼ် ၵေႃႉ ဢၼ် ၸဝ်ႈၽြႃး ဢဵတ်းလူ လႄႈ ပဵၼ် ၵေႃႉ ဢၼ် ထိူၵ်ႈ ယုမ်ႇယမ် ၼၼ်ႉ ၵဝ် မီး ၵႂၢမ်း ပၼ် သတိ ၼင်ႇ ၼႆ ဢေႃႈ။ 26ထွၵ်ႈလူၺ်ႈ ၶိင်ႇ ယၢမ်း တုၵ်ႉၶႃႉ ၸမ် ႁွတ်ႈထိုင် မႃး ယဝ်ႉ လႄႈ ၵဝ် ထၢင်ႇ ဝႃႈ၊ၵူၼ်းၸၢႆး ထုၵ်ႇလီ ယူႇ ၵႂႃႇ ၸိူဝ်ႉ ၼင်ႇ ဢၼ် မၼ်း ပဵၼ် ယူႇ မိူဝ်ႈလဵဝ် ၼႆႉ ဢေႃႈ။- 27သင် မီး မေး ယဝ်ႉ ၸိုင်၊ယႃႇပေ ၶႆႈၸႂ် ႁႂ်ႈလႆႈ ၽၢတ်ႇ ယၢၼ် ၵၼ် တင်း မေး မႂ်း။ သင် ဝႃႈ ဢမ်ႇ ပႆႇ တႄႇ ၼႃႈႁိူၼ်း ၵေႃႈ ယႃႇပေ တႄႇ ၼႃႈႁိူၼ်း ယဝ်ႉ။- 28ၼႂ်းဝႃႈၼၼ် သေၵေႃႈ ပေႃး မႂ်း တႄႇ ၼႃႈႁိူၼ်း ၸိုင်၊ဢမ်ႇ မီး ဢပျတ်ႈ။ မႄႈယိင်း ဢၼ် ဢမ်ႇ ပႆႇ တွၼ်ႉ မီး ၽူဝ် ၵေႃႈ ပေႃး မၼ်း တႄႇ ၼႃႈႁိူၼ်း ၸိုင်၊မၼ်း ၵေႃႈ ဢမ်ႇ မီး ဢပျတ်ႈ။ ၵူၺ်းၵႃႈ၊ၶဝ် ၸိူဝ်း ဢၼ် တႄႇ ၼႃႈႁိူၼ်း ၼၼ်ႉ တၵ်း လႆႈ ၶၢမ်ႇ တုၵ်ႉၶႃႉ ၼႂ်း လေႃးၵႃႉ ၼႆႉ လႄႈ ၵဝ် ဢမ်ႇ ၶႂ်ႈႁႂ်ႈ သူ လႆႈ ၶၢမ်ႇ တုၵ်ႉၶႃႉ ၼၼ်ႉ ဢေႃႈ။ 29ပီႈၼွင်ႉ ၶဝ်႟။ ၵဝ် လၢတ်ႈ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ ၶိင်ႇ မိုဝ်ႉ ဝၼ်း ၵမ်ႇၽႃႇ ၸမ် တေ သုတ်းသဵင်ႈ ယဝ်ႉ လႄႈ ၶဝ် ၸိူဝ်း ဢၼ် မီး မေး ၼၼ်ႉ တၵ်း လႆႈ ပဵၼ် မိူၼ် ၸိူဝ်ႉ ၼင်ႇ ဢမ်ႇ မီး မေး ဢေႃႈ။- 30ၶဝ် ၸိူဝ်း ဢၼ် ႁွင်ႉႁႆႈ ၼၼ်ႉ ၵေႃႈ တၵ်း လႆႈ ပဵၼ် မိူၼ် ၸိူဝ်ႉ ၼင်ႇ ဢမ်ႇ မီး တၢင်း မႆႈၸႂ် ၶီၸႂ် ၵႃႈသင် ဢေႃႈ။ ၶဝ် ၸိူဝ်း ဢၼ် ယုမ်ႉၶူဝ် ၼၼ်ႉ ၵေႃႈ တၵ်း လႆႈ ပဵၼ် မိူၼ် ၸိူဝ်ႉ ၼင်ႇ ဢမ်ႇ မီး တၢင်း ၸူမ်း တၢင်း သိူဝ်း ဢေႃႈ။ ၶဝ် ၸိူဝ်း ဢၼ် သိုဝ်ႉ ဢဝ် ၼၼ်ႉ ၵေႃႈ တၵ်း လႆႈ ပဵၼ် မိူၼ် ၸိူဝ်ႉ ၼင်ႇ ဢၼ် ဢမ်ႇ လႆႈ ပိူင်ႇ ၵႃႈသင် ၼၼ်ႉ ဢေႃႈ။- 31ၶဝ် ၸိူဝ်း ဢၼ် ၸႂ်ၸပ်း ၸႂ်ၸွႆး လေႃးၵႃႉ ၼႆႉ ၼၼ်ႉ ၵေႃႈ တၵ်း လႆႈ ပဵၼ် မိူၼ် ၸိူဝ်ႉ ၼင်ႇ ၶဝ် ဢမ်ႇ ၸပ်းၸွႆး မၼ်း ၼၼ်ႉ ဢေႃႈ။ လွင်ႈ မၼ်း ၸမ်ႉ၊ပုင်ႇႁၢင်ႈ လေႃးၵႃႉ ဢၼ် ပဵၼ် ယူႇ မိူဝ်ႈလဵဝ် ၼႆႉ တၵ်း ၸဵဝ်း သုတ်း ၸဵဝ်း ဝၢႆး ၵႂႃႇ ဢေႃႈ။ 32ၵဝ် ၶႂ်ႈႁႂ်ႈ သူ လွတ်ႈၵၢင်း တင်း တၢင်း ဢၼ် မႆႈၸႂ် ၶီၸႂ် ဢေႃႈ။ ၵေႃႉ ဢၼ် ဢမ်ႇ တႄႇ ၼႃႈႁိူၼ်း ၼၼ်ႉ လွတ်ႈလႅဝ်း လႄႈ ၸၢင်ႈ လႆႈ ၶတ်းၸႂ် ႁဵတ်း ၼႃႈၵၢၼ် ၸဝ်ႈၽြႃး လုမ်း လုမ်း၊ၵွပ်ႈပိူဝ်ႈ မၼ်း လႆႈ ၶတ်းၸႂ် ယူႇ ႁႂ်ႈ ထုၵ်ႇၸႂ် ၸဝ်ႈၽြႃး ဢေႃႈ။- 33ၵေႃႉ ဢၼ် တႄႇ ၼႃႈႁိူၼ်း ၼၼ်ႉ ၸမ်ႉ၊လႆႈ ၶတ်းၸႂ် ႁဵတ်း ၼႃႈၵၢၼ် လေႃးၵီႇ ၵွပ်ႈပိူဝ်ႈ မၼ်း လႆႈ ၶတ်းၸႂ် ယူႇ ႁႂ်ႈ ထုၵ်ႇၸႂ် မေး မၼ်း ဢေႃႈ။- 34ပိူဝ်ႈ ၼႆ လႄႈ ၸႂ် မၼ်း လႆႈ ပဵၼ် သွင်ၸႂ် ဝႆႉ ဢေႃႈ။ မႄႈယိင်း ဢၼ် ဢမ်ႇ ဢဝ်ၽူဝ်၊ဢမ်ႇၼၼ် သၢဝ် ၵၼ်ႇၺႃႇ ဢွၼ်ႇ ၼၼ်ႉ ၵေႃႈ လႆႈ ဢဝ် တူဝ် ၶဝ် တင်း ၸႂ်ဝိၺိၺ်ႇ ၶဝ် သၢၵ်ႈၵၢပ်ႈ တီႈ ၸဝ်ႈၽြႃး လႄႈ ၶဝ် လႆႈ လွတ်ႈလႅဝ်း ႁႂ်ႈလႆႈ ၶတ်းၸႂ် ႁဵတ်း ၼႃႈၵၢၼ် ၸဝ်ႈၽြႃး လုမ်း လုမ်း ဢေႃႈ။ မႄႈယိင်း ဢၼ် တႄႇ ၼႃႈႁိူၼ်း ၸမ်ႉ၊လႆႈ ၶတ်းၸႂ် ႁဵတ်း ၼႃႈၵၢၼ် လေႃးၵီႇ ၵွပ်ႈပိူဝ်ႈ မၼ်း လႆႈ ၶတ်းၸႂ် ယူႇ ႁႂ်ႈ ထုၵ်ႇၸႂ် ၽူဝ် မၼ်း ဢေႃႈ။ 35ၵဝ် လၢတ်ႈ ၸိူဝ်ႉ ၼင်ႇ ၼႆ ၼၼ်ႉ၊ၵဝ် ထွၵ်ႈလူၺ်ႈ ဢၵျူဝ်း သူ လႄႈ လၢတ်ႈ ဢေႃႈ။ ဢမ်ႇၸႂ်ႈ ၵဝ် လၢတ်ႈ ႁႂ်ႈလႆႈ ဢဝ် တူင်ႇ ၸိူၵ်ႈ သေလႄႈ ၵၢင် မတ်ႉ ဢဝ် သူ။ ၵဝ် ပၼ် ဢၵျၢမ်ႇ ႁႂ်ႈလႆႈ ၸွႆႈထႅမ် သူ၊ႁႂ်ႈ သူ လႆႈ ႁဵတ်း ဢၼ် လီ ဢၼ် ငၢမ်း ၸွမ်း တၢင်း ဢၼ် မၢၼ်ႇမႅၼ်ႈ ဢမ်ႇၵႃး၊ႁႂ်ႈ သူ လႆႈ သၢၵ်ႈၵၢပ်ႈ တူဝ် သူ ပုၼ်ႈ ၼႃႈၵၢၼ် ၸဝ်ႈၽြႃး လုမ်း လုမ်း၊ယႃႇပေ ႁႂ်ႈ မီး တီႈ သုတ်ႉ တီႈ ယွမ်း ၼၼ်ႉ ဢေႃႈ။ 36ပေႃး သေၵေႃႉသေၵူၼ်း ႁု ဝႃႈ၊တၢင်း ဢၼ် မၼ်း လႆႈ ႁဵတ်း ပူၼ်ႉလိူဝ် ဢၼ် ဢမ်ႇထုၵ်ႇ ဢမ်ႇလီ ၵႃႈတီႈ ၽူႈသၢဝ် ဢၼ် မၼ်း မၼ်ႈ ဝႆႉ ၼၼ်ႉ ၸိုင်၊ပေႃး ၽူႈသၢဝ် ၼၼ်ႉ ဢသၢၵ်ႈ ထူၼ်ႈ သေယဝ်ႉ ယင်း ဢမ်ႇ ပႆႇ မီး ၽူဝ် လႄႈ ပေႃး တေ ဢဝ် ဢၢပ်ႈပၼ် ၵၼ် ၸိုင်၊ႁႂ်ႈ ၵေႃႉ ၼၼ်ႉ ႁဵတ်း ၸွမ်း ၵႃႈ ၼင်ႇ ဢၼ် မၼ်း ႁၼ် ဝႃႈ လီ ၼၼ်ႉ တႃႉ။ ဢၢပ်ႈပၼ် ႁႂ်ႈ ၶဝ် ဢဝ် ၵၼ် သေတႃႉ၊မၼ်း ဢမ်ႇ မီး ဢပျတ်ႈ။- 37ၵူၺ်းၵႃႈ၊ပေႃး ၵေႃႉ ဢၼ် မီး ၸႂ် မၼ်ႈၶိူင်ႇ၊ပိူဝ်ႈ ဢၼ် မၼ်း မီး ဢၶႂၢင်ႉ ဢယေး ၼၼ်ႉ၊ဝႆႉၸႂ် ၶျုၵ်ႈ ၵၼ်ႈ ဢလူဝ်ႇ တူဝ်ၸဝ်ႈၵဝ်ႇ လႄႈ တႅပ်းတတ်း ဝႆႉ ၼႂ်း ၸႂ် မၼ်း လႄႈ မၼ်း ဢမ်ႇ ဢဝ် ၽူႈသၢဝ် ၼၼ်ႉ ၸိုင်၊မၼ်း ႁဵတ်း ဢၼ် ထုၵ်ႇ ဢၼ် လီ ယဝ်ႉ ဢေႃႈ။- 38ပိူဝ်ႈ ၼႆ လႄႈ ၵေႃႉ ဢၼ် ဢဝ် ၽူႈသၢဝ် ၼၼ်ႉ လႆႈ ႁဵတ်း ဢၼ် လီ ဢၼ် ထုၵ်ႇ ယဝ်ႉ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉ ဢၼ် ဢမ်ႇ ဢဝ် ၽူႈသၢဝ် ၼၼ်ႉ ယဵင်ႈၶႅၼ်း ႁဵတ်း ဢၼ် ထုၵ်ႇ ဢၼ် လီ ဢေႃႈ။ 39မႄႈယိင်း ဢၼ် မီး ၽူဝ် ၼၼ်ႉ ၸူဝ်ႈ ဢၼ် ၽူဝ် မၼ်း ယင်း ဢသၢၵ်ႈလိပ်း ယူႇ ၼၼ်ႉ ဢမ်ႇ လွတ်ႈလႅဝ်း။ ၵူၺ်းၵႃႈ၊ပေႃး ၽူဝ် မၼ်း တၢႆ ၵႂႃႇ ၸိုင်၊မၼ်း လွတ်ႈလႅဝ်း ႁႂ်ႈလႆႈ ဢဝ်ၽူဝ် ၵေႃႉ မႂ်ႇ ထႅင်ႈ ဢၼ် မၼ်း ၶႂ်ႈ ဢဝ် ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ မၼ်း တၵ်း လႆႈ ဢဝ် ၶရိၸ်ႈယၢၼ်ႇ ၼင်ႇ ၵၼ် ဢေႃႈ။- 40ၵူၺ်းၵႃႈ၊ပေႃး မၼ်း ယင်း ဢမ်ႇ ၶိုၼ်း ဢဝ်ၽူဝ် ထႅင်ႈ ၸိုင်၊မၼ်း တေ ယဵင်ႈၶႅၼ်း မီး ၸႂ် ၶျၢမ်းသႃႇ ဢေႃႈ။ လွင်ႈတၢင်း ၼႆႉ ပဵၼ် လွင်ႈ ဢၼ် ၵဝ် ႁၼ် ထိုင် ဝႃႈ၊ပဵၼ် လွင်ႈ ဢၼ် လီ ဢမ်ႇလီ ၼၼ်ႉ လႄႈ၊ၵဝ် ထၢင်ႇ ဝိၺိၺ်ႇ ၸဝ်ႈၽြႃး ၼႄပျႃး ပၼ် ၵဝ် ဢေႃႈ။
Copyright
Learn More


text:
1ပိၵ်ႉသမ်ႉ ၵဝ် မေႃ လၢတ်ႈ ၵႂၢမ်း ၽႃႇသႃႇ ၵူၼ်း ၼမ်ၼႃႇ သေ ဢမ်ႇၵႃး၊ယင်း မေႃ လၢတ်ႈ ၵႂၢမ်း ၽႃႇသႃႇ တမၢၼ်ႇၵၢင်ႁၢဝ် တင်းလၢႆ သေၵေႃႈ ပေႃး ၵဝ် ယင်း ဢမ်ႇ မီး ၸႂ် ႁၵ်ႉ မႅတ်ႈတႃႇ ၸိုင်၊ၶေႃႈၵႂၢမ်း ၵဝ် ၼၼ်ႉ တၵ်း တေ ပဵၼ် မိူၼ် ၸိူဝ်ႉ ၼင်ႇ မွင်း ဢမ်ႇၼၼ် သႅင်ႇ ဢၼ် မီး သဵင် လင် မေႃး ၼၼ်ႉ ၵူၺ်း ဢေႃႈ။- 2ပိၵ်ႉသမ်ႉ ၵဝ် လႆႈ သု ၵျေးၸူး ၸဝ်ႈ ဢၼ် ၸၢင်ႈ ႁေႃးလၢတ်ႈ ၵႂၢမ်း ၸဝ်ႈ ၽြႃး၊ဢိၵ်ႇတင်း မီး ပိင်ႇၺႃႇ ဢၼ် ႁုၸႅင်ႈ လွင်ႈ ဢၼ် လိုၵ်ႉ ဢၼ် လမ်ႇ၊ၸၢင်ႈ ႁု ၸၢင်ႈ ႁၼ် ၵူႈမဵဝ်း သေ ဢမ်ႇၵႃး၊ယင်း မီး တၢင်းယုမ်ႇမၢတ်ႈ ဢၼ် ၶၢႆႉ လွႆ တင်းလၢႆ လႆႈ သေၵေႃႈ၊ပေႃး ၵဝ် ယင်း ဢမ်ႇ မီး ၸႂ် ႁၵ်ႉ မႅတ်ႈတႃႇ ၸိုင်၊ၵဝ် ဢမ်ႇ ပွင်ႇလွင်ႈ ၵႃႈသင် ဢေႃႈ။- 3ပိၵ်ႉသမ်ႉ ၵဝ် ၽေးၸွၼ်း ဢုၵ်ႉၸႃႇ ၵဝ်၊ၵႃႈမီး တင်းသဵင်ႈ ၵူၺ်းဢမ်ႇၵႃး၊ဢမ် တူဝ် ၶၼ်ႇထႃႇ ၵဝ် ဢၢပ်ႈပၼ် ႁႂ်ႈလႆႈ ၶၢမ်ႇ တၢင်း ဢၼ် တုတ်ႇၽႆး ပႅတ်ႈ သေၵေႃႈ၊ပေႃး ၵဝ် ယင်း ဢမ်ႇ မီး ၸႂ် ႁၵ်ႉ မႅတ်ႈတႃႇ ၸိုင်၊မၼ်း ဢမ်ႇ မီး ဢၵျူဝ်း တီႈ ၵဝ် ဢေႃႈ။ 4ၸႂ် ႁၵ်ႉ မႅတ်ႈတႃႇ ဢၼ် ဝႃႈ ၼၼ်ႉ ၸၢင်ႈ ၸႂ်ယႂ်ႇ ၸႂ် ယၢဝ်း၊ၸၢင်ႈ ယိူၼ်ႉၶၢမ်ႇ လႄႈ ၸၢင်ႈ ႁဵတ်း ၵျေးၸူး ပၼ် ပိူၼ်ႈ ဢေႃႈ။ ၸႂ် ႁၵ်ႉ မႅတ်ႈတႃႇ ၼၼ်ႉ ဢမ်ႇ ၸၢင်ႈ ၶွႆ ပိူၼ်ႈ၊ဢမ်ႇ ၸၢင်ႈ ယွင်ႈ တူဝ်ၸဝ်ႈၵဝ်ႇ၊ဢမ်ႇ ၸၢင်ႈ မီး ၸႂ်ၽႅၼ်သုင် ဢေႃႈ။- 5ၸႂ် ႁၵ်ႉ မႅတ်ႈတႃႇ ၼၼ်ႉ ဢမ်ႇ ၸၢင်ႈ မီး ၸႂ် ဢၼ် ၵျၢမ်ႇ ႁဵတ်း မိူၵ်ႈ တီႈ ပိူၼ်ႈ၊ဢမ်ႇ ၸၢင်ႈ ႁႃ ဢၵျူဝ်း ပုၼ်ႈ တူဝ်ၸဝ်ႈၵဝ်ႇ၊ဢမ်ႇ ၸၢင်ႈ ဢွၵ်ႇ တေႃးသႃႉ၊ဢမ်ႇ ၸၢင်ႈ မၢတ်ႈတွင်း တၢင်းၽိတ်း ပိူၼ်ႈ။- 6ဢမ်ႇ ၸၢင်ႈ ၸူမ်းသိူဝ်း ၼႂ်း တၢင်း ဢၼ် ႁၢႆႉမိူၵ်ႈ၊ၸၢင်ႈ ၸူမ်းသိူဝ်း ၼႂ်း တၢင်း ဢၼ် ႁဵတ်း လွင်ႈ ဢၼ် လီ ငၢမ်း ၵူၺ်း ဢေႃႈ။- 7ၸႂ် ႁၵ်ႉ မႅတ်ႈတႃႇ ၼၼ်ႉ ၸၢင်ႈ ယိူၼ်ႉၶၢမ်ႇ တီႈ ၵူၼ်း ဢၼ် ႁဵတ်း ၽိတ်း ၼၼ်ႉ ဢေႃႈ။ ယုမ်ႇ ၼႂ်း တၢင်း ဢၼ် လီ ၼႂ်း ပိူၼ်ႈ တႃႇသေႇ၊မီး တၢင်း မုင်ႈမွင်း ယူႇ တႃႇသေႇ၊ယိူၼ်ႉၶၢမ်ႇ လႆႈ ၼႂ်း လွင်ႈတၢင်း ၵူႈၸိူဝ်ႉၵူႈပိူင် ဢေႃႈ။ 8ၸႂ် ႁၵ်ႉ မႅတ်ႈတႃႇ ၼၼ်ႉ ၸၢင်ႈ တႄႇ ယူႇ တႃႇသေႇ ဢေႃႈ။ တၢင်း ဢၼ် မေႃ ႁေႃးလၢတ်ႈ ၵႂၢမ်း ၸဝ်ႈၽြႃး ၼၼ်ႉ ၸၢင်ႈ သုတ်း ဝၢႆး ၵႂႃႇ ဢေႃႈ။ သု ၵျေးၸူး ၸဝ်ႈ ဢၼ် ႁႂ်ႈ ႁဝ်း ၸၢင်ႈ လၢတ်ႈ ၵႂၢမ်း ဢၼ် ပႅၵ်ႇပိူင်ႈ ၼၼ်ႉ ၸၢင်ႈ ထၢတ်ႇ ၵႂႃႇ ဢေႃႈ။ ပိင်ႇၺႃႇ တၢင်း ႁု တၢင်း ႁၼ် ၵေႃႈ ၸၢင်ႈ မွတ်ႇ ႁၢႆ ၵႂႃႇ ဢေႃႈ။- 9ၵွပ်ႈပိူဝ်ႈ တၢင်း ႁု တၢင်း မေႃ ႁဝ်း ဢမ်ႇ ပျေႉၸုမ်ႇ လႄႈ တၢင်း ဢၼ် ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ ၵေႃႈ ဢမ်ႇ ပျေႉၸုမ်ႇ ဢေႃႈ။- 10ၵူၺ်းၵႃႈ၊မိူဝ်ႈ ဢၼ် လွင်ႈတၢင်း ဢၼ် ပျေႉၸုမ်ႇ တဵမ်ထူၼ်ႈ ၼၼ်ႉ ႁွတ်ႈထိုင် ၸိုင်၊တၢင်း ဢၼ် ဢမ်ႇ ပျေႉၸုမ်ႇ ဢမ်ႇ တဵမ်ထူၼ်ႈ ၼၼ်ႉ တၵ်း ႁၢႆလၢႆ ၵႂႃႇ ဢေႃႈ။ 11မိူဝ်ႈ ဢၼ် ၵဝ် ယင်း ပဵၼ် လုၵ်ႈဢွၼ်ႇ ၼၼ်ႉ တၢင်း ဢၼ် ၵဝ် လၢတ်ႈ ၵႂၢမ်း၊တၢင်း ဢၼ် ၵဝ် ၶႆႈၸႂ် ၵျၢမ်ႇပွင်၊ဢိၵ်ႇတင်း တၢင်း ႁု တၢင်း ႁၼ် ၵဝ်၊မိူၼ် ၸိူဝ်ႉ ၼင်ႇ လုၵ်ႈဢွၼ်ႇ ၵူၺ်း ဢေႃႈ။ မိူဝ်ႈလဵဝ် ၼႆႉ၊ၵဝ် ပဵၼ် ၵူၼ်းလူင် ယဝ်ႉ လႄႈ ၵဝ် ၸုၼ်ႉ ဢၵျၢင်ႉ တၢင်းႁဵတ်း လုၵ်ႈဢွၼ်ႇ တင်းလၢႆ ပႅတ်ႈ ဢေႃႈ။- 12မိူဝ်ႈလဵဝ် ၼႆႉ၊ႁဝ်း ႁၼ် မူဝ်း မူဝ်း ဝႆႉ၊မိူၼ် ၸိူဝ်ႉ ၼင်ႇ ႁဝ်း ႁၼ် ၼႂ်း မၢၼ်ႇ ၸမ် ၼၼ်ႉ ၵူၺ်း သေၵေႃႈ ဝၼ်း ၼိုင်ႈ ႁဝ်း တၵ်း လႆႈ ႁၼ် တေႃႇၼႃႈ ၵၼ် ဢေႃႈ။ မိူဝ်ႈလဵဝ် ၼႆႉ၊ၵဝ် ႁုႁၼ် ဢမ်ႇ ပျေႉၸုမ်ႇ ဢမ်ႇ တဵမ်ထူၼ်ႈ သေၵေႃႈ၊ဝၼ်း ၼိုင်ႈ ၵဝ် တၵ်း ႁုႁၼ် ပျေႉၸုမ်ႇ တဵမ်ထူၼ်ႈ မႃး၊မိူၼ် ၸိူဝ်ႉ ၼင်ႇ ၽြႃးပဵၼ်ၸဝ်ႈ ႁုႁၼ် ၵဝ် ၼၼ်ႉ ဢေႃႈ။ 13ၵွပ်ႈပိူဝ်ႈ ၼႆ လႄႈ တၢင်းယုမ်ႇမၢတ်ႈ၊တၢင်း မုင်ႈမွင်း၊တၢင်းႁၵ်ႉ မႅတ်ႈတႃႇ သၢမ် ၸိူဝ်ႉ သၢမ် ပိူင် ၼႆႉ၊ဢမ်ႇ သုတ်း ဢမ်ႇ ဝၢႆး မီး ဝႆႉ ယူႇ ဢေႃႈ။ ၼႂ်း သၢမ် ပိူင် ၼႆႉ၊တၢင်းႁၵ်ႉ မႅတ်ႈတႃႇ ၼၼ်ႉ ပဵၼ် ဢၼ် ယႂ်ႇ မျၢတ်ႈ သေပိူၼ်ႈ ဢေႃႈ။
Copyright
Learn More


text:
1ၵွပ်ႈပိူဝ်ႈ ဢၼ် ၸဝ်ႈ ၶရိၸ်ႈ၊ၶၢမ်ႇ တုၵ်ႉၶႃႉ တၢင်း ၽၢၼ် ၼႂ်း တူဝ် ၼိူဝ်ႉလိူတ်ႈ ၸိူဝ်ႉ ၼင်ႇ ၼၼ် ယဝ်ႉ လႄႈ သူ ၵေႃႈ၊ဢဝ် သၽေႃး ၸိူဝ်ႉ ၼင်ႇ ၼၼ် လႄႈ ႁႂ်ႈ မီး ဢဵၼ် မီး ႁႅင်း တႃႉ။ လွင်ႈ မၼ်း ၸမ်ႉ၊ၵေႃႉ ဢၼ် ၶၢမ်ႇ တုၵ်ႉၶႃႉ တၢင်း ၽၢၼ် ၽၢႆႇ ၼိူဝ်ႉလိူတ်ႈ ၼၼ်ႉ လႆႈ ၵၢင်းလွတ်ႈ တင်း ဝူတ်ႈ ဢပျတ်ႈ ယဝ်ႉ ဢေႃႈ။- 2ပိူဝ်ႈ ၼႆ လႄႈ တႄႇ ဢဝ် ၸဵမ် မိူဝ်ႈလဵဝ် ၼႆႉ ၵႂႃႇ၊ၸူဝ်ႈ ဢၼ် သူ ယင်း ယူႇ ၼႂ်း တူဝ် ၼိူဝ်ႉလိူတ်ႈ ၼႆႉ၊ယင်း ဢမ်ႇ ၵမ် ဢမ်ႇ ၵျၢင်ႉ ၸွမ်း ဢလူဝ်ႇ ၸႃႇတိ ၵတိ ဢၼ် ၵူၼ်း တင်းလၢႆ ၸပ်းၸွႆး ၼၼ်ႉ လႄႈ ဢွၼ်ၵၼ် ၵမ်ၵျၢင်ႉ ၸွမ်း ဢလူဝ်ႇ ၽြႃးပဵၼ်ၸဝ်ႈ ယူႇ တႃႉ။- 3ၶိင်ႇၵႃႇလႃႉ ဢၼ် သူ ၵမ်ၵျၢင်ႉ ၸွမ်း ဢလူဝ်ႇ ၵူၼ်း တၢင်ႇၸိူဝ်ႉတၢင်ႇၶိူဝ်း ဢၼ် ပူၼ်ႉမႃး ယဝ်ႉ ၸိူဝ်း ၼၼ်ႉ ပေႃးၵုမ်ႇ ပုၼ်ႈ သူ ယဝ်ႉ။ တၢင်းၵမ် တၢင်းၵျၢင်ႉ ဢၼ် သူ ၵမ်ၵျၢင်ႉ မႃး ယဝ်ႉ ၸိူဝ်း ၼၼ်ႉ ၸမ်ႉ၊ပဵၼ် တၢင်းၵမ် တၢင်းၵျၢင်ႉ ဢၼ် ဢမ်ႇထုၵ်ႇ ဢမ်ႇ ဢၢပ်ႈ၊တၢင်း ဢၼ် ၸႂ်ၸပ်းၸွႆး ၵႃႇမၵုင်ႇ၊တၢင်း ဢၼ် ၵိၼ် လဝ်ႈ မဝ်း ယႃႈ၊တၢင်း ဢၼ် ၵိၼ် မဝ်း လႄႈ ဢူၼ် မေႃး၊တၢင်း ဢၼ် ၵိၼ် မဝ်း ၼႂ်း ပၢင်ပွႆး၊ဢိၵ်ႇတင်း တၢင်း ဢၼ် ဝႆႈ ႁုၼ်ႇႁၢင်ႈသၢင်းထု ဢၼ် လီႁင်ႈ ဢဵတ်ႇသဵတ်ႇ ၸိူဝ်း ၼၼ်ႉ ဢေႃႈ။- 4ၶဝ် ၸိူဝ်း ၼၼ်ႉ ဢၢမ်း သူ ၵွပ်ႈပိူဝ်ႈ ဢၼ် တေႃႈလဵဝ် ၼႆႉ သူ ဢမ်ႇ ၶဝ်ႈပႃး ၸွမ်း ၼႂ်း တၢင်း ဢၼ် ၶဝ် မိူၵ်ႈ လိူင်း၊ဢိၵ်ႇတင်း ၼႂ်း တၢင်း ဢၼ် ၶဝ် ယူႇ မဝ် ၵိၼ် မၢင် ၸိူဝ်း ၼၼ်ႉ လႄႈ ၶဝ် သႄႉသွမ်း သူ ဢေႃႈ။- 5ပိူဝ်ႈ ၼႆ လႄႈ ၶဝ် တၵ်း လႆႈ ၶၢမ်ႇ တၢင်း ဢၼ် ၸႅတ်ႈ ဢၼ် ထၢမ် ၽၢႆႇၼႃႈ ၽြႃးပဵၼ်ၸဝ်ႈ၊ၸဝ်ႈ ဢၼ် တၼ်း ဝႆႉ၊ႁႂ်ႈလႆႈ တႅပ်းတတ်း တြႃး တီႈ ၶဝ် ၸိူဝ်း ဢၼ် ဢသၢၵ်ႈလိပ်း၊ဢိၵ်ႇတင်း ၶဝ် ၸိူဝ်း ဢၼ် တၢႆ ယဝ်ႉ ၼၼ်ႉ ဢေႃႈ။- 6ၵွပ်ႈပိူဝ်ႈ လွင်ႈတၢင်း ၼႆႉ လႄႈ လႆႈ ဢဝ် ၶၢဝ်ႇတြႃးသိူဝ်းပျေႃႇ ၸဝ်ႈ ႁေႃးလၢတ်ႈ တီႈ ၶဝ် ၸိူဝ်း ဢၼ် တၢႆ ၼၼ်ႉ လႄႈ ပိၵ်ႉသမ်ႉ တူဝ် ၼိူဝ်ႉလိူတ်ႈ ၶဝ် လႆႈ ၶၢမ်ႇ တၢင်း ဢၼ် တႅပ်းတတ်း တြႃး၊မိူၼ် ၸိူဝ်ႉ ၼင်ႇ ဢၼ် ၵူၼ်း တင်းလၢႆ လႆႈ ၶၢမ်ႇ ၼၼ်ႉ သေၵေႃႈ၊တြႃး ၸဝ်ႈ လႆႈ ႁေႃးလၢတ်ႈ တီႈ ၶဝ် ႁႂ်ႈ ၸႂ်ဝိၺိၺ်ႇ ၶဝ် လႆႈ ဢသၢၵ်ႈလိပ်း ယူႇ၊မိူၼ် ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ဢသၢၵ်ႈလိပ်း ယူႇ ၼၼ်ႉ ဢေႃႈ။ 7ၶိူင်ႈပိူင် ၵႃႈမီး တင်းသဵင်ႈတင်းလူင် ၸမ် တၵ်း ႁွတ်ႈထိုင် တီႈသုတ်း တီႈ ၵွႆ ယဝ်ႉ ဢေႃႈ။ ပိူဝ်ႈ ၼႆ လႄႈ ဢွၼ်ၵၼ် ပႂ်ႉထိင်း တူဝ်ၸဝ်ႈၵဝ်ႇ လႄႈ တူင်ႉတိုၼ်ႇ ဝႆႉ၊ႁႂ်ႈလႆႈ သူးတွင်း တႃႉ။- 8ဢၼ် လိူဝ်တွၼ်း သေ တၢင်ႇ မဵဝ်း ၸမ်ႉ၊ဢွၼ်ၵၼ် ႁၵ်ႉပႅင်း ၵၼ် တႃႉ။ ပိူဝ်ႈ ဝႃႈ၊တၢင်းႁၵ်ႉ မႅတ်ႈတႃႇ ၸၢင်ႈ ပွႆႇလွတ်ႈ ဢပျတ်ႈ ဢၼ် ၼမ် ၵိုၼ်း ၼႃႇ ၼၼ်ႉ ဢေႃႈ။- 9ယင်း ဢမ်ႇ မီး ၸႂ် ထီႇ ၸႂ် ၼဵဝ် လႄႈ ၼင်ႇ ၵၼ် ၵၼ် ႁဵတ်းဝၢတ်ႈ ၶၢမ်ႇၶႅၵ်ႇ တီႈ ၵၼ် တႃႉ။- 10ၽႂ် ၽႂ် မၼ်း မၼ်း ႁႂ်ႈ မေႃ ၸႂ်ႉ၊သု ၵျေးၸူး ၽြႃးပဵၼ်ၸဝ်ႈ ဢၼ် ၽၢၵ်ႇ ဝႆႉ ပၼ် တီႈ ႁဝ်း လၢႆ ၸိူဝ်ႉ လၢႆ ပိူင် ၼၼ်ႉ သေလႄႈ ဢွၼ်ၵၼ် ၸႂ်ႉ ဢၼ် သူ လႆႈ ႁပ်ႉ ဢဝ် ၵႃႈတီႈ ၽြႃးပဵၼ်ၸဝ်ႈ ၼၼ်ႉ ဢဝ် ပွင်ႁဵတ်း ဢၵျူဝ်း တၢင်းလီ ပုၼ်ႈ ၼင်ႇ ၵၼ် ၵၼ် လီ လီ ငၢမ်း ငၢမ်း တႃႉ။- 11ၽူႈလႂ် သေဢမ်ႇဝႃႈ၊ၵေႃႉ ဢၼ် ႁေႃးလၢတ်ႈ ၼၼ်ႉ ႁႂ်ႈ မၼ်း ႁေႃးလၢတ်ႈ ၸိူဝ်ႉ ၼင်ႇ ၵႂၢမ်း ဢွၵ်ႇ သူပ်း ၽြႃးပဵၼ်ၸဝ်ႈ တႃႉ။ ၵေႃႉ ဢၼ် ပွင်ႁဵတ်း ၼႃႈၵၢၼ် ၼၼ်ႉ ၵေႃႈ ႁႂ်ႈ မၼ်း ပွင် ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ပၼ်ႁႅင်း တူဝ် မၼ်း ၼၼ်ႉ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ၽြႃးပဵၼ်ၸဝ်ႈ တၵ်း လႆႈ ၶၢမ်ႇ တၢင်း ဢၼ် ယွင်ႈယေႃး ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ဢေႃႈ။ ႁႂ်ႈ ၽြႃးပဵၼ်ၸဝ်ႈ ၼၼ်ႉ၊မီး မုၼ်သရေႇ တၼ်းၶူဝ်း ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 12ၵေႃႉ ဢၼ် ၵဝ် ႁၵ်ႉ ၶဝ်႟။ ယႃႇပေ ဢၢမ်း ၼႂ်း တၢင်း ဢၼ် သူ လႆႈ တုၵ်ႉၶႃႉ ယၢပ်ႇၸႂ် ၼႃႇ လူင်လၢင် ၵွပ်ႈပိူဝ်ႈ လႆႈ ၶၢမ်ႇ ၸၢမ်းတူၺ်း ဢၼ် မႆႈႁွၼ်ႉ ၼႃႇ ၼၼ်ႉ၊ႁႂ်ႈ မၢတ်ႈ ဝႃႈ၊လွင်ႈတၢင်း ဢၼ် လီဢၢမ်း ပေႃႇ ပဵၼ် မႃး တီႈ သူ ၼၼ်ႉ တႃႉ။- 13ၵွပ်ႈပိူဝ်ႈ သူ ၶဝ်ႈပႃး လႄႈ ၶၢမ်ႇ တုၵ်ႉၶႃႉ တၢင်း ၽၢၼ် ႁူမ်ႈ လူၺ်ႈ ၵၼ် တင်း ၸဝ်ႈ ၶရိၸ်ႈ၊ၼၼ်ႉ လႄႈ ဢွၼ်ၵၼ် သိူဝ်းပျေႃႇ တႃႉ။ ၼင်ႇ ၼၼ် လႄႈ သူ တၵ်း လႆႈ ၸူမ်းသိူဝ်း လႄႈ မူၼ်ႈပျေႃႇ ၼႃႇ ၼႂ်း မိူဝ်ႈ ဢၼ် မုၼ်သရေႇ မၼ်းၸဝ်ႈ တၵ်း ပေႃႇမႃး ၼၼ်ႉ ဢေႃႈ။- 14သင် ဝႃႈ၊သူ လႆႈ ၶၢမ်ႇ တၢင်း ဢၼ် သႄႉသွမ်း ၵွပ်ႈပိူဝ်ႈ ဢၼ် သူ ပဵၼ် တပႄး ၸဝ်ႈ ၶရိၸ်ႈ၊ၼၼ်ႉ ၸိုင်၊သူ မီး မၢင်ႇၵလႃႇ ၵွပ်ႈပိူဝ်ႈ ဝိၺိၺ်ႇ ဢၼ် မီး မုၼ်သရေႇ ယႂ်ႇ ၼႃႇ လႄႈ ဝိၺိၺ်ႇ ၽြႃးပဵၼ်ၸဝ်ႈ ၼၼ်ႉ တႄႇ သဝ်း ယူႇ ၵႃႈၼိူဝ် သူ ဢေႃႈ။- 15ၼႂ်း သူ ၼၼ်ႉ ယႃႇ ႁႂ်ႈ ၽူႈလႂ် သေၵေႃႉသေၵူၼ်း လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ၵွပ်ႈပိူဝ်ႈ ဢပျတ်ႈ ဢၼ် ဢဝ် ဢသၢၵ်ႈ ၵူၼ်းတၢႆ၊ဢပျတ်ႈ ဢၼ် လၵ်ႉ ပိူၼ်ႈ၊ဢပျတ်ႈ ဢၼ် ႁဵတ်း ၽိတ်း ႁဵတ်း ပိူင်ႈ၊ဢမ်ႇၼၼ် ဢပျတ်ႈ ဢၼ် သုၵ်ႉသၢၵ်ႉ လႄႈ ၵဝ်း ၸွမ်း ၼႂ်း ၵၢၼ်ငၢၼ်း ပိူၼ်ႈ တၢင်ႇၵေႃႉ ၼၼ်ႉ တႃႉ။- 16သင် ဝႃႈ၊သူ လႆႈ ၶၢမ်ႇ ၵွပ်ႈပိူဝ်ႈ သူ ပဵၼ် ၶရိၸ်ႈယၢၼ်ႇ ၼၼ်ႉ ၸိုင်၊ယင်း ဢမ်ႇ ဢူၵ်း ဢမ်ႇ ဢၢႆ ၵွပ်ႈ လွင်ႈတၢင်း ၼၼ်ႉ လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ပိူဝ်ႈ ဢၼ် သူ လႆႈ ၶၢမ်ႇ တၢင်း ဢၼ် ႁွင်ႉ ၸွမ်း ၸိုဝ်ႈသဵင် ၸဝ်ႈ ၶရိၸ်ႈ၊ၼၼ်ႉ တႃႉ။ 17လွင်ႈ မၼ်း ၸမ်ႉ၊ၶိင်ႇ ယၢမ်း ဢၼ် တၵ်း တႅပ်းတတ်း တြႃး ၼၼ်ႉ ၸမ် တၵ်း ႁွတ်ႈမႃး ယဝ်ႉ လႄႈ ၵူၼ်းႁိူၼ်းၵူၼ်းယေး ၽြႃးပဵၼ်ၸဝ်ႈ၊တၵ်း လႆႈ ၶၢမ်ႇ တၢင်း ဢၼ် တႅပ်းတတ်း ဢွၼ်တၢင်း ဢေႃႈ။ ပေႃး တႄႇၸႃႉ တႅပ်းတတ်း တီႈ ႁဝ်း ဢွၼ်တၢင်း ၸိုင်၊တီႈ ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၶၢဝ်ႇတြႃးသိူဝ်းပျေႃႇ၊ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ၸိုင်၊ၶဝ် ၼၼ်ႉ တၵ်း ပဵၼ် ၸိူဝ်ႉ ၼင်ႇ ႁိုဝ်။- 18မႅၼ်ႈ ၸွမ်းၼင်ႇ တႅမ်ႈ ဝႆႉ ၵႃႈၼႂ်း ၵႂၢမ်း ၵျၢမ်းလိၵ်ႈ လႄႈ ဝႃႈ၊ "ပေႃး ၵေႃႉ ဢၼ် သိုဝ်ႈတေႃႇ ၼၼ်ႉ လႆႈ ၶၢမ်ႇ တၢင်း ဢၼ် ၵႄႇၶျွတ်ႈ ဢဝ် ယၢပ်ႇ ၼႃႇ ၸိုင်၊ ၵေႃႉ ဢၼ် ဢမ်ႇ ၼပ်ႉယမ် ၽြႃး တြႃး၊တင်း ၵေႃႉ ဢၼ် မီး ဢပျတ်ႈ ၼၼ်ႉ တၵ်း လွတ်ႈ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ၼၼ်ႉ ဢေႃႈ။- 19ၵွပ်ႈပိူဝ်ႈ ၼႆ လႄႈ ၶဝ် ၸိူဝ်း ဢၼ် လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ဢၼ် ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ မီး ဝႆႉ ပုၼ်ႈ ၶဝ် ၼၼ်ႉ ႁႂ်ႈ ၶဝ် ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် လီ ဢၼ် ငၢမ်း ယူႇ လႄႈ ဢဝ် ဢသၢၵ်ႈ ဝိၺိၺ်ႇ တူဝ်ၸဝ်ႈၵဝ်ႇ၊ဢၢပ်ႈ ဝၢင်း ၵႃႈတီႈ ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ်၊ၸဝ်ႈ ဢၼ် ပႂ်ႉ ၵတိ သဵတ်ႈၸႃႇ တႃႇသေႇ ၼၼ်ႉ လႄႈ ယူႇ တႃႉ။
Copyright
Learn More


text:
1ၵဝ် ပေႃးလု၊ဢၼ် ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၼွင်ႉ ႁဝ်း တိမေႃးသေႇ၊ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ မီး ၼၼ်ႉ။ 2လႆႈ တႅမ်ႈလိၵ်ႈ ပၼ် ၵႂႃႇ တီႈ ၵူၼ်း မူတ်းၸၢင်ႇ ၸဝ်ႈ တင်းလၢႆ၊ဢၼ် ဝႃႈ ပီႈၼွင်ႉ ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊လႄႈ မီး ယူႇ ၵႃႈၼႂ်း ဝဵင်း ၵေႃးလေႃးသေး၊ၼၼ်ႉ ဢေႃႈ။ ႁႂ်ႈ ပေႃႈၸဝ်ႈ ႁဝ်း ၽြႃးပဵၼ်ၸဝ်ႈ ပၼ် သု ၵျေးၸူး၊ဢိၵ်ႇတင်း တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 3မိူဝ်ႈ ဢၼ် ႁဝ်း သူးတွင်း ပုၼ်ႈ သူ ၼၼ်ႉ၊ႁဝ်း ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ဢၼ် ပဵၼ် ပေႃႈၸဝ်ႈ ယေႇသု ၶရိၸ်ႈ၊ႁဝ်း ယူႇ တႃႇသေႇ ဢေႃႈ။- 4လွင်ႈ မၼ်း ၸမ်ႉ၊ႁဝ်း လႆႈ ငိၼ်း ဝႃႈ၊သူ ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊လႄႈ ႁၵ်ႉ ၵူၼ်း မူတ်းၸၢင်ႇ တင်းသဵင်ႈတင်းလူင် ယူႇ ၼၼ်ႉ၊- 5ၸွမ်းၼင်ႇ ဢၼ် သူ မီး တၢင်း ဢၼ် မုင်ႈထႃႈ မွင်းထႃႈ ဢၼ် လႆႈ သိမ်း ဝႆႉ ပုၼ်ႈ သူ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ယဝ်ႉ။ လွင်ႈတၢင်း ၼႆႉ၊ၸဵမ်မိူဝ်ႈ ဢွၼ်တၢင်း ၼၼ်ႉ၊သူ လႆႈ ငိၼ်း ၼႂ်း ၼုၵ်ႈၵပၢတ်ႈ တြႃး ဢၼ် ၸႅတ်ႈ၊ဢၼ် ဝႃႈ ၶၢဝ်ႇတြႃးသိူဝ်းပျေႃႇ ၸဝ်ႈ၊- 6ဢၼ် ႁွတ်ႈထိုင် တီႈ သူ ၼၼ်ႉ ဢေႃႈ။ ၶၢဝ်ႇတြႃးသိူဝ်းပျေႃႇ ၼၼ်ႉ၊ၽႄႈ ၸွတ်ႇတူဝ်ႈ ၵႂႃႇ ၵႃႈၼႂ်း မိူင်း လေႃးၵီႇ ၵူႈတီႈၵူႈလႅၼ် လႄႈ ႁဵတ်း ပဵၼ် ဢၵျူဝ်း ဢၼ် မၢၵ်ႈ လီ၊ဢိၵ်ႇတင်း ပဵၼ် ဢၼ် ၼမ် ၵိုၼ်း မႃး ၼႂ်း သူ ၸႃႉၸဵမ် မိူဝ်ႈ ဝၼ်း ဢၼ် သူ လႆႈ ငိၼ်း လႄႈ ႁု ၵျေးၸူး ၽြႃးပဵၼ်ၸဝ်ႈ ဢၼ် ၸႅတ်ႈ ၸႅတ်ႈ ၼၼ်ႉ ဢေႃႈ။- 7သူ လႆႈ သွၼ် ဢဝ် လွင်ႈ ၵျေးၸူး ၽြႃးပဵၼ်ၸဝ်ႈ တီႈ သြႃႇ ဢေႇပႃႇၽရတ်ႉ၊ဢၼ် ႁူမ်ႈ ၵၢၼ် လူၺ်ႈ ၵၼ် တင်း ႁဝ်း ဢၼ် ႁဝ်း ႁၵ်ႉ ၼႃႇ ၼၼ်ႉ ဢေႃႈ။ မၼ်း ၼၼ်ႉ၊ပဵၼ် သြႃႇ ဢၼ် မီး သဵတ်ႈၸႃႇ ၵႃႈၼႂ်း တၢင်း ဢၼ် ပွင် ႁဵတ်းၵၢၼ် ၼႂ်း ၸဝ်ႈ ၶရိၸ်ႈ၊ပုၼ်ႈ ႁဝ်း ဢေႃႈ။- 8မၼ်း မွၵ်ႇလၢတ်ႈ ၼႄ ႁဝ်း လွင်ႈ ဢၼ် ဝႃႈ၊သူ ဢွၼ်ၵၼ် မီး ၸႂ် ႁၵ်ႉ မႅတ်ႈတႃႇ ဢၼ် ဝိၺိၺ်ႇ ၸဝ်ႈ ပၼ် ၼၼ်ႉ ဢေႃႈ။ 9ၵွပ်ႈပိူဝ်ႈ လွင်ႈ ၸိူဝ်ႉ ၼင်ႇ ၼႆ လႄႈ ၸႃႉၸဵမ် မိူဝ်ႈ ဝၼ်း ဢၼ် ႁဝ်း လႆႈ ငိၼ်း ၼၼ်ႉ၊ႁဝ်း သူးတွင်း ပုၼ်ႈ သူ တႃႇသေႇ ဢမ်ႇထၢတ်ႇ ဢေႃႈ။ ႁဝ်း ယွၼ်း တီႈ ၽြႃးပဵၼ်ၸဝ်ႈ ႁႂ်ႈ သူ ၸၢင်ႈ ႁုၸႅင်ႈ ဢလူဝ်ႇ ၽြႃးပဵၼ်ၸဝ်ႈ တဵမ်ထူၼ်ႈ လူၺ်ႈ ပိင်ႇၺႃႇ၊ဢိၵ်ႇတင်း တၢင်း ပွင်ႇၸႂ် ၽၢႆႇ ၸႂ်ဝိၺိၺ်ႇ ၼၼ်ႉ ယူႇ၊- 10ႁႂ်ႈ သူ တၵ်း ၵမ်ၵျၢင်ႉ ၵႃႈ ၼင်ႇ ဢၼ် ထိူၵ်ႈတၢၼ်ႇ တင်း ၸဝ်ႈၽြႃး လႄႈ ထုၵ်ႇၸႂ် မၼ်းၸဝ်ႈ၊ဢိၵ်ႇတင်း ႁႂ်ႈ မီး တၢင်းၵမ် တၢင်းၵျၢင်ႉ ဢၼ် ပွင် ဢၵျူဝ်း ဢၼ် မၢၵ်ႈ လီ လႄႈ ႁႂ်ႈ ပိင်ႇၺႃႇ ဢၼ် ႁုၸၵ်း ၽြႃးပဵၼ်ၸဝ်ႈ တူဝ်းတွၼ်း မႃး ၼၼ်ႉ ယူႇ ၸိုင်၊ၵဝ် သူးတွင်း ယူႇ ဢေႃႈ။- 11ႁႂ်ႈ တၼ်းၶူဝ်း ၸဝ်ႈ ထႅင်ႈ ႁႅင်း ပၼ်ႁႅင်း သူ ၸွမ်း ၵႃႈ ၼင်ႇ ဢၼ် မၼ်းၸဝ်ႈ မီး မုၼ်ၽုင်း ယႂ်ႇ ၼႃႇ ၼၼ်ႉ၊ပုၼ်ႈ တၢင်း ယိူၼ်ႉၶၢမ်ႇ ၵူႈၸိူဝ်ႉၵူႈပိူင်၊တၢင်း ဢၼ် ၸႂ်ယႂ်ႇ ၸႂ်ႈ ယၢဝ်း၊ဢိၵ်ႇတင်း ၸႂ် ဢၼ် သိူဝ်းပျေႃႇ ၼၼ်ႉ ယူႇ၊- 12ႁႂ်ႈ ယွင်ႈယေႃး တၢင်ႇၵျေးၸူး ပေႃႈၸဝ်ႈ၊ၸဝ်ႈ ဢၼ် ႁဵတ်း ၵျေးၸူး ႁႂ်ႈ ႁဝ်း ပဵၼ် ၵူၼ်း ဢၼ် ထိူၵ်ႈၶၢမ်ႇ လႆႈ ႁပ်ႉ ဢဝ် ဢမူၺ်ႇ လူၺ်ႈ ၵၼ် တင်း ၵူၼ်း ဢၼ် သိုဝ်ႈတေႃႇ တင်းလၢႆ၊ဢၼ် ယူႇ ၼႂ်း ဢၼ်လႅင်း ၼၼ်ႉ ဢေႃႈ။- 13မၼ်းၸဝ်ႈ ထုတ်ႇၼုၵ်ႈ ဢဝ် ႁဝ်း ဢွၵ်ႇ ၵႃႈၼႂ်း တၼ်းၶူဝ်း ဢၼ် လပ်းသိင်ႇ သေလႄႈ ဢဝ် ႁဝ်း သႂၢင်း ၶဝ်ႈ ၵႂႃႇ ယူႇ ၵႃႈၼႂ်း မိူင်း လုၵ်ႈ ႁၵ်ႉ ၸဝ်ႈ ၼၼ်ႉ ယဝ်ႉ။- 14လုၵ်ႈၸဝ်ႈ ၼၼ်ႉ ၵေႃႈ ႁႂ်ႈ ႁဝ်း လႆႈ ၶၢမ်ႇ ဢဝ် ၵျေးၸူး တၢင်း ဢၼ် မၼ်းၸဝ်ႈ ထုတ်ႇ ဢဝ်၊ဢၼ် ဝႃႈ တၢင်း ဢၼ် မၼ်းၸဝ်ႈ ပွႆႇလွတ်ႈ ဢပျတ်ႈ ၼၼ်ႉ ယူႇ ဢေႃႈ။ 15ၸဝ်ႈ ၶရိၸ်ႈ၊ပဵၼ် တူဝ် ႁၢင်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် တႃ ၵူၼ်း တူၺ်း ဢမ်ႇ ႁၼ် လႆႈ ၼၼ်ႉ လႄႈ ပဵၼ် လုၵ်ႈတူၼ်ႈ ၵႃႈၼိူဝ် သတ်ႉတဝႃႇ တင်းသဵင်ႈတင်းလူင် ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ၼၼ်ႉ ဢေႃႈ။- 16လွင်ႈ မၼ်း ၸမ်ႉ၊ၼႂ်း လုၵ်ႈၸဝ်ႈ ၼၼ်ႉ၊ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ၶိူင်ႈပိူင် ဢၼ် မီး ၼိူဝ် ၽႃႉၵၢင်ႁၢဝ်၊ၶိူင်ႈပိူင် ဢၼ် မီး ၵႃႈၼိူဝ် လိၼ်မိူင်း၊ၶိူင်ႈပိူင် ဢၼ် တႃ ၵူၼ်း တူၺ်း ႁၼ် လႆႈ၊ၶိူင်ႈပိူင် ဢၼ် တႃ ၵူၼ်း တူၺ်း ဢမ်ႇ ႁၼ် လႆႈ၊ဢိၵ်ႇ ပႃး တင်း ၶုၼ် ဢၼ် ဢုပ်ႉပိူင်ႇ သေဢမ်ႇဝႃႈ၊ၸဝ်ႈ တၼ်းၶူဝ်း သေဢမ်ႇဝႃႈ၊ၶုၼ် ထွတ်ႈ ၶုၼ် မျၢတ်ႈ သေဢမ်ႇဝႃႈ၊ဢႃႇၼႃႇ တၼ်းၶူဝ်း သေဢမ်ႇဝႃႈ၊လွင်ႈတၢင်း တင်းသဵင်ႈတင်းလူင် ၽြႃးပဵၼ်ၸဝ်ႈ ၽၢၼ်ႇသၢင်း လူၺ်ႈ ၸဝ်ႈ ၶရိၸ်ႈ၊လႄႈ ပုၼ်ႈ ၸဝ်ႈ ၶရိၸ်ႈ၊ဢေႃႈ။- 17ၸဝ်ႈ ၶရိၸ်ႈ၊ပဵၼ် မႃး ဢွၼ်တၢင်း ၶိူင်ႈပိူင် ၵႃႈမီး တင်းသဵင်ႈတင်းလူင် လႄႈ ၶိူင်ႈပိူင် ၵႃႈမီး တင်းသဵင်ႈတင်းလူင် တႄႇ ယူႇ မီး ယူႇ လီ လီ ႁင်း ၽႂ် ႁင်း မၼ်း ၵႃႈၼႂ်း မၼ်းၸဝ်ႈ ဢေႃႈ။- 18မၼ်းၸဝ်ႈ ပဵၼ် ႁူဝ် ၵႃႈတီႈ တူဝ် ဢၼ် ဝႃႈ ၸိူဝ်းၸဝ်ႈ ဢေႃႈ။ မၼ်းၸဝ်ႈ ပဵၼ် ငဝ်ႈႁၢၵ်ႈ ႁူဝ်ပိုင်း၊ပဵၼ် လုၵ်ႈတူၼ်ႈ ၵႃႈၼႂ်း ၶဝ် ၸိူဝ်း ဢၼ် လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး၊ပုၼ်ႈ လွင်ႈ ၼင်ႇ ႁိုဝ် မၼ်းၸဝ်ႈ ပႃးလဵဝ် ၵူၺ်း တၵ်း ယႂ်ႇ မျၢတ်ႈ ၼႃႇ သေပိူၼ်ႈ ၼႂ်း ၵူႈၸိူဝ်ႉၵူႈပိူင် ဢေႃႈ။- 19လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ မီး ဢလူဝ်ႇ ၶႂ်ႈႁႂ်ႈ ၸႂ်သၽေႃး မၼ်းၸဝ်ႈ ပျေႉၸုမ်ႇ ၼႂ်း လုၵ်ႈၸဝ်ႈ ၼၼ်ႉ ဢေႃႈ။- 20ၼႆႉ ၵူၺ်းဢမ်ႇၵႃး၊ၽြႃးပဵၼ်ၸဝ်ႈ ဢဝ် ၶိူင်ႈပိူင် လိၼ်မိူင်း၊ဢိၵ်ႇတင်း ၶိူင်ႈပိူင် ၽႃႉၵၢင်ႁၢဝ် ဢၼ် ဝႃႈ၊ၶိူင်ႈပိူင် ၵႃႈမီး တင်းသဵင်ႈတင်းလူင် ႁႂ်ႈ ထုၵ်ႇၵၼ် တင်း မၼ်းၸဝ်ႈ ၵွပ်ႈ လူၺ်ႈ လုၵ်ႈၸဝ်ႈ၊ဢၼ် ဢဝ် တင်း လိူတ်ႈ သေလႄႈ သွၼ်းလေႃႇ ၵႃႈတီႈ သဝ်မႆႉဝႃးမိုဝ်း ၸဝ်ႈ လႄႈ ႁဵတ်း ႁႂ်ႈ တၢင်းၽိတ်း ထၢတ်ႇယဵၼ် ၼၼ်ႉ ဢေႃႈ။ 21ၼင်ႇ ၼၼ် လႄႈ သူ ၸိူဝ်း ဢၼ် ယၢမ်ႈ ယၢၼ် ၵႆ ၵၼ် တင်း မၼ်းၸဝ်ႈ၊ဢိၵ်ႇတင်း မီး ၸႂ် ဢၼ် ၶတ်း ဢၼ် ၶႂၢင် လႄႈ ၵမ်ၵျၢင်ႉ ဢၼ် ဢမ်ႇလီ ဢမ်ႇ ငၢမ်း မိူဝ်ႈ ဢွၼ် ၼႆႉ ၼၼ်ႉ၊- 22တေႃႈလဵဝ် ၼႆႉ၊မၼ်းၸဝ်ႈ ႁႂ်ႈ ၶိုၼ်း လီ ၵၼ် တင်း မၼ်းၸဝ်ႈ လူၺ်ႈ တၢင်းတၢႆ ၵႃႈၼႂ်း ၼိူဝ်ႉလိူတ်ႈ ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် သူ တၵ်း မူတ်းၸၢင်ႇ ၶၢဝ် သႂ် လႄႈ ၵၢင်းလွတ်ႈ တင်း တၢင်း ဢၼ် တၢင်ႇ ဢပျတ်ႈ ၵႃႈတီႈ ၽၢႆႇၼႃႈ မၼ်းၸဝ်ႈ ဢေႃႈ။- 23သူ လူဝ်ႇ မီး တၢင်း ဢၼ် ယုမ်ႇမၢတ်ႈ မၼ်ႈၶိူင်ႇ ယူႇ တႃႇသေႇ၊ယင်း ဢမ်ႇ သုတ်ႉ ဢမ်ႇ ႁူၼ် သေ ၵႃႈၼႂ်း တင်း ဢၼ် မုင်ႈထႃႈ မွင်းထႃႈ ၼႂ်း ၶၢဝ်ႇတြႃးသိူဝ်းပျေႃႇ ဢၼ် သူ လႆႈ ထွမ်ႇငိၼ်း ႁပ်ႉတုင်း ဢဝ် ယဝ်ႉ ၼၼ်ႉ ဢေႃႈ။ ၶၢဝ်ႇတြႃးသိူဝ်းပျေႃႇ ၼၼ်ႉ၊ပဵၼ် တြႃး ဢၼ် ႁေႃးလၢတ်ႈ ၸွတ်ႇတူဝ်ႈ ၵႂႃႇ ၵႃႈတီႈ ဝူၺ်ႇၼေႇယႃႉ သတ်ႉတဝႃႇ ၵႃႈ ဢၼ် မီး တႂ်ႈ ၽႃႉၵၢင်ႁၢဝ်၊ၵဝ် ပေႃးလု၊ၵေႃႈ လႆႈ ပဵၼ် ၵူၼ်း ၸႂ်ႉသွႆ ဢၼ် ႁေႃးလၢတ်ႈ တြႃး ၼၼ်ႉ ဢေႃႈ။ 24တေႃႈလဵဝ် ၼႆႉ၊ၵဝ် သိူဝ်းပျေႃႇ ၼႂ်း တၢင်း ဢၼ် ၵဝ် ၶၢမ်ႇ တၢင်း ၽၢၼ် ပုၼ်ႈ သူ ၼၼ်ႉ ဢေႃႈ။ တုၵ်ႉၶႃႉ တၢင်း ၽၢၼ် ၸဝ်ႈ ၶရိၸ်ႈ၊ဢၼ် ယင်း ၵိုတ်း ယင်း ၵျၢၼ်ႇ ဝႆႉ ၸိူဝ်း ၼၼ်ႉ၊ၵဝ် ၶၢမ်ႇ ႁႂ်ႈ ပျေႉၸုမ်ႇ ၵႂႃႇ ၵႃႈၼႂ်း တူဝ် ၼိူဝ်ႉလိူတ်ႈ ၵဝ်၊ပုၼ်ႈ တူဝ် မၼ်းၸဝ်ႈ ဢၼ် ဝႃႈ ၸိူဝ်းၸဝ်ႈ ၼၼ်ႉ ဢေႃႈ။- 25ပုၼ်ႈ ၸိူဝ်းၸဝ်ႈ ၼၼ်ႉ ၵဝ် လႆႈ ထိုင် ပဵၼ် ထမ်ႇမႃႉ သြႃႇ မႃး ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ထွၵ်ႈလူၺ်ႈ ဢၵျူဝ်း သူ လႄႈ ၽႄမႅင်ႇ ပၼ် ၼႃႈၵၢၼ် ၵဝ် ၼၼ်ႉ၊ႁႂ်ႈ ၵဝ် လႆႈ ၽုၺ်ႇၼႄ ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ပေႃႇ ဢွၵ်ႇ ထၢင်ႇထၢင်ႇသႃးသႃး မႃး ၼၼ်ႉ ဢေႃႈ။- 26ၼုၵ်ႈၵပၢတ်ႈ တြႃး ၸဝ်ႈ ၼၼ်ႉ၊ပဵၼ် ဢၼ် လိုၵ်ႉ လမ်ႇ ၼႃႇ လႄႈ သိူင်ႇ ဝႆႉ လပ်ႉ ဝႆႉ ၵူႈၸူဝ်ႈၵူႈပၢၼ် သေ ၵႃႈတီႈ ၵူၼ်း တင်းလၢႆ ဢေႃႈ။ ၵူၺ်းၵႃႈ၊တေႃႈလဵဝ် ၼႆႉ ၽုၺ်ႇဢွၵ်ႇ ၼႄပျႃး တီႈ ၵူၼ်း မူတ်းၸၢင်ႇ တင်းလၢႆ ဢေႃႈ။- 27တၢင်း ဢၼ် မၼ်းၸဝ်ႈ ၶိုင် ပွင်ႁဵတ်း ဝႆႉ ၸမ်ႉ၊မၼ်းၸဝ်ႈ ႁဵတ်း ႁႂ်ႈ ၵႃႈ ဢၼ် သိူင်ႇ ဝႆႉ၊ဢၼ် လိုၵ်ႉ ဢၼ် လမ်ႇ ဢၼ် ယႂ်ႇ ဢၼ် မျၢတ်ႈ ၼႃႇ ၼၼ်ႉ ထၢင်ႇသႃး တီႈ ၵူၼ်း မၼ်းၸဝ်ႈ တင်းသဵင်ႈတင်းလူင် ႁႂ်ႈ ၶဝ် လႆႈ ႁု ဢေႃႈ။ ဢၼ် လိုၵ်ႉ ဢၼ် လမ်ႇ ၸမ်ႉ၊ပဵၼ် တၢင်း ဢၼ် ၸဝ်ႈ ၶရိၸ်ႈ၊မီး ၵႃႈၼႂ်း သူ ဢၼ် ဝႃႈ၊သူ တၵ်း လႆႈ ၶၢမ်ႇ ဢဝ် မုၼ်ၽုင်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 28ႁဝ်း ႁေႃးလၢတ်ႈ လွင်ႈ ၸဝ်ႈ ၶရိၸ်ႈ၊ၼၼ်ႉ ပၼ် သူ ယူႇ၊ပၼ် သတိ တီႈ ၵူၼ်း တင်းသဵင်ႈတင်းလူင် ယူႇ၊ဢဝ် တင်း ပိင်ႇၺႃႇ ၵူႈမဵဝ်းမဵဝ်း လႄႈ သင်ႇ သွၼ်ပၼ် ၵူႈၵေႃႉၵူႈၵူၼ်း ႁႂ်ႈလႆႈ ႁွတ်ႈထိုင် တၢင်း ဢၼ် ၶိုၼ်ႈယႂ်ႇ မႃး ၼႂ်း ၸဝ်ႈ ၶရိၸ်ႈ၊ဢေႃႈ။- 29ပုၼ်ႈ ၵၢၼ်ငၢၼ်း ၼႆႉ ၸိုင်၊ၵဝ် ၶတ်းၸႂ် ဢဝ် တင်း ဢဵၼ်ႁႅင်း ဢၼ် ၸဝ်ႈ ၶရိၸ်ႈ၊ဢဝ် တၼ်းၶူဝ်း ၸဝ်ႈ ဢၼ် ယႂ်ႇ ၼႃႇ ပွင်ႁဵတ်း ၵႃႈၼႂ်း ၵဝ် ၼၼ်ႉ သေလႄႈ ပွင်ၵၢၼ် ယူႇ ဢေႃႈ။
Copyright
Learn More


text:
1ၵေႃႉသႄႈ ဢၼ် ၵဝ် ႁၵ်ႉ ၶဝ်႟။ တေႃႈလဵဝ် ၼႆႉ ၵဝ် တႅမ်ႈလိၵ်ႈ တြႃး ၽိုၼ် တီႈ သွင် ၼႆႉ ပၼ် ၵႂႃႇ တီႈ သူ ဢေႃႈ။ ၵႃႈၼႂ်း လိၵ်ႈ တြႃး တင်း သွင် ၽိုၼ် ၼႆႉ၊ၵဝ် ပၼ် သတိ လႄႈ တိုၵ်းသူၼ်း ယူင်း ၸႂ်ဝိၺိၺ်ႇ သူ ဢၼ် သႂ် ၸၢင်ႇ၊- 2ႁႂ်ႈ သူ လႆႈ ၶုၵ်းၸႂ်လႆႈ ၵႂၢမ်း ပရေႃးၽႅတ်ႈ ဢၼ် မူတ်းၸၢင်ႇ တင်းလၢႆ ႁေႃးလၢတ်ႈ ဝႆႉ ထႃႈ ၸဵမ် မိူဝ်ႈၵွၼ်ႇ ၼၼ်ႉ၊သမ်ႉ ႁႂ်ႈလႆႈ ၶႆႈၸႂ်ထူပ်း ပိင်းၺၢပ်ႈတြႃး ဢၼ် ၸဝ်ႈ ၽြႃး၊ၸဝ်ႈ ၵႄႇၶျွတ်ႈ ဢၼ် ဢဝ် တင်း တမၢၼ်ႇၸဝ်ႈ တင်းလၢႆ၊ႁေႃး တီႈ သူ ဝႆႉ ၸိူဝ်း ၼၼ်ႉ ဢေႃႈ။- 3လွင်ႈတၢင်း ဢၼ် သူ ထုၵ်ႇလီ ႁု ထွမ်ႇ ဝႆႉ ဢွၼ်တၢင်း ၸမ်ႉ၊ၼႂ်း မိူဝ်ႈ ဝၼ်း လိုၼ်းသုတ်း ၸိူဝ်း ၼၼ်ႉ၊ၵူၼ်း ပျၢၵ်ႈ တင်းလၢႆ တၵ်း ပေႃႇမႃး ႁဵတ်းပျၢၵ်ႈ ႁဵတ်း ၶူဝ် ၸွမ်းၼင်ႇ ၸႂ် ၶဝ် ဢၼ် ၵိလေႇသႃႇ ဢုပ်ႉပိူင်ႇ ဝႆႉ ၼၼ်ႉ သေလႄႈ၊- 4လၢတ်ႈ ဝႃႈ၊ "မၼ်းၸဝ်ႈ ဝႆႉၵတိ တေ ၶိုၼ်း မႃး ဢမ်ႇၸႂ်ႈ ႁိုဝ်း။ မၼ်းၸဝ်ႈ မီး ၵႃႈ လႂ်။ တႄႇ ဢဝ် ၸဵမ်မိူဝ်ႈ ပူႇမွၼ်ႇ ႁဝ်း ၶဝ် ၼွၼ်းလပ်း ၵႂႃႇ ယဝ်ႉ ၼၼ်ႉ၊လွင်ႈတၢင်း ၵႃႈမီး တင်းသဵင်ႈတင်းလူင်၊ယင်း ပဵၼ် ယူႇ မိူၼ် ၵၼ် တင်း မိူဝ်ႈၵွၼ်ႇ ဢၼ် တႄႇၸႃႉ ၽၢၼ်ႇသၢင်း ႁဵတ်း ပဵၼ် ဝႆႉ ၼၼ်ႉ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 5ၶဝ် တိုၼ်း ဝႆႉၸႂ် ဢမ်ႇ ၶႂ်ႈ မၢတ်ႈ ၶႂ်ႈ တွင်း၊လွင်ႈ ဢၼ် ၽႃႉၵၢင်ႁၢဝ် ပေႃႇ ပဵၼ် မႃး ၸဵမ် မိူဝ်ႈၵွၼ်ႇ ၼၼ်ႉ ပဵၼ် မႃး ၵွပ်ႈပိူဝ်ႈ ၼုၵ်ႈၵပၢတ်ႈ ၽြႃးပဵၼ်ၸဝ်ႈ လႄႈ ၽႅၼ်ႇ လိၼ်မိူင်း ပဵၼ် မႃး သေ ၵႃႈတီႈ ၼမ်ႉ လႄႈ မီး ၼမ်ႉ လွမ်ႉႁွပ်ႈ ယူႇ ၼၼ်ႉ။- 6ၵွပ်ႈပိူဝ်ႈ ၼမ်ႉ ၼၼ်ႉ မၼ်း ထူမ်ႈ ပႅတ်ႈ ၵူၼ်းမိူင်း လေႃးၵႃႉ ဢၼ် မီး ယူႇ မိူဝ်ႈ ၼၼ်ႉ ႁႂ်ႈ လုလႅဝ် ပႅတ်ႈ ၵွပ်ႈပိူဝ်ႈ ၼမ်ႉ ထူမ်ႈ ၼၼ်ႉ ဢေႃႈ။- 7ၵွပ်ႈ လူၺ်ႈ ၼုၵ်ႈၵပၢတ်ႈ ၸဝ်ႈ ၼၼ်ႉ ၼင်ႇၵဝ်ႇ၊ၽႃႉၵၢင်ႁၢဝ် တင်း လိၼ်မိူင်း ဢၼ် ပေႃႇ ပဵၼ် မႃး တေႃႈလဵဝ် ၼႆႉ၊လႆႈ ၶၢမ်ႇ တၢင်း ဢၼ် သိမ်း ဝႆႉ၊တေႃႇထိုင်ႁွတ်ႈ မိူဝ်ႈ ဝၼ်း ဢၼ် ၸီႇယၢင်ႇ တြႃး၊ႁႂ်ႈလႆႈ ဢဝ် တင်း ၽႆး တုတ်ႇ ယႃႉပႅတ်ႈ ပႃး ၸဵမ် ၵူၼ်း ၸိူဝ်း ဢၼ် ဢမ်ႇ ၵူဝ်းၵႂၢႆႇ ၽြႃးပဵၼ်ၸဝ်ႈ ၼၼ်ႉ ဢေႃႈ။ 8ၵေႃႉသႄႈ ဢၼ် ၵဝ် ႁၵ်ႉ ၶဝ်႟။ ယႃႇ လိုမ်း လွင်ႈတၢင်း ပိူင် ၼိုင်ႈ ၼႆႉ သေၵမ်း။ ၵႃႈတီႈ ထႃႇဝရႃႉ ၽြႃး ၼၼ်ႉ၊ဝၼ်း ၼိုင်ႈ ပဵၼ် မိူၼ် ပီ မိူင်း ႁဵင် ၼိုင်ႈ လႄႈ ပီ မိူင်း ႁဵင် ၼိုင်ႈ ၼၼ်ႉ ၵေႃႈ ပဵၼ် မိူၼ် ဝၼ်း ၼိုင်ႈ ၵူၺ်း ဢေႃႈ။- 9ၵူၼ်း ၵမ်ႈၽွင်ႈ ထၢင်ႇ ဝႃႈ၊ထႃႇဝရႃႉ ၽြႃး တေ ဢမ်ႇ ထိူင်း ဢမ်ႇ ၼၢၼ်း ပုၼ်ႈ တေ ႁဵတ်း ၸွမ်း ဝႆႉၵတိ မၼ်းၸဝ်ႈ ၼၼ်ႉ၊ၵူၺ်းၵႃႈ မၼ်းၸဝ်ႈ ယိူၼ်ႉၸႂ် ဝႆႉ ၵွပ်ႈပိူဝ်ႈ မၼ်းၸဝ်ႈ ထွၵ်ႈ တေႃႇၼႃႈ သူ တင်းလၢႆ မႃး ႁိုင် ၼႃႇ ယဝ်ႉ လႄႈ ဢမ်ႇ ၶႂ်ႈႁႂ်ႈ ၽူႈလႂ် လႆႈ လုလႅဝ် ၵႂႃႇ လႄႈ ၶႂ်ႈႁႂ်ႈ ၵူၼ်း ၵႃႈမီး တင်းသဵင်ႈတင်းလူင် ၶုၵ်းၸႂ်လႆႈ မႆႈၸႂ် ဢပျတ်ႈ ပိၼ်ႇၸႂ် ၶဝ် ၼၼ်ႉ ဢေႃႈ။ 10မိုဝ်ႉ ဝၼ်း ၸဝ်ႈၽြႃး ၼၼ်ႉ၊တၵ်း မႃး မိူၼ် ၸိူဝ်ႉ ၼင်ႇ ၽူႈလၵ်ႉ မႃး လၵ်ႉ ၶူဝ်း ၼၼ်ႉ ဢေႃႈ။ ၼႂ်း မိုဝ်ႉ ဝၼ်း ၼၼ်ႉ ၽႃႉၵၢင်ႁၢဝ် တၵ်း ႁၢႆလၢႆ ၵႂႃႇ လူၺ်ႈ သဵင် ဢၼ် ယႂ်ႇ ၼႃႇ လႄႈ လေႃးၵထၢတ်ႈ ၸိူဝ်း ၼႆႉ တၵ်း ၸိူမ်ႈ ႁၢႆ ၵႂႃႇ၊ၵွပ်ႈပိူဝ်ႈ ထၢတ်ႈ ဢၼ် မႆႈ ၼႃႇ ၼၼ်ႉ သေယဝ်ႉ၊လိၼ်မိူင်း ဢိၵ်ႇတင်း ၶိူင်ႈပိူင် ဢၼ် မီး ယူႇ၊ၵႃႈၼႂ်း မၼ်း ၵူႈၸိူဝ်ႉၵူႈပိူင် ၼၼ်ႉ တၵ်း မႆႈ ၶႅမ်ႈ လပ်ႉ ႁၢႆ ၵႂႃႇ ဢေႃႈ။- 11ၵွပ်ႈပိူဝ်ႈ ဝႃႈ ၶိူင်ႈပိူင် ၸိူဝ်း ၼႆႉ တင်းသဵင်ႈတင်းမူတ်း၊တၵ်း လႆႈ ၶၢမ်ႇ တၢင်း ဢၼ် ယႃႉပႅတ်ႈ ၸိူဝ်ႉ ၼင်ႇ ၼႆ လႄႈ၊သူ ထုၵ်ႇလီ ပဵၼ် ၵူၼ်း ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ဢွၼ်ၵၼ် ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် မူတ်းၸၢင်ႇ၊ဢိၵ်ႇတင်း မူၼ်ႈပျေႃႇ ၼႂ်း ဝၢတ်ႈ ၽြႃး ယူႇ တႃႉ။- 12ဢွၼ်ၵၼ် မုင်ႈမွင်း ပႂ်ႉထႃႈ မိုဝ်ႉ ဝၼ်း ၸဝ်ႈၽြႃး ၼၼ်ႉ မႃး ထိုင် လႄႈ ၵမ်ၵျၢင်ႉ ၵႂႃႇ မႃး ၼႂ်း တၢင်း ဢၼ် မူတ်းၸၢင်ႇ လီ ငၢမ်း တႃႉ။ မိူဝ်ႈ ဝၼ်း ၼၼ်ႉ ၽႆး တၵ်း မႆႈ ၶႅမ်ႈ ပႅတ်ႈ ၽႃႉၵၢင်ႁၢဝ် လႄႈ လေႃးၵထၢတ်ႈ တင်းလၢႆ ၵေႃႈ တၵ်း ၶၢမ်ႇ မႆႈ ၸိူမ်ႈ ႁၢႆ ၵႂႃႇ ၵွပ်ႈပိူဝ်ႈ ၽႆး ဢၼ် မႆႈ ၼႃႇ ၼၼ်ႉ ဢေႃႈ။- 13ၵူၺ်းၵႃႈ၊ၸွမ်း ၵႃႈ ၼင်ႇ ဢၼ် ၵတိ မၼ်းၸဝ်ႈ မီး ဝႆႉ ၼၼ်ႉ၊ႁဝ်း မုင်ႈမွင်း ပႂ်ႉထႃႈ ၽႃႉၵၢင်ႁၢဝ် မႂ်ႇ တင်း လိၼ်မိူင်း မႂ်ႇ၊တီႈ ဢၼ် တြႃး တၢင်း သိုဝ်ႈတေႃႇ တႄႇ ဝႆႉ မီး ယူႇ ၼၼ်ႉ ဢေႃႈ။ 14ၵွပ်ႈပိူဝ်ႈ သူ ပႂ်ႉထႃႈ လွင်ႈတၢင်း ၸိူဝ်း ၼႆႉ လႄႈ ၵေႃႉသႄႈ ၵဝ် ၶဝ်႟။ ဢွၼ်ၵၼ် ၶတ်းၸႂ် ႁႂ်ႈ ၵၢင်းလွတ်ႈ တင်း ဢပျတ်ႈ ဢၼ် ၵူဝ်ႈၵိူၵ်ႇ ဢၼ် ယူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ လႄႈ ယူႇ ၼိမ် ၼိမ် လီ လီ လူၺ်ႈ ၵၼ် တင်း မၼ်းၸဝ်ႈ တႃႉ။- 15ဢွၼ်ၵၼ် ယိုၼ်ႈ မၢတ်ႈ တၢင်း ဢၼ် ၸဝ်ႈၽြႃး ႁဝ်း ယိူၼ်ႉၸႂ် ၼၼ်ႉ၊ပဵၼ် တၢင်း ဢၼ် ၵႄႇၶျွတ်ႈ ဢဝ် တႃႉ။ မႅၼ်ႈ ၼင်ႇ ဢၼ် ၼွင်ႉ ႁၵ်ႉ ႁဝ်း ပေႃးလု၊တႅမ်ႈ ပၼ် ၵႂႃႇ တီႈ သူ၊ၸွမ်းၼင်ႇ ၺၢၼ်ႇ ပိင်ႇၺႃႇ ဢၼ် မၼ်း လႆႈ ၶၢမ်ႇ ဢဝ် ၼၼ်ႉ ၵေႃႈ၊- 16ၵႃႈၼႂ်း လိၵ်ႈ တြႃး မၼ်း ၵူႈ ၽိုၼ် ၼၼ်ႉ လႆႈ လၢတ်ႈ ထိုင် လွင်ႈတၢင်း ၸိူဝ်း ၼႆႉ ဝႆႉ ယဝ်ႉ ဢေႃႈ။ ၵႃႈၼႂ်း လိၵ်ႈ မၼ်း ၸိူဝ်း ၼၼ်ႉ၊ၵမ်ႈၽွင်ႈ ၵေႃႈ ႁု ပွင်ႇၸႂ် ယၢပ်ႇ ၼႃႇ လႄႈ ၶဝ် ၸိူဝ်း ဢၼ် ဢမ်ႇ ႁု လီ၊ဢိၵ်ႇတင်း ၶဝ် ၸိူဝ်း ဢၼ် ၸႂ် ဢမ်ႇ တႄႇ ဢမ်ႇ မၼ်ႈ ၼၼ်ႉ ဢွၼ်ၵၼ် ၶွမ်ႈ ပိၼ်ႈ တြႃး ၸိူဝ်း ၼၼ်ႉ၊ဢိၵ်ႇတင်း ၵျၢမ်းလိၵ်ႈ တၢင်ႇ ၶေႃႈ ၸိူဝ်း ၼၼ်ႉ ပႅတ်ႈ၊ၸိူဝ်ႉ ၼင်ႇ ဢၼ် ၶဝ် ႁဵတ်း ႁႂ်ႈ တူဝ် ၶဝ် လုလႅဝ် ၵႂႃႇ ၼၼ်ႉ ဢေႃႈ။ 17ၵေႃႉသႄႈ ၶဝ်႟။ သူ ၸမ်ႉ၊ပေႃး လႆႈ ႁု လွင်ႈတၢင်း ၼႆႉ ယဝ်ႉ ယဝ်ႉ လႄႈ ၼင်ႇ ႁိုဝ် သူ တၵ်း ဢမ်ႇ လွင်ႈ ၸွမ်း ၵႂႃႇ ၵႃႈၼႂ်း တၢင်းၽိတ်း ၵူၼ်း ဢၼ် ဢမ်ႇတြႃး ၸိူဝ်း ၼၼ်ႉ၊ဢိၵ်ႇတင်း တၵ်း ဢမ်ႇ သုတ်ႉယွမ်း ၵႂႃႇ ၵႃႈၼႂ်း တၢင်း ဢၼ် တႄႇ မၼ်ႈၶိူင်ႇ ယူႇ ၼၼ်ႉ ၸိုင်၊ဢွၼ်ၵၼ် ဝႆႉ သတိ လီ လီ တႃႉ။- 18ဢွၼ်ၵၼ် ၶိုၼ်ႈယႂ်ႇမႂ်ႇသုင် မႃး ၵႃႈၼႂ်း ၵျေးၸူး ၸဝ်ႈ၊ဢိၵ်ႇတင်း ၼႂ်း တၢင်း ဢၼ် ႁုၸၵ်း ၸဝ်ႈၽြႃး ႁဝ်း၊ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။ ႁႂ်ႈ မၼ်းၸဝ်ႈ ၼၼ်ႉ မီး မုၼ်သရေႇ ၸႃႉၸဵမ် မိူဝ်ႈလဵဝ် လႄႈ သိုပ်ႇၵႂႃႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။
Copyright
Learn More